text:
ပွႆးတၢင်ႇၸွင်ႈၸိၵ်းယွတ်ႈထၢတ်ႈၸေးၻီးလႄႈ ဝၼ်းၶူးမေႃဝၢၼ်ႈမႂ်ႇမွၵ်ႇၸၢမ် ပီႈၼွင်ႉတႆး ၼႂ်းမိူင်းထႆး လႄႈမိူင်းတႆး ၶဝ်ႈႁူမ်ႈ။
မိူဝ်ႈဝၼ်းတီႈ 14/02/2014 ပူၼ်ႉမႃးၼၼ်ႉ ပဵၼ်ပွႆးတၢင်ႇၸွင်ႈၸိၵ်းယွတ်ႈၶမ်းႄလႈ ၸဝ်ႈၽူႈၵွၼ်းဝတ်ႉဝၢၼ်ႈမႂ်ႇ မွၵ်ႇၸၢမ် တင်း ပီႈၼွင်ႉဝၢၼ်ႈမႂ်ႇမွၵ်ႇၸၢမ် ပဵၼ်ၵဝ်ႉငဝ်ႈသေၼိမၼ်တၼ ၸဝ်ႈၽူႈၵွၼ်းၸေႈဝဵင်း မႄႈဢၢႆး၊ ၸဝ်ႈၶူး ပၼ်တိတ ၸဝ်ႈၵွၼ်းဝတ်ႉသၼ်ပႃႇၵေႃႇ ၵဵင်းႁၢႆး၊ ၸဝ်ႈၿုၼ်းမီး ႄလႈသင်ၶၸဝ်ႈ ဢိၵ်ႇတင်း ဝွၵ်ႇၸိူၼ်းပီႈၼွင်ႉတႆး ၼႂ်းမိူင်းထႆး ၸုမ်းတႆးသၢမ်ၸေႈဝဵင်း ၾၢင် မႄႈဢၢႆး ၶျႆးပရႃၵၢၼ်း၊ ၸုမ်းမူလၼိထိၽရႃႉထမ်းသႅင်(မိူင်းၵွၵ်ႇ)၊ ၵေႃလိၵ်ႈ လၢႆးၾိင်ႈငႄႈတႆး (ၵဵင်းမႆႇ)၊ ပီႈၼွင်ႉတႆးဝၢၼ်ႈထိူတ်ႉထႆး၊ ပီႈၼွင်ႉတႆးဝၢၼ်ႈတိၼ်ထၢတ်ႈ ပဵင်းလူင်၊ ပီႈၼွင်ႉတႆးႄမႈသၢႆႄလႈ ၼႂ်းမိူင်းတႆး ပီႈၼွင်ႉမိူင်းသၢတ်ႇ မိူင်းပဵင်း ၶဝ်ႈႁူမ်ႈ ။
ထိုင်မႃးဝၼ်းတီႈ 15/02/2014 ၵၢင်ၼႂ် 9.00 မူင်းတႄႇႁေႃးလိၵ်ႈတီႈၼႂ်းႁေႃၸဝ်ႈၶူးမေႃ၊ မီးၵူၼ်းထဝ်ႈၶဝ်ႈထွမ်ႇ တင်းၼမ်လႄႈၵေႃလိၵ်ႈလၢႆးၾိင်ႈငႄႈတႆး (ၵဵင်းမႆႇ) ႁဵတ်းၸဝ်ႈတႃႇၼလဵင်ႉလူၶဝ်ႈမုၼ်းလႄႈၵႃႊၾႄႊသေ လူႇတၢၼ်း ပၼ်ၸဝ်ႈၶူးမေႃ။
လိူဝ်သေၼၼ်ႉ ၵေႃၵမ်ၵၢၼ်ၸတ်းပွႆးတၢင်ႇၸွင်ႈယွတ်ႈၸိၵ်းၶမ်းလႄႈဝၼ်းၸဝ်ႈၶူးမေႃ ၼႂ်းဝၢၼ်ႈမႂ်ႇမွၵ်ႇၸၢမ်၊ ၸုမး်တႆးမူလၼိထိၽရႃႉထမ်းသႅင် (မိူင်းၵွၵ်ႇ)၊ ၵေႃလိၵ်ႈလၢႆးၾိင်ႈငႄႈတႆး (ၵဵင်းမႆႇ)၊ ၸုမ်းတႆးသၢမ်ၸေႈဝဵင်းၾၢင် မႄႈဢၢႆး ၶျႆးပရႃၵၢၼ်း ႄလႈၸုမ်းတႆးမႄႈသၢႆ ၶဝ်ႈႁူမ်ႈဢုပ်ႇၵိူဝ်းၵုမ်ၵၼ် ပိူဝ်ႈတႃႇၶိုၼ်းမႄးၶွတ်ႇၽွတ်ႈ ၵေႃပွင်ၵၢၼ် ယုၵ်ႉယွင်ႈၸဝ်ႈၶူးမေႃးတႆး ဢၼ်မီးပီႈၼွင်ႉတႆး ၼႂ်းမိူင်းထႆး ၵူႈတီႈၶဝ်ႈပႃး။
ဢွၼ်တၢင်းသုတ်း ၶုၼ်သၢၼ်ၵေႃၵမ်ၵၢၼ်ဝၢၼ်ႈမႂ်ႇမွၵ်ႇၸၢမ် ပိုတ်ႇလၢတ်ႈၶႆႈၼႄလွင်ႈပဵၼ်မႃးဝၼ်းၶူးမေႃတႆး ဝႃႈ - ၼင်ႇႁိုဝ်ဢဵၼ်းဢၢၼ်းငိူၼ်ႈပိုၼ်းၸိူဝ်ႉသၢႆလိူတ်ႈတႆး တေဢမ်ႇမူၺ်ႉမွတ်ႇႁၢႆၼႆလႄႈ မိူဝ်ႈထိုင်မႃးၼႂ်းလိူၼ်ၾႅပ်ႉပိဝ်ႊ ရီႊ ၵေႃႈ လုင်းၶုၼ်မႁႃႇ ၸင်ႇလႆႈဢွၼ်ႁူဝ်ဢၢၼ်းၸတ်းႁဵတ်းဝၼ်းၸိူဝ်ႉၸၢတ်ႈၸိုင်ႈတႆး။
ၵူၺ်းၵႃႈ ၸိူင်ႉႁိုဝ်ၵေႃႈလီ သမ်ႉပဵၼ်ၼႂ်းလႅၼ်လိၼ်ထႆးလႄႈ ၸဝ်ႈၼႃႈတီႈၾၢႆႇၽွင်းငမ်းဝၢၼ်ႈမိူင်းၶဝ်ဝႃႈ - ပေႃးပဵၼ် ဝၼ်းၸၢတ်ႈတႆးၼႆ မၼ်းတေဢမ်ႇသၢင်ႇထုၵ်ႇ၊ ၾၢႆႇၼိုင်ႈ တၢင်းထႆးၵေႃႈလႆႈတူၺ်းၼႃႈၵၼ်တင်း လူင်ပွင်ၸိုင်ႈသိုၵ်း မၢၼ်ႈ (ၽွင်းၼၼ်ႉ)၊ ၵွပ်ႈၼႆ ႁႂ်ႈမၼ်းသၢင်ႇထုၵ်ႇၼႆလႄႈ ႁူမ်ႈဝႃႈ ဢမ်ႇၸႂ်ႈၼႂ်းလုၵ်ႈလိူၼ်သိပ်းသွင်ၵေႃႈ ၵူၼ်းလူင် တႆးၶဝ်ၸဝ်ႈ ၸင်ႇလႆႈဢဝ်ဝၼ်းလိူၼ်သၢမ်မူၼ်း ဢၼ်ပဵၼ်ၼႂ်းလုၵ်ႈလိူၼ်ၾႅပ်ႉပိဝ်ႊရီႊၼၼ်ႉ ႁဵၵ်ႈၸိုဝ်ႈဝႃႈ ဝၼ်းၸဝ်ႈၶူးမေႃတႆးၼႆသေ ႁဵတ်းမႃးၵူႈပီ တေႃႇႁၢၼ်ႉၼႆႉ။
ဝၢႆးသေပီႈၼွင်ႉတႆး လႆႈၶဝ်ႈမႃးပၵ်းၾင်ႁူၵ်ႈၾင်ႁေႇယူႇသဝ်းၵိၼ်သၢင်ႈတီႈဝၢၼ်ႈမႂ်ႇမွၵ်ႇၸၢမ် တႂ်ႈႁူမ်ႈငဝ်းပႃရမီ ၸဝ်ႈမုၼ်ယႂ်ႇၶုၼ်ႁေႃၶမ်းၸိုင်ႈထႆးၼႆႉ ၸဝ်ႈမုၼ်ယႂ်ႇၶုၼ်ႁေႃၶမ်းထႆး ၽူမိၽူလ်းဢၻုလ်ယၻဵတ်ႇလႄႈ ၾႃႉၼၢင်း ၸဝ်ႈႁေႃၶမ်း ဢိၵ်ႇတင်းၶိူဝ်းၸဝ်ႈႁေႃၶမ်းထႆးလၢႆၸဝ်ႈ လႆႈမႃးဢႅဝ်ႇယဵမ်ႈၸႂ်းတူၺ်းလွမ် လွင်ႈ သုၶ် လီ ၸႃႉ ၵၢၼ်ယူႇ ၵိၼ်သဝ်း တင်းတႄႇပီ 1974 - 1978 ထတ်းၵၼ် ၵူႈပီ။ (ဢမ်ႇၸႂ်ႈ ပီသႃသၼႃ 2522-2527 ပဵၼ် 2517 – 2522 ဢၼ်ဢွၵ်ႇၶၢဝ်ႇၵႂႃႇၼႂ်းၶၢဝ်ႇပၢင်လူင်မိူဝ်ႈဝၼ်းတီႈ 6/2/2014 ပူၼ်ႉမႃး)။
ဝၢႆးသေၼၼ်ႉၵေႃႈ လႆႈဢုပ်ႇၵိူဝ်းၵုမ်ၵၼ်ဝႃႈ 1. တေႁႂ်ႈၸုမ်းတႆးၵူႈတီႈတီႈၼႂ်းမိူင်းထႆးၶဝ်ႈပႃးၼႂ်းၵေႃၵမ်ၵၢၼ်ယုၵ်ႉ ယွင်ႈၸဝ်ႈၶူးမေႃတႆး၊ 2. ၵွပ်ႈဢမ်ႇၸႂ်ႈပွႆးလူႇတၢၼ်းလႄႈတေဢမ်ႇၼိမၼ်တၼသင်ၶၸဝ်ႈသေ လူႇတၢၼ်းဝတ်ႉထု ငိုၼ်းတွင်း၊ ဢိၵ်ႇတင်း တေႁႂ်ႈသင်ၶၸဝ်ႈၶဝ် ၶဝ်ႈၸႂ်ဝႃႈ ပွႆးၸဝ်ႈၶူးမေႃတႆးၼႆႉ ပဵၼ်ပၢင်ပွႆးယုၵ်ႉယွင်ႈၸဝ်ႈၶူးမေႃ ဢၼ်ပဵၼ်ၸဝ်ႈလိၵ်ႈၸဝ်ႈလၢႆးႄလႈသင်ၶၸဝ်ႈၶဝ် လီဢွၼ်တၵ်ႉၵႃသတ်ႉထႃးမႃးၶဝ်ႈႁူမ်ႈ ႁွမ်းငိုၼ်းၸွႆႈပွႆးယုၵ်ႉယွင်ႈ ၸဝ်ႈၶူးမေႃတႆး ဢၼ်ၵဵဝ်ႇၶွင်ႈသၢႆၸႂ်ၸိူဝ်ႉၶိူဝ်းတႆးတင်းသဵင်ႈဢိၵ်ႇတင်း တေဢမ်ႇၸၢင်ႈမေႃႁွင်ႉၵႂၢမ်း မီးၸိုဝ်ႈသဵင် မႃးႁွင်ႉၽဵင်းၵႂၢမ်း။ ၵူၺ်းၵႃႈ သင်ဝႃႈမီးၸေတၼႃး ၶႂ်ႈမႃးၸွႆႈလႄႈဢမ်ႇဢဝ်ၵႃႈဢဝ်ႁူဝ်သင်တႄႉတေႁပ်ႉတွၼ်ႈယူႇ၊ 3. တေဢဝ်ငိုၼ်းတွင်း ဢၼ်ယၢမ်ႈၸၢင်ႈမေႃႁွင်ႉၽဵင်းၵႂၢမ်းမႃးႁွင်ႉၼၼ်ႉ ၸွႆႈပၼ်ၸုမ်းလုၵ်ႈဢွၼ်ႇၼုမ်ႇ ဝၢၼ်ႈတႂ်ႈ ဝၢၼ်ႈၼိူဝ် ဢၼ်မႃးၵႃႈမႃးဝႅၼ် ၸွမ်းၼင်ႇၾိင်ႈငႄႈႁိတ်ႈႁွႆး၊ 4. ဝၼ်းလိူၼ်သၢမ်မူၼ်းၼႆႉ ၵွပ်ႈဝၢၼ်ႈလႂ်ဝၢၼ်ႈၼၼ်ႉ ၵေႃႈ မီးၵၢၼ်လူႇတၢၼ်း ၶဝ်ႈယႃႇၵု ႁင်းၽႂ်ႁင်းမၼ်းလႄႈ တေလိူၼ်ႈၶၢႆႉ/သုတ်ႉထွႆ လႄႈလိုၼ်းသုတ်း ပေႃးၵၢင်ဝႃႇ သႃၸိုင် တေဢဝ်လွင်ႈၼႆႉ ၶဝ်ႈဢုပ်ႇၼႂ်းပၢင်ၵုမ်လူင် ဢၼ်ပီႈၼွင်ႉတႆး 3 ၸေႈဝဵင်းၶဝ် ၸတ်းႁူမ်ႈၵၼ်ၵူႈပီ ပိူဝ်ႈတႃႇ ပွႆးတဵၼ်းဢွၵ်ႇဝႃႇသႃ ၼၼ်ႉၼႆႄလႈ ႁႂ်ႈၸုမ်းတႆးမူလၼိထိၽရႃႉထမ်းသႅင် (မိူင်းၵွၵ်ႇ)၊ ၵေႃလိၵ်ႈလၢႆးၾိင်ႈငႄႈတႆး (ၵဵင်းမႆႇ)၊ ၸုမ်းတႆးဝဵင်းမႄႈသၢႆ၊ ၸုမ်းတႆးဝၢၼ်ႈထိူတ်ႉထႆး မႃးၶဝ်ႈႁူမ်ႈၸွမ်းပၢင်ၵုမ်ပီႈၼွင်ႉတႆး 3 ၸေႈဝဵင်း။


c: text/html

text:
ၸုမ်းပႂ်ႉပႃးလွင်ႈငမ်းယဵၼ်ၸိူဝ်ႉၸၢတ်ႈၸိုင်ႈထႆး ပိုၼ်ၽၢဝ်ႇသပ်းၸႅင်ႈ ၵဵဝ်ႇၵပ်းလွင်ႈ ႁႅင်းၵၢၼ် ယၢၼ်မိူင်းဝႃႈ ဢမ်ႇလႆႈတိၺွပ်းၵႂၢတ်ႇလၢင်ႉ ႁိုဝ် ၸႂ်ႉၶိူင်ႈၵွင်ႈၵၢင်ႇတေႃႇ ႁႅင်းၵၢၼ်ယၢၼ်မိူင်း။ မိူဝ်ႈလဵဝ် ႁႂ်ႈၼၢႆႊၸၢင်ႈ (ပေႃႈလဵင်ႉမႄႈလဵင်ႉ) ႁၢင်ႈႁႅၼ်းၸိုဝ်ႈသဵင်လုၵ်ႈၸၢင်ႈ (လုၵ်ႈလဵင်ႉ)ဝႆႉ ပိူဝ်ႈတႃႇၵူတ်ႇထတ်း ၵႄႈလိတ်ႈပၼ်ႁႃၶၢဝ်းယၢဝ်း။
ၶိုၼ်းဝၼ်းတီႈ 16/06/2014 မွၵ်ႈယၢမ်း 10 ၶိုင်ႈ၊ ၸုမ်းပႂ်ႉပႃးလွင်ႈငမ်းယဵၼ်ၸိူဝ်ႉၸၢတ်ႈ/ ဝၢၼ်ႈမိူင်း ၸိုင်ႈထႆး (ၶေႃးသေႃၶျေႃး) ပိုၼ်ၽၢဝ်ႇပေႃႇလသီႇၸူဝ်ႈၶၢဝ်း ၵဵဝ်ႇၵပ်းႁႅင်းၵၢၼ်ယၢၼ်မိူင်း (ႁႅင်းငၢၼ်းတၢင်ႇၻၢဝ်ႈ) ။ ၵဵဝ်ႇၵပ်း လွင်ႈၼႆႉ ၵွပ်ႈဝႃႈဢွၼ်ၼႃႈၼႆႉ မီးၶၢဝ်ႇလွင်ႈၸဝ်ႈၼႃႈတီႈထႆး ၸႂ်ႉၶိူင်ႈၵွင်ႈၵၢင်ႇတေႃႇ (ယိုဝ်း)၊ တိၺွပ်းၵႂၢတ်ႇလၢင်ႉ ႁႅင်းၵၢၼ်ယၢၼ်မိူင်းၸိူဝ်းၼႆႉႄလႈ ႁဵတ်းႁႂ်ႈႁႅင်းၵၢၼ်ယၢၼ်မိူင်း ၸိူဝ်းလုၵ်ႉမိူင်းႁိမ်းႁွမ်း ၶဝ်ႈႁဵတ်းၵၢၼ်ၼႂ်းမိူင်းထႆး ၽႃႈဝၢင်းပႅတ်ႈၵၢၼ်ပႅတ်ႈငၢၼ်းသေ ပွၵ်ႈမိူဝ်းဝၢၼ်ႈၽႂ်မိူင်းမၼ်းတင်းၼမ် လႄႈ ႁဵတ်းႁႂ်ႈတုမ်ႉတိူဝ်ႉၼႃႈၵၢၼ် ဢိၵ်ႇ ၵၢၼ်မၢၵ်ႈမီးမိူင်းထႆး။ လွင်ႈၼႆႉ ၸုမ်းပႂ်ႉပႃး လွင်ႈငမ်းယဵၼ်ၸိူဝ်ႉၸၢတ်ႈ ၵေႃႈ မႆႈၸႂ်ၸွမ်းသေ ပိုၼ်ၽၢဝ်ႇၼင်ႇၼႆ။
(1) ၸုမ်းပႂ်ႉပႃးလွင်ႈငမ်းယဵၼ်ၸိူဝ်ႉၸၢတ်ႈ (ၶေႃးသေႃၶျေႃး) ဢမ်ႇမီးပေႃႇလသီႇ တိၺွပ်းၵႂၢတ်ႇလၢင်ႉ ႁႅင်းၵၢၼ်ၶၢမ်ႈ မိူင်း ၸွမ်းၼင်ႇပဵၼ်ၶၢဝ်ႇ။
(2)ၵၢၼ်ၸတ်းပၵ်းပိူင်ႁႅင်းၵၢၼ်ယၢၼ်မိူင်း မိူဝ်ႈလဵဝ်ၼႆႉ ပိူဝ်ႈတႃႇၵုမ်းၵမ်လႆႈႁႅင်းၵၢၼ်ၼၼ်ႉ ႁႂ်ႈၼၢႆႊၸၢင်ႈ ႁၢင်ႈႁႅၼ်း ဝႆႉ ၸိုဝ်ႈသဵင်လုၵ်ႈၸၢင်ႈ၊ ႁႂ်ႈတူဝ်ႈတၼ်းဝႆႉ မိူဝ်ႈၸဝ်ႈၼႃႈတီႈၶဝ်မႃးၵူတ်ႇထတ်း၊ ဢမ်ႇလႆႈၸၢႆႇငိုၼ်း။ လွင်ႈၼႆႉ ပိူဝ်ႈတႃႇႁႄႉၵင်ႈၵၢၼ်ႁဵတ်းၽိတ်းမၢႆမီႈ၊ ပၼ်ႁႃယႃႈမဝ်းၵမ်၊ ပၼ်ႁႃလွင်ႈႁဵတ်းႁၢႆႉၸႃႉ၊ လွင်ႈၵႃႈၸၢင်ႈႁဵတ်းၵၢၼ် ဢမ်ႇပဵၼ်ထမ်း၊ လွင်ႈထုၵ်ႇပွင်ႁၢႆႉ ပႃးၸဵမ်ပိူဝ်ႈတႃႇႁႂ်ႈႁႅင်းၵၢၼ်လႆႈႁပ်ႉလွင်ႈႁူမ်ႇလူမ်ႈပဵၼ်ထမ်း ၸွမ်းၼင်ႇပိူင်သုၼ်ႇ လႆႈၵူၼ်း လႄႈပိူင်ၵူၼ်း။
(3)မၢႆမီႈ ပိူဝ်ႈတႃႇၵႄႈလိတ်ႈပၼ်ႁႃႁႅင်းၵၢၼ်ယၢၼ်မိူင်းၶၢဝ်းယၢဝ်း၊ ၼင်ႇႁိုဝ်တေဢမ်ႇၵိူတ်ႇပၼ်ႁႃ လွင်ႈတုမ်ႉတိူဝ်ႉ မိူၼ်မိူဝ်ႈၵႃႈပူၼ်ႉမႃးၼၼ်ႉ မိူဝ်ႈလဵဝ်တိုၵ်ႉယူႇၼႂ်းၶၵ်ႉတွၼ်ႈထတ်းသၢင်ယူႇ။ ၵဵဝ်ႇၵပ်းလွင်ႈၼႆႉ ၸုမ်းပႂ်ႉပႃးလွင်ႈငမ်း ယဵၼ်ၸိူဝ်ႉၸၢတ်ႈ ယိူင်းဢၢၼ်းတူၺ်းလွမ်ပၼ် ႁႅင်းၵၢၼ်ၵူႈမိူင်းၵူႈၶိူဝ်း ႁႂ်ႈသၢင်ႇထုၵ်ႇလႄႈပဵၼ်ထမ်း။
(4)ႁႂ်ႈၾၢင်ႉ/သတိ လွင်ႈမီးၵူၼ်း ပွမ်တူဝ်ပဵၼ်ၸဝ်ႈၼႃႈတီႈသေ လွမ်မႃးပွႆႇၶၢဝ်ႇႁႂ်ႈႁႅင်းၵၢၼ်တိုၼ်ႇၽၢၼ်ႈ ၵူဝ်ႁႄ။ ၸုမ်းဢၼ်ႁဵတ်းၸိူင်ႉၼႆၼႆႉ ပဵၼ်ၸုမ်းဢၼ်ဢဝ်တိုဝ်ႉတၢင်းႁႃၼမ်ႉတွၼ်းၽွၼ်းလီ ၸွမ်းၼႂ်းၵၢၼ်ၸတ်းပၵ်းပိူင် ႁႅင်းၵၢၼ် ဢမ်ႇၼၼ် ဢမ်ႇၶႂ်ႈၸၢႆႇၵႃႈၸၢင်ႈ ႁႂ်ႈၶူပ်းတဵမ်ထူၼ်ႈၸွမ်းၼင်ႇ ဢၼ်လႆႈတူၵ်းလူင်ၵၼ်ဝႆႉၼႂ်းၶေႃႈၵိၼ် ၵႅၼ်ႇ။ ၵွပ်ႈၼၼ် ပေႃးဝႃႈၵူတ်ႇထတ်းႁၼ် လွင်ႈႁဵတ်းၸိူင်ႉၼႆၸိုင် ႁႂ်ႈၸႅင်ႈလၢတ်ႈတီႈ ၸဝ်ႈၼႃႈတီႈလႄႈ ၸုမ်းပႂ်ႉပႃး လွင်ႈငမ်းယဵၼ်ၸိူဝ်ႉၸၢတ်ႈ၊ ပိူဝ်ႈတႃႇၵူတ်ႇၸွပ်ႇလႄႈ ပူင်ပၼ်တူတ်ႈ(တၢမ်ႇ)ၸွမ်းၼင်ႇမၢႆမီႈ။
(5)ႁႂ်ႈၸဝ်ႈၶွင်ၼႃႈၵၢၼ် ၼၢႆႊၸၢင်ႈ (လ) ၸိူဝ်းမီးလုၵ်ႈၸၢင်ႈ ပဵၼ်ႁႅင်းၵၢၼ်ယၢၼ်မိူင်း သပ်းလႅင်းၼႄ လုၵ်ႈၸၢင်ႈ ႁႂ်ႈၶဝ်ႈၸႂ်၊ ႁႂ်ႈႁူမ်ႈမိုဝ်းၸုမ်းပႂ်ႉပႃးလွင်ႈငမ်းယဵၼ်ၸိူဝ်ႉၸၢတ်ႈ လွင်ႈၵႄႈပၼ်ႁႃႁႂ်ႈပဵၼ်ထမ်းလႄႈပဵၼ်ပၵ်းပိူင်။ ဢၼ် လႆႈၶိုင်ပွင်ႁဵတ်းသၢင်ႈတေႃႇႁႅင်းၵၢၼ်ယၢၼ်မိူင်းၶဝ် ၼႂ်းဝူင်ႈဝၢင်ႈၼႆႉ ႁႂ်ႈသွၼ်ႇဝႃႈ ပဵၼ်ပေႃႇလသီႇ ၸူဝ်ႈၶၢဝ်းၵူၺ်း။
(6)ၵဵဝ်ႇၵပ်းလွင်ႈႁဵတ်းသၢင်ႈၵၢၼ်ငၢၼ်း ၼိူဝ်ႁႅင်းၵၢၼ်ယၢၼ်မိူင်းၼၼ်ႉ သင်ၸိူဝ်ႉဝႃႈၼၢႆးၸၢင်ႈ၊ ႁႅင်းၵၢၼ်ယၢၼ်မိူင်း လႄႈ ၸဝ်ႈၼႃႈတီႈၽူႈႁဵတ်းသၢင်ႈၵၢၼ်ငၢၼ်းၶဝ် မီးၶေႃႈထၢင်ႇထိူမ်သေလွင်ႈလွင်ႈၸိုင် ႁႂ်ႈၸႅင်ႈၶေႃႈမုလ်းထိုင်တီႈ ၸုမ်းပႂ်ႉပႃးလွင်ႈငမ်းယဵၼ်ၸိူဝ်ႉၸၢတ်ႈ၊ ပိူဝ်ႈတႃႇၸွပ်ႇထၢမ်ၶေႃႈထၢင်ႇထိူမ်ၼၼ်ႉ ၵမ်းလဵဝ်သေ ၸင်ႇၵွႆႈႁဵတ်းသၢင်ႈၵႂႃႇ။
(7)မိူင်းထႆးၼႆႉ လႆႈထုၵ်ႇၸုမ်းသုၼ်ႇလႆႈၵူၼ်းၶဝ်လႄႈ တူင်ႇဝူင်းလုမ်ႈၾႃႉၶဝ်မိပ်ႇငႅၼ်း လၢႆၸိူဝ်ႉလၢႆပိူင်၊ ၵဵဝ်ႇၵပ်းလွင်ႈ ပူၼ်ႉပႅၼ်သုၼ်ႇလႆႈၵူၼ်း၊ ၵၢၼ်ၵႃႉၵူၼ်း၊ ၵၢၼ်ၸႂ်ႉႁႅင်းငၢၼ်းထိူၼ်ႇ (ႁႅင်းၵၢၼ်ဢမ်ႇထုၵ်ႇမၢႆမီႈ)၊ ၵၢၼ်ၸႂ်ႉႁႅင်းၵၢၼ် ၼင်ႇၶီႈၶႃႈ၊ လွင်ႈၸႂ်ႉဢဵၼ်ႁႅင်းႁဵတ်းႁၢႆႉၼိူဝ်ႁႅင်းၵၢၼ်ႆႉ။ တင်းသဵင်ႈၸိူဝ်းၼႆႉ တိုၼ်းဢမ်ႇၸႂ်ႈဢၼ်ပဵၼ်တႄႉမီးတႄႉ။ ၵွပ်ႈၼၼ် ၵၢၼ်ပိုၼ်ၽႄႈလွင်ႈၸိူဝ်းၼႆႉ ႁဵတ်းႁႂ်ႈမိူင်းထႆးၶၢတ်ႇ လွင်ႈယုမ်ႇယမ်လႄႈ ႁဵတ်းႁႂ်ႈတုမ်ႉတိူဝ်ႉ လွင်ႈႁဵတ်း သၢင်ႈၵၢၼ်ငၢၼ်း ၶွင်ၸုမ်းပႂ်ႉပႃးလွင်ႈငမ်းယဵၼ်ၸိူဝ်ႉၸၢတ်ႈ။
(8) ပိူဝ်ႈတႃႇယႃႇႁႂ်ႈမီးလွင်ႈတူၵ်းၸႂ်လႂ်တိုၼ်ႇ ႁဵတ်းႁႂ်ႈလွၵ်းပိူင်ၵၢၼ်မၢၵ်ႈမီးလူႉလႅဝ်ၼၼ်ႉ ၸုမ်းပႂ်ႉပႃးလွင်ႈ ငမ်းယဵၼ် ၸိူဝ်ႉၸၢတ်ႈ ယွၼ်းပိုၼ်ပၢဝ်ႇႁႂ်ႈသိုဝ်ႇ ၼွၵ်ႈမိူင်း/ မူႇၸုမ်းလၢႆလၢႆၸိုင်ႈမိူင်း ၶဝ်ႈၸႂ်တူဝ်ႈထိုင်ၵၼ်၊ ပႃးၸဵမ် ဝၢၼ်ႈမိူင်း တူၼ်ႈတၢင်း ဢၼ်ႁႅင်းၵၢၼ်ယၢၼ်မိူင်းၶဝ်ယူႇသဝ်း ယႃႇႁႂ်ႈမီးလွင်ႈၶဝ်ႈၸႂ်ၽိတ်း။ ပိူင်လူင်မၼ်း (ယႃႇၶဝ်ႈၸႂ်ၽိတ်း လွင်ႈ) ဢၼ်မီးၵၢၼ်ပွႆႇၶၢဝ်ႇဝႃႈ တင်ႈတႄႇဝၼ်းတီႈ 20/05/2014 မႃးတေႃႇထိုင်ယၢမ်းလဵဝ် ၸဝ်ႈၼႃႈတီႈထႆး တီႉၺွပ်းၵႂၢတ်ႇလၢင်ႉႁႅင်းၵၢၼ် ဢမ်ႇၼၼ် ၸႂ်ႉၵွင်ႈၵၢင်ႇယိုဝ်း ႁႅင်းၵၢၼ်တၢႆ ၸိူဝ်းၼႆႉ။
(9)ႁႂ်ႈၸဝ်ႈၼႃႈတီႈပလိၵ်ႈ၊ ႁွင်ႈၵၢၼ်ၾၢႆႇၵူတ်ႇၵူၼ်းၶဝ်ႈမိူင်း၊ ႁွင်ႈၵၢၼ်ၾၢႆႇၵႅတ်ႇၶႄ၊ ႁွင်ႈၵၢၼ်ၾၢႆႇႁႅင်းငၢၼ်း၊ ႁွင်ႈၵၢၼ်ၾၢႆႇၼႂ်းမိူင်း၊ ၸုမ်းပႂ်ႉပႃးလွင်ႈငမ်းယဵၼ်ၸိူဝ်ႉၸၢတ်ႈ ၼႂ်းၸိုင်ႈထႆး၊ တပ်ႉၵႅတ်ႇၶႄလႅၼ်လိၼ် ၶွင်တပ်ႉၼႃႈ လိၼ်၊ တပ်ႉႁိူဝ်းလႄႈ တပ်ႉပႂ်ႉပႃးလွင်ႈငမ်းယဵၼ် တေႃႇပေႃးထိုင်ၶႃႈႁၢပ်ႇၵၢၼ်ၶုၼ်တင်းသဵင်ႈ ႁႂ်ႈႁဵတ်းသၢင်ႈၸွမ်းၶေႃႈ 1-8 ၸိူဝ်းၼႆႉ။
ၸွမ်းၼင်ႇ ဢၼ်ပိုၼ်ၽၢဝ်ႇမႃး ၶေႃႈ 1-8 ၼႆႉ ႁႂ်ႈႁဵတ်းသၢင်ႈတင်ႈတႄႇမိူဝ်ႈလဵဝ်ၼႆႉၵႂႃႇ တေႃႇပေႃးထိုင် မီးၵၢၼ်ပိုၼ် ၽၢဝ်ႇလႅၵ်ႈလၢႆႈ။ ပိုၼ်ၽၢဝ်ႇဝၼ်းတီႈ 16/06/2014 ၸွမ်သိုၵ်းလူင် ပရႃႇယုတ်ႉ ၵျၼ်းဢူဝ်းၶျႃး ႁူဝ်ၼႃႈၸုမ်းပႂ်ႉပႃး လွင်ႈငမ်းယဵၼ်ၸိူဝ်ႉၸၢတ်ႈ- ၸုမ်းပႂ်ႉပႃးလွင်ႈငမ်းယဵၼ်ၸိူဝ်ႉၸၢတ်ႈၸိုင်ႈထႆး ပိုၼ်ၽၢဝ်ႇၵႂႃႇၼင်ၼႆ။

robotstxt: allowed

filter: keep


text:
လုၵ်ႈႁဵၼ်းႁူင်းႁဵၼ်းၸၼ်ႉသိပ်း တေတွပ်ႇလိၵ်ႈ တီႈဝဵင်းမူႇၸႄႈ- ၼမ်ႉၶမ်း ၸိုင်ႈတႆးပွတ်းႁွင်ႇ။ ပေႃႈမႄႈလႆႈ ပၼ်ငိုၼ်းတီႈ ၾၢႆႇပၢႆးပၺ်ၺႃၸေႈဝဵင်း ၼပ်ႉႁူဝ်ႁဵင်။
ၽိုၼ်ၶၢဝ်ႇ “ပၢင်လူင်” မၢႆၼိုင်ႈဢိတ်ႇဢွၵ်ႇ ပိုၼ်ၽႄႈၼႂ်းမိူင်း
ၽိုၼ်ၶၢဝ်ႇ “ပၢင်လူင်” ၾၢႆႇတႆး၊ သျၢၼ်းတၢၼ်ႇ တေႃႇသျိၼ်ႉ ၾၢႆႇမၢၼ်ႈ၊ ဢၼ်ဝႆႉၼၵ်းၶၵ်ႉၵၢၼ်လွင်ႈ ငမ်းယဵၼ် ဢိတ်ႇဢွၵ်ႇပိုၼ်ၽႄႈ ၼႂ်းမိူင်း ၸိုင်ႈတႆး။
ၸုမ်းၶၢဝ်ႇၽူႈတွႆႇႁွၵ်ႈ ၸတ်းပၢင်သွၼ် ပိုၼ်ႉထၢၼ်ၵၢၼ်ၶၢဝ်ႇ
ၸုမ်းၶၢဝ်ႇၽူႈတွႆႇႁွၵ်ႈ (SHAN) ၸတ်းပၢင်သွၼ် ပိုၼ်ႉထၢၼ် ၵၢၼ်ႁႃၶၢဝ်ႇတီႈဝဵင်း တူၼ်ႈတီး ၸိုင်ႈတႆးပွတ်းၸၢၼ်း ပွၵ်ႈႁႅၵ်ႈသုတ်း၊ မီးၵူၼ်းၼုမ်ႇ လၢႆတီႈ လၢႆၸႄႈဝဵင်းၶဝ်ႈႁူမ်ႈ။
ပပ်ႉသိူၵ်ႈပိုၼ်းတႆးတွၼ်ႈၵၢင် ဢိတ်ႇဢွၵ်ႇၵမ်းတီႈၼိုင်ႈ
ၶမ်းၸၢမ်ႇႁိူင်း ဢိတ်ႇဢွၵ်ႇပိုၼ်ၽႄႈ ပပ်ႉသိူၵ်ႈပိုၼ်းတႆး တွၼ်ႈၵၢင် လၢတ်ႈလူၺ်ႈလွင်ႈတႆး တင်ႈဝၢၼ်ႈတင်ႈမိူင်း ယူႇသဝ်းၼႂ်းမိူင်းၶႄႇယၢမ်းလဵဝ် တေႃႇထိုင်သိုၵ်းလုမ်ႈၾႃႉပွၵ်ႈ 2 လႄႈဝၢႆးတႆးဢဝ်လွတ်ႈလႅဝ်း ၵွၼ်းၶေႃၸွမ်းမၢၼ်ႈ။
ၽိုၼ်လိၵ်ႈၸိုင်ႈတႆး ဢၼ်ၵိုတ်းယင်ႉမႃး တေၶိုၼ်းသိုပ်ႇပိုၼ်ၽႄႈ
ၽိုၼ်လိၵ်ႈၸိုင်ႈတႆး ဢၼ်လႆႈၵိုတ်းယင်ႉမႃး ၸဵမ်မိူဝ်ႈပီ 2005 ပူၼ်ႉမႃး တေၶိုၼ်းသိုပ်ႇဢိတ်ႇဢွၵ်ႇပိုၼ်ၽႄႈ ၶိုၼ်းၼႂ်းလိူၼ်ၼႆႉ။ ယိူင်းဢၢၼ်းပိူင်လူင်ပိူဝ်ႈတႃႇပၼ် တၢင်းႁူႉၵူၼ်းမိူင်းႁႂ်ႈတူဝ်ႈထိုင်။
More Articles...
Page 3 of 9


text:
သိုၵ်းမၢၼ်ႈတပ်ႉၶလယ 10 တႂ်ႈတပ်ႉၸုမ်းလူင် 88 ဢၼ်မႃးပၵ်းသဝ်းၼႂ်းထုင်ႉမၢဝ်း၊ ၶၢၼ်းၵူၼ်းဝၢၼ်ႈ လၢႆဝၢၼ်ႈ ၼႂ်းၸႄႈဝဵင်းမူႇၸႄႈ ၸိုင်ႈတႆးပွတ်းႁွင်ႇ၊ မႃးသူင်ႇမႆႉသူင်ႇၶႃးပၼ်ၶဝ် ပိူဝ်ႈတႃႇႁဵတ်းတပ်ႉ ။
ၵဵဝ်ႇၵပ်းလွင်ႈၼႆႉ သိုၵ်းမၢၼ်ႈတပ်ႉၶလယ 10 ပႃႈတႂ်ႈတပ်ႉၸုမ်းလူင် (တပ်ႉမ) 88 ဢၼ်မႃးပၵ်းတီႈ ဝၢၼ်ႈၵူဝ်ႇတွင်ႇ ၼမ်ႉၸၢင်ႉ ဝူင်ႈၵၢင် မူႇၸႄႈ-ၼမ်ႉၶမ်း၊ ဢၼ်ၸဝ်ႈႁၢၼ် ယႄးမိၼ်ႉလုၼ်ႇ ပဵၼ်ၽူႈၵွၼ်းငႃးသိုၵ်းၼၼ်ႉ ၶၢၼ်းမႆႉ ၶၢၼ်းၶႃး တီႈၵူၼ်းဝၢၼ်ႈတႃႇ 8 ဝၢၼ်ႈ၊ ၼိုင်ႈဝၢၼ်ႈ ႁႂ်ႈသူင်ႇပၼ်မႆႉၸိင် 20 လႅမ်ႈ၊ မႆႉၵူင် 50 လႅမ်ႈ။ ဝၢၼ်ႈၸိူဝ်းၼႆႉ ပဵၼ်ဝၢၼ်ႈၼႂ်းဢိူင်ႇၸႄႈလၢၼ်ႉ ၸႄႈဝဵင်းမူႇၸႄႈ ၸိုင်ႈတႆးပွတ်းႁွင်ႇ၊ မိူၼ်ၼင်ႇဝၢၼ်ႈၼမ်ႉၸၢင်ႉ၊ ဝၢၼ်ႈၵူဝ်ႇတွင်ႇ ၼမ်ႉၸၢင်ႉ၊ ဝၢၼ်ႈၼမ်ႉၸၢင်ႉၾၢႆၵၢတ်ႇ၊ ဝၢၼ်ႈၵွင်းမူး၊ ဝၢၼ်ႈႁွင်း၊ ဝၢၼ်ႈၼွင်လွင်း၊ ဝၢၼ်ႈၼမ်ႉလွင်း ၸိူဝ်းၼႆႉ။
လွင်ႈၼႆႉ တူဝ်ၸဝ်ႈႁၢၼ် (ပူဝ်ႇမူး)ယႄးမိၼ်ႉလုၼ်ႇ ႁွင်ႉဢဝ်ၽူႈၵွၼ်းၸုမ်းပီႇတုၸိတ်ႉ ၼႂ်းထုင်ႉၼၼ်ႉသေ လၢတ်ႈ ဝႃႈ ႁႂ်ႈၵႂႃႇၶၢၼ်းၵူၼ်းဝၢၼ်ႈဢဝ်မႆႉဢဝ်ၶႃး မႃးႁဵတ်းပၼ်ပႃးတပ်ႉ။ ၽူႈၼမ်းဝၢၼ်ႈဢိူင်ႇၶဝ်ၵေႃႈ တုၵ်းယွၼ်းတီႈ ပီႇတုၸိတ်ႉဝႃႈ- ၶၢဝ်းၼႆႉပဵၼ်ၶၢဝ်းႁဝ်းၶႃႈႁႃၵိၼ်လဵင်ႉတွင်ႉ ႁဵတ်းႁႆႈႁဵတ်းၼႃးလႄႈ ယႃႇပေႁႂ်ႈလႆႈသူင်ႇႁႅင်းၵူၼ်း၊ ႁဝ်းၶႃႈဢမ်ႇၸၢင်ႈသူင်ႇပၼ်။ ၵပ်းၵၢႆႇလွင်ႈၼႆႉ ၾၢႆႇတပ်ႉသိုၵ်းမၢၼ်ႈၵေႃႈလၢတ်ႈဝႃႈ ႁႂ်ႈသူင်ႇမႃးပၼ်မႆႉ၊ ႁဝ်းတေႁဵတ်း ဢဝ်ႁင်းၵူၺ်း။ ၵွပ်ႈၼႆ ၵူၼ်းဝၢၼ်ႈၵေႃႈလႆႈသူင်ႇပၼ်မႆႉ မိူဝ်ႈဝၼ်းတီႈ 14 ပူၼ်ႉမႃးၼႆႉလီငၢမ်း- ၸၢႆးဢၢႆႈလႃႉလၢတ်ႈ။
သိုၵ်းမၢၼ်ႈတပ်ႉၶလယ 10 ဢၼ်မႃးပၵ်းသဝ်းတီႈ ဝၢၼ်ႈၵူဝ်ႇတွင်ႇၼမ်ႉၸၢင်ႉၼႆႉ ပဵၼ်ၸုမ်းဢၼ်ယိုဝ်း ၵူၼ်းဝၢၼ်ႈ ၼွင်ၶၢင် သွင်ၵေႃႉပူႇဢွၵ်ႇၽူဝ်မေး၊ ဢၼ်ပဵၼ်လုင်းဢႃးသျိင်ႇ တင်းၼၢင်းထေး။ သိုၵ်းမၢၼ်ႈၸုမ်းၼႆႉ ဢဝ်ၵွင်ႈလူင် ၵွင်ႈဢွၼ်ႇ ယိုဝ်းႁၢတ်ႇသႂ်ႇၶႃၽွင်းၶီႇလူတ်ႉၶိူင်ႈ ယွၼ်ႉဢမ်ႇၵိုတ်းပၼ်ၶဝ်၊ ၼၢင်းထေး လႆႈလူႉတၢႆထင်တီႈ၊ ၸၢႆးဢႃးသျိင်ႇ လႆႈသူင်ႇၵႂႃႇယူတ်းယႃတူဝ်တီႈ တၢင်းၸႄႈၵဝ်ႇ-မိူင်းမၢဝ်း၊ ႁၢၼ်ႉတေႃႇမိူဝ်ႈလဵဝ်ၵေႃႈ မၼ်းၸၢႆး ယင်းပႆႇႁၢႆၶႅၼ်း။


text:
လွင်ႈၽႅၼ်ၵၢၼ်သိုၵ်းမၢၼ်ႈ ၵွပ်ႈသင်မၢၼ်ႈ“ၽႅၼ်ၵၢၼ်ၵိုတ်းသိုၵ်း” ႁဵတ်းသင်မၢၼ်ႈတိုၵ့်သိုပ်ႇယိုဝ်းႁဝ်းလႄႈၺွပ်းႁဝ်းယူႇ မိူင်းႁူမ်ႈတုမ်ၸႅတ်ႈၸၢင်ႇၸွင်ႇတေပဵၼ်လႆႈတေ့
ၽႅၼ်ၵၢၼ်မၢၼ်ႈ ႁူၵ်းပၢႆး
တၢင်းႁၼ်ထိုင်လႄႈၶေႃႈၶႂ်ႈၸ်ႂ
လွင်ႈၽႅၼ်ၵၢၼ်သိုၵ်းမၢၼ်ႈ ၵွပ်ႈသင်မၢၼ်ႈ“ၽႅၼ်ၵၢၼ်ၵိုတ်းသိုၵ်း” ႁဵတ်းသင်မၢၼ်ႈတိုၵ့်သိုပ်ႇယိုဝ်းႁဝ်းလႄႈၺွပ်းႁဝ်းယူႇ မိူင်းႁူမ်ႈတုမ်ၸႅတ်ႈၸၢင်ႇၸွင်ႇတေပဵၼ်လႆႈတေ့
မၢၼ်ႈမီးၽႅၼ်ၵၢၼ် လွင်ႈဢၼ်ယိုၼ်းယၢဝ်း တေႃႇၸၢဝ်းၶိူဝ်းမိူင်းလွႆႁဝ်း။
မၢၼ်ႈမီးၽႅၼ်ၵၢၼ်လွင်ႈဢၼ်ယိုၼ်းယၢဝ်း တေႃႇၸၢဝ်းၶိူဝ်းမိူင်းလွႆႁဝ်း။ ဢိင်ၼိူဝ်လွင်ႈတၢင်း ၼိူဝ်ၼႆႉသေလႄႈ ၶႃႈႁဝ်းၸဝ်ႈသိုၵ်းၸွမ်မိူင်း ၽူႈၵွၼ်းၼႃႈလိၼ်သိုၵ်း 701 ၸင်ႇလႆႈသူင်ႇလိၵ်ႈ ထိုင်မႃး။ (ၼႆႉပဵၼ်တၢင်းႁၼ် ထိုင်ၽူႈဢၢၼ်ႇ၊ ဢမ်ႇၸႂ်ႈတၢင်းႁၼ်ထိုင်ၸုမ်းၶၢဝ်ႇ ၽူႈတွႆႇႁွၵ်ႈ)
ၵႂၢမ်းၶူမ်းၵႂၢမ်းလႅမ်
ၶေႃႈၵႂၢမ်းတီႈတႂ်ႈပဵၼ်ၶေႃႈတၢင်ႇလၢတ်ႈၶွင်မေႃသွၼ်လူင် ၸၢႆးဢွင်ႇထုၼ်း တီႈပၢင်ၵုမ်တႆးဝဵင်းတႃႈၵုင်ႈ ဢၼ်ၸတ်း ႁဵတ်းၵႂႃႇ 26-28/11/12 လူဢၢၼ်ႇတူၺ်းလီငၢမ်းသေ ဝူၼ်ႉသွၼ်ႇဢဝ်ၵႂၢမ်းတွပ်ႇမၼ်းတႃႉ။
ထိုင် ပၢင်လူင်
မိူဝ်ႈဝႃး (23.10.2012) လႆႈႁၼ်ၶၢဝ်ႇလွင်ႈ “လွႆတႆးလႅင်းတင်းၼေႇပျီႇတေႃႇ တေႁူပ်ႉဢုပ်ႇၵၼ် ၸၼ်ႉၸိုင်ႈမိူင်းႁူမ်ႈတုမ် ပွၵ်ႈၵမ်း 3” လႄႈလႆႈႁူႉဝႃႈ တေဢုပ်ႇၵၼ်ႈလွင်ႈပၼ်ႁႃယႃႈမဝ်းၵမ်ပဵၼ်ယႂ်ႇၼႆလႄႈ ၸင်ႇၶႂ်ႈတၢင်ႇၼႄတၢင်းႁၼ်ထိုင် ၼင်ႇၼႆ။
ယွၼ်းၾၢၵ်ႇတၢင်းႁၼ်ထိုင်- ထိုင်ၵေႃၽူႈလူင်ႉလႅၼ်ႇ လိၵ်ႈလၢႆးတႆးၵူႈၸဝ်ႈ
ၵွပ်ႈၵေႃၽူႈလူင်ႉလႅၼ်ႇလိၵ်ႈလၢႆးတႆးၵူႈၸဝ်ႈ ၼႂ်း 19 ၸဝ်ႈ တေပဵၼ်ၽူႈႁႃႁွမ်ၶေႃႈမုၼ်း (Facts) ဢၼ်ၵဵဝ်ႇလူၺ်ႈလိၵ်ႈ လၢႆးတႆးသေ မႄးၶဵၼ်ႇတႅမ်ႈပပ်ႉႁဵၼ်းလိၵ်ႈတႆး/ၸၼ်ႉလိၵ်ႈၽႃးသႃတႆး၊ တင်ႈၸၼ်ႉ ဢွၼ်ထိုင်ၸၼ်ႉ 2 ဢမ်ႇၼၼ်ထိုင် ၸၼ်ႉ 10 လႄႈၸၢင်ႈတေထိုင်ၸၼ်ႉၸွမ်။
More Articles...
Page 1 of 2


text:
ၶွင်ႊသီႊဢဝ်ၶိုၼ်းၸိုင်ႈတႆး ဢမ်ႇမီးပေႃႊလသီႊ သၢၼ်ၶတ်းၵၢၼ်ၽဵဝ်ႈမူၺ်ႉယႃႈ၊ လွင်ႈၵႂႃႇယိုဝ်း ၸဝ်ႈၼႃႈတီႈမၢၼ်ႈ ၾၢႆႇၽဵဝ်ႈယႃႈမဝ်းၵမ် တိုၼ်းဢမ်ႇမီး- ၵႅမ်ၽူႈၶၢၼ်ပၢၵ်ႇ RCSS လၢတ်ႈ။
ထတ်းသၢင် ၶူင်းၵၢၼ် ၽုၵ်ႇတႅၼ်းတၢင် တူၼ်ႈယႃႈ လႄႈ ၽဵဝ်ႈမူၺ်ႉယႃႈမဝ်းၵမ်
ၵၢၼ်ထတ်းသၢင် ၶူင်းၵၢၼ်ၽုၵ်ႇတႅၼ်းတၢင်တူၼ်ႈယႃႈ လႄႈ ၽဵဝ်ႈမူၺ်ႉယႃႈမဝ်းၵမ် ဢၼ်ၶွင်ႊသီႊဢဝ်ၶိုၼ်းၸိုင်ႈတႆး (RCSS) ႁဵတ်းသၢင်ႈတင်း ၸုမ်းၾၢႆႇၽဵဝ်ႈမူၺ်ႉယႃႈမဝ်းၵမ်လႄႈ ရႃၸဝတ်ၶွင်ၵူႈၸိုင်ႈမိူင်း (UNODC) လႄႈ လူင်ပွင်ၸိုင်ႈတဵင်းၸဵင်ႇ။
ၼေႇပျီႇတေႃႇမီးၽႅၼ်ၵၢၼ်ၶိုၵ်ႉတွၼ်း ၽဵဝ်ႈယႃႈၶၢဝ်းတၢင်း 2 လိူၼ်
ၸဝ်ႈၼႃႈတီႈပလိၵ်ႈမၢၼ်ႈၼေႇပျီႇတေႃႇ မီးၽႅၼ်ၵၢၼ် ၶိုၵ်ႉတွၼ်း ၽဵဝ်ႈမူၺ်ႉယႃႈမဝ်းၵမ်သေ ၶူၼ်ႉသွၵ်ႈတိၺွပ်း ယႃႈ ၼႂ်းလၢႆလၢႆၸႄႈဝဵင်း။ တီႈဝဵင်းမူႇၸႄႈ ၸိုင်ႈတႆးပွတ်းႁွင်ႇ တိလႆႈယႃႈမႃႉၼပ်ႉသႅၼ်မဵတ်ႉ။
ၸဝ်ႈၼႃႈတီႈမၢၼ်ႈတိလႆႈယႃႈ ဢမ်ႇပိုတ်ႇၶၻီး/ဢမု
ပလိၵ်ႈၾၢႆႇယႃႈမဝ်းၵမ်ၼမ်ႉၶမ်း တိၺွပ်းလႆႈယႃႈမဝ်းၵမ် ၼမ်လၢႆ ဢမ်ႇပိုတ်ႇၶၻီး (ဢမု)၊ ၵူၼ်းမိူင်းထတ်းသၢင်ဝႃႈ တိလႆႈယႃႈယဝ်ႉ ဢဝ်ႁဵတ်းၶွင်သုၼ်ႇတူဝ် ပဵၼ်တၢင်း ယၢမ်ႈၶဝ်။
သိုၵ်းမၢၼ်ႈၺႃးၶွၵ်ႈ ယွၼ်ႉၵိၼ်ငိုၼ်းယဵတ်ႈမွၼ်တီႈၵူၼ်းၵႃႉ
ၽူႈၵွၼ်းတပ်ႉၵွင် 571 တင်း ၸုမ်းၸိူဝ်းၽူႈၵဵဝ်ႇၶွင်ႈ ထုၵ်ႇၵုမ်းၶင်ၶွၵ်ႈ၊ ၵဵဝ်ႇၵပ်းပၼ်ၵူၼ်းၵႃႉဢဝ်ယႃဢႆႊ 7 တၼ်ႊ၊ တၢင်ႇလူတ်ႉၵႃး 2 လမ်း လုၵ်ႉတၢင်းပႃႇလႅဝ်း- ၵဵင်းလၢပ်ႈ တေႃႉသူင်ႇမုင်ႈၼႃႈၸူးတၢင်းတႃႈၶီႈလဵၵ်း။
More Articles...
Page 3 of 22


text:
Humanrights
သိုၵ်းမၢၼ်ႈ ၸႅတ်ႈထၢမ်ၶၢဝ်ႇသိုၵ်းတႆး ဢမ်ႇလႆႈလႄႈ မတ်ႉၵူၼ်းဝၢၼ်ႈပေႃႉထုပ်ႉ
- Details
- Created on 24 April 2014
- Written by တႆးလွတ်ႈလႅဝ်း
ၸုမ်းသိုၵ်းမၢၼ်ႈ သွၵ်ႈတဝ်ထိူၼ်ႇလႄႈ ႁႃယိုဝ်းသိုၵ်းတႆး ဝၢႆးၵိုတ်းယိုဝ်းယဝ်ႉ ၵႂႃႇတိမတ်ႉၵူၼ်းမိူင်း ဢၼ်ၵႂႃႇႁႃဝၢၵ်ႇ (ဝၢၵ်ႇမႆႉ/ယၢင်မႆႉ)ၶၢႆ ၼႂ်းတူင်ႇဝဵင်းၼမ်ႉၸၢင် ပေႃႉထုပ်ႉၸႅတ်ႈထၢမ် ၶၢဝ်ႇသိုၵ်းတႆး။
သိုၵ်းမၢၼ်ႈႁူမ်ႈႁႅင်းသိုၵ်းၼမ်လၢႆ တိၺွပ်းပေႃႉထုပ်ႉ ၸူၼ်ဢဝ်ၶူဝ်းၵူၼ်းမိူင်း
- Details
- Created on 23 April 2014
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၶလယ 287၊ 152၊ 576လႄႈ သိုၵ်းမၢၼ်ႈ တပ်ႉ111 ၵေးသီး ႁူမ်ႈၵၼ်သေ တဵၵ်းတဵင်ပေႉၵိၼ် တိၺွပ်းပေႃႉထုပ်ႉ မတ်ႉတူဝ်လႄႈ ၸူၼ်ဢဝ်ဝူဝ်းၵူၼ်းဝၢၼ်ႈ ဢၼ်ႁဵတ်းၵၢၼ် ႁႃၵိၼ်လဵင်ႉတွင်ႉ ယၢပ်ႇယၢပ်ႇ ၽိုတ်ႇၽိုတ်ႇ ၼႂ်းၸႄႈဝဵင်းၼမ်ႉၸၢင်လႄႈ ၸႄႈဝဵင်းလၢင်းၶိူဝ်း။
ၵူၼ်းမိူင်း မိူင်းၼၢႆး ထုၵ်ႇၽူႈမီးငိုၼ်းၶဝ် မႃးယႃႉၵဝ်း ၾိင်ႈတိုၼ်းပဵၼ် ဢၼ်မီးမႃး ၸဵမ်ႈမိူဝ်ႈပူႇမွၼ်ႇၼၢႆးယႃႈ
- Details
- Created on 19 April 2014
- Written by တႆးလွတ်ႈလႅဝ်း
ၼမ်ႉႁူးတိုၼ်းပဵၼ် ဢၼ်ၵိုၵ်းၸဝ်ႈႁႆႈ ၸဝ်ႈၼႃးမႃး ၸဵမ်ႈမိူဝ်ႈ မိုၼ်ႉသိုၼ်းၵွၼ်ႇၼၼ်ႉ တေႃႈလဵဝ် တေလႆႈလူႉသုမ်း ယွၼ်ႉၸဝ်ႈၼႃႈတီႈဢုပ်ႉပိူင်ႇၶဝ် ဢဝ်ႁႆႈၼႃးၵူၼ်းမိူင်း ဢၼ်မီးတီႈႁိမ်းၼမ်ႉႁူးၼၼ်ႉ ၶၢႆပၼ်ၵူၼ်းမီးငိုၼ်းၶဝ်သေ ၶဝ်ႈမႃးယႃႉၵဝ်း တီႈႁိမ်းမၼ်း။
သၢင်ႇၶႃႈၸဝ်ႈလႄႈ ၵူၼ်းမိူင်းၸိုင်ႈတႆး တုၵ်းယွၼ်းႁႂ်ႈသွင်တပ်ႉသိုၵ်းၸိုင်ႈတႆးလႄႈ ပႃႇတီႇၵၢၼ်မိူင်းတႆး ပဵၼ်ၼမ်ႉၼိုင်ႈၸႂ်လဵဝ်
- Details
- Created on 19 April 2014
- Written by တႆးလွတ်ႈလႅဝ်း
သၢင်ႇၶႃႇၸဝ်ႈ ၼႂ်းမိူင်းၼွၵ်ႈမိူင်း (3663)တူၼ်လႄႈ တူၼ်တႅၼ်းၸႄႈဝဵင်ႈ (52)ၸႄႈဝဵင်း ဢိၵ်ႇပႃးၵူၼ်းမိူင်းၸိုင်ႈတႆး ၵူႈဝၢၼ်ႈ၊ ဢိူင်ႇ၊ မိူင်း ႁူမ်ႈလၢႆမူႇလၢႆၸုမ်း ႁဵတ်းပၢင်ၵုမ် တူၵ်းလူင်းလႆႈၸႂ် လူင်းလၢႆးမိုဝ်း ႁူမ်ႈၵၼ်ဝႆႉသေ တုၵ်းယွၼ်းထိုင် သွင်တပ်ႉသိုၵ်းၸိုင်ႈတႆး လႄႈ သွင်ပႃႇတီႇၵၢၼ်မိူင်းတႆး ႁႂ်ႈၶွၼ်ႈႁႅင်း ၽွမ်ႉႁူမ်ႈပဵၼ်မူႇလဵဝ် ၸုမ်းလဵဝ် ၼမ်ႉၼိုင်ႈၸႂ်လဵဝ်ၵၼ် ႁႂ်ႈလႆႈ။
ၸုမ်းၵဵပ်းသၢႆမၢႆႁူဝ်ၵူၼ်းလႄႈ သိုၵ်းမၢၼ်ႈ ႁူမ်ႈၵၼ်တဵၵ်းၶၢၼ်း ၸႂ်ႉၵိၼ်ႁႅင်းလၢႆၵူၼ်းမိူင်း ၽွင်းလူင်းၵဵပ်းသဵၼ်ႈသၢႆမၢႆ
- Details
- Created on 19 April 2014
- Written by တႆးလွတ်ႈလႅဝ်း
ၸုမ်းၵဵပ်းသဵၼ်ႈသၢႆမၢႆႁူဝ်ၵူၼ်းလႄႈ သိုၵ်းမၢၼ်ႈ ၸႄႈဝဵင်းလၢင်းၶိူဝ်း ႁူမ်ႈၵၼ်သေတဵၵ်းၶၢၼ်း ၸႂ်ႉၵိၼ်လူတ်ႉၵႃးလႄႈ ႁႅင်းလၢႆၵူၼ်းမိူင်း ၽွင်းလူင်းၵဵပ်း သဵၼ်ႈသၢႆမၢႆႁူဝ်ၵူၼ်း ၼႂ်းၸႄႈဝဵင်းလၢင်းၶိူဝ်း တေႃႇပေႃးၵဵပ်းယဝ်ႉတူဝ်ႈ၊ ဢမ်ႇလႆႈၵႃႈတွပ်ႇတႅၼ်း သင်သေဢမ်ႇၵႃး ယင်းပၢႆၺႃးပႃးၵႂၢမ်းပွင်ႉလႃႇၸွမ်း ထႅင်ႈၵွၼ်ႇ။
More Articles...
- သိုၵ်းမၢၼ်ႈ ဢမ်ႇယွမ်းၵိုတ်းလိုဝ်ႈ လွင်ႈႁဵတ်းႁၢႆႉၼိူဝ်ၵူၼ်းမိူင်းလႃးလႃး
- သိုၵ်းမၢၼ်ႈတိုၵ်ႉသိုပ်ႇတဵၵ်းတဵင် ပေႉၵိၼ်ၵူၼ်းမိူင်းယူႇ ၶိူဝ်းၶိူဝ်း
- သိုၵ်းမၢၼ်ႈ ဢထမ်ႇမဢဝ်လူတ်ႉၶိူင်ႈၵူၼ်းမိူင်း ၶီႇၵႂႃႇၽႃႇၺႃးလုၵ်ႈႁဵၼ်းယိင်း သွင်ၵေႃႉ
- ၵူၼ်းမိူင်းၸိူဝ်းၵႂႃႇဝႆႈြၽႃးပၢင်းတရ လႆႈသိုဝ်ႉၶိူင်ႈမၢႆ ၶႂၢႆႇၶႃပေႈလႅင်ၵူႈၵေႃႉ
- သိုၵ်းမၢၼ်ႈ ဢၼ်မႃးပၵ်း တီႈတပ်ႉပင်သဝ်းၵဝ်ႇ701 ဢၢင်ႈဢဝ်ၵွင်ႈယိုဝ်း ၵူၼ်းပွၵ်ႈႁဵတ်းၵၢၼ်
- ၵူၼ်းမိူင်း လုၵ်ႉႁိုၼ်ႇၼႄၵၢင်ၸႂ် လူၺ်ႈၵၢၼ်တေလူင်းၵဵပ်းသဵၼ်ႈသၢႆမၢႆ ဢမ်ႇႁႂ်ႈပႃးၸိုဝ်ႈရူဝ်ႇႁိၼ်ႇၵျႃႇ
- ၵူၼ်းဝၢၼ်ႈ ထုၵ်ႇသိုၵ်းမၢၼ်ႈ ၸူၼ်ဢဝ်ၶူဝ်းၶွင် တႃႇႁဵတ်းပဵၼ်ၸရိပ်ႈ သွၵ်ႈတဝ်ၸုမ်းၸၢဝ်းၶိူဝ်း
- ၵူၼ်းမိူင်း ၸႄႈဝဵင်းၵျွၵ်းမႄး ထုၵ်ႇသိုၵ်းမၢၼ်ႈပေႃႉထုပ်ႉသေ ၸီႉၼႄးဝႃႈ ၵဵဝ်ႇၶွင်ႈသိုၵ်းတႆး
- လၢႆးႁဵတ်းသိုၵ်းမၢၼ်ႈ မိူၼ်ၼင်ႇၸူၼ်
- ၸၢဝ်းၶိူဝ်းပဢူဝ်း တဵၵ်းတဵင်ႁႂ်ႈၸၢဝ်းၶိူဝ်းတႆး ပဵၼ်ပဢူဝ်း


text:
လူတ်ႉၵႃးတၢင်ႇႁိၼ်ႁႄႈမိူင်းၶႄႇ၊ လုၵ်ႉမိူင်းၶႄႇမႃးတၢင်ႇ ႁိၼ်ႁႄႈမိူင်းတႆး ၼႂ်းၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ၊ တေႃႉသူင်ႇၶဝ်ႈမိူင်းၶႄႇၵူႈဝၼ်း ၼိုင်ႈဝၼ်းမီးဢမ်ႇယွမ်း 50 လမ်း။
လူတ်ႉၵႃးၼိုင်ႈလမ်းၼႆႉ တၢင်ႇလႆႈႁိၼ်ႁႄႈ 24-26 တၼ်ႊ၊ လတ်းၼႂ်းဝဵင်းၼမ်ႉၶမ်း မိူၼ်ၼင်ႇၼွင်မႃႉ၊ ၵွင်းဝဵင်း၊ မၢၼ်ႈၼွင်၊ ၵုင်းသႃႇၸိူဝ်းၼႆႉသေ ၶၢမ်ႈတႃႈၼမ်ႉမၢဝ်းယဝ်ႉ သူင်ႇၶဝ်ႈမိူင်းၶႄႇ- ၸၢႆးမွင်ႇ ၵူၼ်းၸမ်ၸႂ်ၸဝ်ႈၶွင်တႃႈႁိူဝ်းလၢတ်ႈ။
ၸၢႆးမွင်ႇလၢတ်ႈဝႃႈ- ယွၼ်ႉပိူဝ်ႈလူတ်ႉၵႃးတၢင်ႇႁိၼ်ႁႄႈၸိူဝ်းၼႆႉသေ ၼႂ်းဝၢၼ်ႈၼႂ်းဢိူင်ႇႁဝ်းၶႃႈၼႆႉ သဵၼ်ႈတၢင်းလူင် ၵိဝ်ႇလဵၵ်ႉၵိဝ်ႇဢွၼ်ႇၸိူဝ်းၼႆႉ လုၵွႆမူတ်း။ ပေႃးထိုင်မႃးၶၢဝ်းၾူၼ် သဵၼ်ႈတၢင်းတေ ယိင်ႈၶႅၼ်းလုၵွႆသေ တၢင်းတေဢုင်၊ တေယၢပ်ႇလိူဝ်ၼႆႉထႅင်ႈ။ မိူဝ်ႈၾူၼ်ပႆႇတူၵ်းၼႆႉသမ်ႉ မီးၶီႇၾုၼ်ႇလူင် ပဵၼ်ၵဵၼ်ပဵၼ်ၵဵၼ် ၶဝ်ႈၼႂ်းႁိူၼ်း။ လွင်ႈၼႆႉ ႁဵတ်းႁႂ်ႈတုမ်ႉတိူဝ်းပၢႆးယူႇလီၵူၼ်းဝၢၼ်ႈၵူၼ်းမိူင်း- ဝႃႈၼႆ။
ၼႂ်းၸႄႈဝဵင်းၼမ်ႉၶမ်းၼႆႉ ဢွင်ႈတီႈဢၼ်ဢွၵ်ႇႁိၼ်ႁႄႈ မီးလၢႆလၢႆတီႈ၊ ၸဵင်ႇၸၢၼ်းဝၼ်းဢွၵ်ႇဝဵင်းၼမ်ႉၶမ်း မိူၼ်ၼင်ႇတီႈ ဝၢၼ်ႈပၢင်ၶႃး၊ မၢၼ်ႇပျႃႉတွင်ႇ။ ၸဵင်ႇၸၢၼ်းဝၼ်းတူၵ်းဝဵင်းၼမ်ႉၶမ်း မိူၼ်ၼင်ႇတီႈပၢင်မၢဝ်း၊ ပၢၼ်းသေး၊ ႁူၺ်ႈဢူဝ်ႉလႄႈ ပၢင်သဝ်း 13 လၵ်း ၸိူဝ်းၼႆႉ။
ၶွမ်ႊပၼီႊ ဢၼ်ၶုတ်းႁိၼ်ႁႄႈယူႇၸိူဝ်းၼႆႉ ပဵၼ်ၶွမ်ႊပၼီႊမျၢၼ်ႇမႃႉမျႃးဢူး၊ ငူၺ်ႇၵပႃႇၵျေႃႇ၊ ၸဵင်ႇပတေႇတႃႇ၊ ပၢၼ်းတဵတ်ႉၸႃႇ၊ ၸွမ်ငိုၼ်းၶမ်း လႄႈ GSM ။ ၶွမ်ႊပၼီႊ ပၢၼ်းတဵတ်ႉၸႃႇ (မွၵ်ႇသၸ်ႉၸႃႇ) ဢၼ်ၶုတ်းႁႄႈယူႇၼႆႉ ၸဝ်ႈၶွင်မၼ်းပဵၼ်ပၢၼ်းသေး ၵျေႃႇမျိၼ်ႉ ဢၼ်ပဵၼ်ၽွင်းတႅၼ်းသၽႃး ၶွင်ပႃႊတီႊသၢင်ႇသီႈ။ ၸဝ်ႈၶွင်ၶွမ်ႊပၼီႊ တီႈပၢင်သဝ်း 13 လၵ်း သမ်ႉပဵၼ်ၽူႈၼမ်း ၸုမ်းပျီႇတုၸိတ်ႉ တဢၢင်း (ပလွင်ႈ)မၢႆႇဢွင်ႇထုၼ်း။ ၸဝ်ႈၶွင်ၶွမ်ႊပၼီႊၸိူဝ်းၼႆႉ ပဵၼ်ၵူၼ်းယႂ်ႇၵူၼ်းလူင်လၢႆလၢႆ- ၸၢႆးၸွမ်ၶမ်း ၵေႃႉတူင်ႉၼိုင် ၵၢၼ်ႁၵ်ႉသႃပႂ်ႉပႃးသိင်ႇဝႅတ်ႉလွမ်ႉ ၸႄႈဝဵင်းၼမ်ႉၶမ်းလၢတ်ႈ။
ၼင်ႇႁိုဝ် တေမီးၵၢၼ်ၵိုတ်းယိုတ်း လွင်ႈၶူင်းၵၢၼ်ၶုတ်းႁိၼ်ႁႄႈ၊ တေႃႉတၢင်ႇႁႄႈၸိူဝ်းၼႆႉ ပႃႊတီႊႁူဝ်သိူဝ် တင်းပႃႊတီႊသိူဝ်ၽိူၵ်ႇ ၸႄႈဝဵင်းၼမ်ႉၶမ်းၵေႃႈ ၵႆႉႁူမ်ႈၵၼ်ဢွၵ်ႇလိၵ်ႈပိုၼ်ၽၢဝ်ႇ ၵိုတ်းယိုတ်းလွင်ႈၶုတ်း ႁိၼ်ႁႄႈ/ လွင်ႈယႃႉလုလႅဝ်သိင်ႇဝႅတ်ႉလွမ်ႉယူႇ။ ၵူၺ်းၵႃႈ တေႃႇထိုင်မိူဝ်ႈလဵဝ်ၵေႃႈ ပႆႇႁၼ်ၸဝ်ႈၼႃႈတီႈၶဝ် ဢဝ်လိူင်ႈတီႈၶွမ်ႊပၼီႊၶဝ်။
ၶွမ်ႊပၼီႊၸိူဝ်းၼႆႉၵေႃႈတိုၵ်ႉသိုပ်ႇၶုတ်းႁႄႈယူႇတိၵ်းတိၵ်း၊ ႁဵတ်းႁႂ်ႈၵူၼ်းဝၢၼ်ႈ ၵူၼ်းမိူင်း တူၵ်းတၢင်းယၢပ်ႇၽိုတ်ႇ- ၼႆယဝ်ႉ။


text:
မၢႆဝၼ်း 09/02/2014
ထိုင်/
ႁူင်းပွႆႇပိုၼ်ၶၢဝ်ႇ ပၢင်လူင် (ၾၢႆႇတႆး)
လွင်ႈၸၢဝ်းၶိူဝ်းပီႈၼွင်ႉလွႆ ၼႄၵၢင်ၸႂ် လွင်ႈယႃႈမဝ်းၵမ် ပူၼ်ႉမႃးမိူဝ်ႈဝၼ်းတီႈ 03/02/2014 ၼၼ်ႉ ဢၼ်ၶဝ် ယိပ်းပၢႆႉၼၼ်ႉ ယႃႈမဝ်းၵမ်လုၵ်ႉတီႈလႂ်မႃး၊ ၽႂ်သမ်ႉႁဵတ်းဢွၵ်ႇဢၼ်ဝႃႈၼၼ်ႉ ၽႂ်ဢမ်ႇလၢတ်ႈၵေႃႈ တေႁူႉၵၼ် ယူႇၵူၺ်း၊ ဢၼ်ႁုင်ယႃႈမႃႉ၊ ယႃႈၾိၼ်ႇၽိူၵ်ႇ၊ ယႃႈမဝ်းၵမ်ၼၼ်ႉ ပဵၼ်ၶွၼ်ႉတဝ်ႉတပ်ႉသိုၵ်းမၢၼ်ႈ ၸုမ်းပီႇတုၸိတ်ႉ မူႇၸုမ်းၾၢႆႇတႂ်ႈ တပ်ႉသိုၵ်းမၢၼ်ႈသေ ၶဝ်လႆႈယိပ်းၵွင်ႈၵၢင်ႇ ႁဵတ်းယႃႈမဝ်းၵၼ် ၽုၵ်ႇ၊ ႁုင်၊ ၵႃႉၶၢႆ၊ ယႃႈၽိူၵ်ႇ၊ ယႃႈမႃႉၼၼ်ႉယဝ်ႉ။
ၵွပ်ႈသင်လႄႈ လၢတ်ႈလႆႈၸိူင်ႉၼႆ ယွၼ်ႉငိုၼ်းလိူၼ်ၸုမ်းပီႇတုၸိတ်ႉ သိုၵ်းမၢၼ်ႈၶဝ်ယင်းဢမ်ႇပၼ်၊ ငိုၼ်းၵႃႈႁူဝ်လိူၼ်ၶဝ် ယင်းဢမ်ႇမီး၊ ပေႃးသိုၵ်းမၢၼ်ႈၶဝ်မီးၵၢၼ်တိုၵ်းသိုၵ်း တေႃႇၸုမ်းႁဵတ်းၵၢၼ်ဝၢၼ်ႈမိူင်းၼၼ်ႉ မၢၼ်ႈၶဝ်ယင်းၸႂ်ႉတိုၵ်းတေႃး ၸွမ်းယူႇတႃႇသေႇ၊ ပေႃးၵူၼ်းလူင်မၢၼ်ႈၶဝ် တၢႆးမူး (ၽူႈၵွၼ်းတိူင်းသိုၵ်း) ႁိုဝ် ဢမ်ႇၼၼ် တပ်ႉမမူး (ၽူႈၵွၼ်းတပ်ႉၸုမ်းလူင်) ၊ ၸၵၶမူး (ၽူႈၵွၼ်းငဝ်ႈငုၼ်းၵုမ်းၵမ်ၽႅၼ်ၵၢၼ်သိုၵ်း) ႁွင်ႉၸုမ်းပီႇတုၸိတ်ႉၶဝ် ႁဵတ်းပၢင်ၵုမ်၊ လူဝ်ႇငိုၼ်းၵွင်ၵၢင် (ယၢၼ်ႇပူင်ႇငူၺ်ႇ) ၼႂ်းတပ်ႉသိုၵ်းမၢၼ်ႈၶဝ်ၼၼ်ႉ ၸုမ်းပီႇတုၸိတ်ႉၸိူဝ်းၼႆႉ ယင်းလႆႈဢဝ်ငိုၼ်းၸုမ်းပီႇတုၸိတ်ႉၶဝ်သေ ၸွႆႈသိုၵ်းမၢၼ်ႈထႅင်ႈလူးၵွၼ်ႇ။
ၵွပ်ႈၼၼ်လႄႈ သိုၵ်းမၢၼ်ႈ တိူင်းသိုၵ်းလႂ်ၵေႃႈလီ ဢမ်ႇႁၼ်ၶဝ်တိၺွပ်းလႆႈၵူၼ်းၵႃႉၶၢႆယႃႈမဝ်းၵမ်၊ ၵူၼ်းႁုင်၊ ၵူၼ်းႁဵတ်းလႄႈ ၵူၼ်းၵႃႉၶၢႆယႂ်ႇလူင်သေတီႈသေပွၵ်ႈ၊ ၼႂ်းၶၢဝ်ႇသိုၵ်းမၢၼ်ႈၶဝ်ၵေႃႈလီ ဢမ်ႇႁွၼ်ႇတွၼ်ႉလႆႈႁၼ် ၶဝ်တိၺွပ်းလႆႈ တီႈႁူင်းႁုင်ယႃႈ တီႈၶၢႆယႃႈယႂ်ႇလူင်။ ၵွပ်ႈၼႆလႄႈ ဢၼ်ယႃႈၶၢႆဢွၵ်ႇၼႂ်းမိူင်း / ၼွၵ်ႈမိူင်းၼၼ်ႉ တိုၼ်းပဵၼ်ၸုမ်းပီႇတုၸိတ်ႉလႄႈသိုၵ်းမၢၼ်ႈၶဝ် ႁူမ်ႈၸွမ်းၵၼ်ယဝ်ႉ။
တၢင်းႁၼ်ထိုင် ၸဝ်ႈသိုၵ်းၸွမ်မိူင်း ၽူႈၵွၼ်းၼႃႈလိၼ်သိုၵ်း 701 လႄႈ ၵူၼ်းမိူင်းတႆးပွတ်းႁွင်ႇ ႁၼ်ထိုင်ၸိူင်ႉၼၼ်ယဝ်ႉ။
ၼႂ်းၼႃႈတီႈမိူင်းတႆးပွတ်းႁွင်ႇ ၼႂ်းၼႃႈလိၼ်သိုၵ်း 701 ၼႆႉ ႁဝ်းတိုၼ်းတေႁူမ်ႈမိုဝ်းၵူၼ်းမိူင်းသေ သၢၼ်ၶတ်း လွင်ႈယႃႈမဝ်း ၵမ်ၵႂႃႇႁၢဝ်ႈႁၢဝ်ႈႁႅင်းႁႅင်းယူႇယဝ်ႉ။
ၸွမ်မိူင်း
ၽူႈၸတ်းၵၢၼ်
ၼႃႈလိၼ်သိုၵ်း-701


text:
ၼမ်ႉဝၼ်း ဢၼ်လႆလတ်းၸေႈမိူင်းၶၢင် မိူင်းၶႄႇ လုၵ်ႉတၢင်းႁွင်ႇ လႆၸူးတၢင်းၸၢၼ်း လတ်းၸေႈဝဵင်းၼမ်ႉၶမ်း တွၼ်ႈၾၢႆႇႁွင်ႇၼမ်ႉမၢဝ်း ၵိၼ်ၾင်ႇၾၢႆႇမိူင်းတႆးၵူႈပီ မိူၼ်ၶႄႇၶႂၢၵ်ႈႁူဝ်ႉ သုတ်းၶဝ်ႈမိူင်းတႆး -လႅင်ႇၶၢဝ်ႇပိုၼ်ႉတီႈလၢတ်ႈ။
လူင်ပွင်ၸိုင်ႈမိူင်းၶႄႇ ၵေႃႇတႅၼ်ႈႁိၼ် ႁႄႉၸွမ်းႁိုၵ်း ၸွမ်းၾင်ႇ ၵေးၼမ်ႉဝၼ်း ၸဵမ် ပီ 2000 ၊ ၼမ်ႉဝၼ်းလႆႈပဵၼ်ႇသၢႆလႆ ထႅမ်ႁႅင်းၼမ်ႉလႆတွင်ႈၾင်ႇၾၢႆႇမိူင်းတႆး၊ ႁဵတ်းႁႂ်ႈၵူၼ်းဝၢၼ်ႈ လုသုမ်းလိၼ် ၽုၵ်ႇသွမ်ႈဢမ်ႇယွမ်း 100 ဢေႇၶိူဝ်ႉ။ ဝၢၼ်ႈၸိူဝ်းလုသုမ်း တူၼ်ႈၼႃး လိၼ်သူၼ် ၵႂႃႇ ၸွမ်းၼမ်ႉဝၼ်း ၵူႈပီၼၼ်ႉ- ဝၢၼ်ႈသွၼ်း၊ ဝၢၼ်ႈဢၢႆႇတႂ်ႈ၊ ၼွင်မူၼ်း၊ ပၢင်ႇၶမ်း၊ ၵုမ်းၶမ်း ၸိူဝ်းဢိူမ်ႈ ၾင်ႇ ၼမ်ႉဝၼ်း တွၼ်ႈတိတ်းၸပ်းမိူင်းၶႄႇ။
“မိူင်းၶႄႇသမ်ႉႁဵတ်းတႅၼ်ႈႁိၼ်လူင်ဝႆႉ။ ၾင်ႇတၢင်းမိူင်းတႆးသမ်ႉ ဢဝ်မႃႇဢဝ်ႁႅင်းၸဝ်ႈသူၼ်ၸဝ်ႈၼႃးၽႂ်မၼ်းသေ ႁဵတ်းၵူၺ်း။ ႁႅင်းၵူၼ်းဝၢၼ်ႈ သၢင်ႈဢမ်ႇပေႉလႆႈယဝ်ႉလႄႈ လႆႈတၢင်ႇထိုင်လူင်ပွင်ၸိုင်ႈမိူင်းတႆး။ ႁူဝ်ပီၼႆႉ လူင်ပွင်ၸိုင်ႈမၢၼ်ႈ ၸင်ႇမႃးႁဵတ်း တႅၼ်ႈပၼ်ပဵၼ်တီႈ။ တီႈၼမ်ႉတွင်ႈႁႅင်း ဢၼ်ပႆႇမႃး ႁဵတ်း ပၼ် ယင်းမီးတင်းၼမ်။ ၵူဝ်လိၼ်သူၼ်ၽုၵ်ႇသွမ်ႈဢမ်ႇမီးလႄႈ လႆႈၵဵပ်းငိုၼ်းၵၼ်သေ သၢင်ႈဢဝ် ႁင်းၵူၺ်း၊ မၢင်တီႈၵေႃႈ ဢဝ်မႆႉႁႄႉပၵ်းၵူၺ်းလႄႈ ႁႄႉၵေႃႈဢမ်ႇထိုင်တီႈလႆႈ” - ၸဝ်ႈၼႃး ၾင်ႇၼမ်ႉ ဝၼ်းၵေႃႉၼိုင်ႈလၢတ်ႈ။
ၵဵဝ်ႇၵပ်းလွင်ႈၼႆႉသေ ၸၢႆးဝုၼ်း ၸဝ်ႈၼႃးထုင်ႉမၢဝ်းၵေႃႈလၢတ်ႈဝႃႈ ဢမ်ႇၵွမ်ႉၵႃႈၼမ်ႉဝၼ်းၵူၺ်း ၼမ်ႉမၢဝ်းၵေႃႈတေႃႈၼင်ႇၼၼ် ၾၢႆႇတၢင်းမိူင်းၶႄႇတႄႉ လူင်ပွင်ၸိုင်ႈၶႄႇ ႁဵတ်းတႅၼ်ႈႁိၼ်တၢင်ႁိုၵ်း ႁႄႉႁႅင်းၼမ်ႉဝႆႉလႄႈ ၼမ်ႉမၢဝ်း ပိၼ်ႇၵေး လႆႈတွင်ႈၾင်ႇ မိူင်းတႆးႁႅင်း သုမ်းၽႅၼ်ႇလိၼ်ၸွမ်း ၵူႈပီ ၼင်ႇၵဝ်ႇဝႃႈၼႆ။
“ၾင်ႇတၢင်းမိူင်းတႆး လူင်ပွင်ၸိုင်ႈမၢၼ်ႈ ႁဵတ်းတႅၼ်ႈ မိူဝ်ႈပီ 2006 ၼၼ်ႉ 200 ထတ်း၊ 2010 သမ်ႉ 100 ထတ်း၊ 2014 သမ်ႉ 150 ထတ်း၊ ဢမ်ႇႁဵတ်းၵၢမ်းၵၼ် ႁဵတ်းပဵၼ်တီႈ” - ၵူၼ်းယူႇ ဝၢၼ်ႈသွၼ်း ၵေႃႉၼိုင်ႈလၢတ်ႈ။
လႅၼ်လိၼ် ဝူင်ႈၵၢင်သွင်မိူင်း ဢၼ်ဢဝ် ၵေးၼမ်ႉၶႅၼ်ႇ ၵမ်ႈပႃႈၼမ် ဢဝ်ၵၢင်ၵေးၼမ်ႉဝႃႈ ၼမ်ႉလႆႈတွင်ႈၵႂႃႇတၢင်းၾင်ႇၾၢႆႇမိူင်းလႂ် ႁႅင်းၵေႃႈ ပေႃးမိူင်းၼၼ်ႉဢမ်ႇႁႃတၢင်းႁႄႉၵင်ႈလႆႈၸိုင် မိူင်းၼၼ်ႉ ယူႇၾၢႆႇသုမ်းၽႅၼ်ႇလိၼ် ။
ၼမ်ႉဝၼ်းၼႆႉ လႆလတ်း ဝူင်ႈၵၢင် ၸေႈမိူင်းၶၢင် တင်း ၸိုင်ႈမိူင်းၶႄႇ ထိုင်မႃးတၢင်းမိူင်းတႆး မိူဝ်ႈတႄႇၶဝ်ႈမႃးၼႂ်း ၸေႈဝဵင်းၼမ်ႉၶမ်း ၵေႃႈ ပဵၼ်လႅၼ်လိၼ်ဝူင်ႈၵၢင်သွင်မိူင်း 10 လၵ်းပၢႆ။ လႆၶဝ်ႈမႃးၼႂ်း ၸေႈဝဵင်းၼမ်ႉၶမ်း ၸဵင်ႇၸၢၼ်းဝၼ်းတူၵ်းၺွင်ႇပၢင်ႇဢွၼ်ႇ (ဢိူင်ႇၼွင်တဝ်း၊ ၾင်ႇမိူင်းၶႄႇ) သေ ၶဝ်ႈၼႂ်းၸေႈဝဵင်းၼမ်ႉၶမ်း လႆႈၶဝ်ႈၼမ်ႉမၢဝ်း ၾၢႆႇၸၢၼ်း ဝၢၼ်ႈသွၼ်း။


text:
တပ်ႉသိုၵ်းၸိုင်ႈတႆး RCSS / SSA ဢမ်ႇယွမ်း ထွႆတပ်ႉ ဢၼ်သိုၵ်းမၢၼ်ႈႁဵၵ်ႈႁွင်ႉ ႁႂ်ႈထွၼ်ၼၼ်ႉလႄႈ လႆႈပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ပွတ်းမိူင်းတူၼ် ၸိုင်ႈတႆးပွတ်းဢွၵ်ႇၶူင်း။
သိုၵ်းတႆးဢမ်ႇဝၢင်းၸႂ် လွင်ႈသိုၵ်းမၢၼ်ႈတူင်ႉၼိုင် ပွတ်းမိူင်းသူႈ
ၶၢဝ်းတၢင်း 2 ဝၼ်းမႃးၼႆႉ သိုၵ်းမၢၼ်ႈမိူင်းၼွင် ၶဝ်ႈၵႂႃႇထႅမ် ႁႅင်းသိုၵ်းပွတ်းထုင်ႉမိူင်းဢွတ်ႇ ၸႄႈဝဵင်းမိူင်းသူႈ။ ပဵၼ်ၵၢၼ်လႅၵ်ႈလၢႆႈတပ်ႉၵၼ်သေတႃႉ ၵွပ်ႈယင်းပႆႇထွၼ် ဢွၵ်ႇၶိုၼ်းလႄႈ သိုၵ်းတႆးႁၢင်ႈႁႅၼ်းသိုၵ်းဝႆႉ၊ ၵွပ်ႈဢမ်ႇဝႆႉ ဝၢင်းၸႂ်လႆႈ။
ၶၢဝ်းတၢင်းသီႇပီ ႁႅင်းတပ်ႉသိုၵ်းၸိုင်ႈတႆး ၼမ်မႃးၼပ်ႉႁူဝ်ႁဵင်
ၶၢဝ်းတၢင်း 4 ပီ တပ်ႉသိုၵ်းၸိုင်ႈတႆး (SSA) ၶွၼ်ႈတုမ်ၵဵပ်း ႁွမ်ႁႅင်းၵူၼ်းလႆႈႁိမ်းႁႃႈႁဵင်။ ပၢင်ၵုမ် RCSS/SSA ဢၼ်ၸတ်းတီႈငဝ်ႈငုၼ်း လွႆတႆးလႅင်း ႁၢႆးငၢၼ်းၼင်ႇၼႆ။
ၵူၼ်းဝၢၼ်ႈတုၵ်းယွၼ်း ယႃႇလႆႈဝၢႆႇပၢၵ်ႇၵွင်ႈယိုဝ်း ၶဝ်ႈမႃးၼႂ်းဝၢၼ်ႈ
ယႃႇဢဝ်ၵွင်ႈလူင်ၵွင်ႈဢွၼ်ႇဝၢႆႇပၢၵ်ႇ ယိုဝ်းၶဝ်ႈဝၢၼ်ႈ၊ ၵူၼ်းဝၢၼ်ႈ ၵိင်ႇၸေႈဝဵင်းမိူင်းငေႃႉ ၸေႈဝဵင်းၵျွၵ်ႈမႄး ယုပ်းၽၢၼ်းယၢၼ်ႈၵူဝ် ဢမ်ႇပဵၼ်ၵိၼ်ပဵၼ်ယူႇ။
သိုၵ်းမၢၼ်ႈတင်း တပ်ႉသိုၵ်းႁူမ်ႈတုမ်ၸၢဝ်းၶိူဝ်း ပဵၼ်ပၢင်တိုၵ်း ၼႂ်းၸႄႈဝဵင်းၵျွၵ်ႉမႄး
သိုၵ်းမၢၼ်ႈထႅမ်ႁႅင်း ၼႂ်းၵိင်ႇႄၸႈဝဵင်းမိူင်းငေႃႉ ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ၊ ပဵၼ်ပၢင်တိုၵ်းၵၼ်တင်း တပ်ႉသိုၵ်းႁူမ်ႈတုမ်ၸၢဝ်းၶိူဝ်း။
More Articles...
- ပၢင်တိုၵ်းၵိူတ်ႇၶိုၼ်ႈ ၼႂ်းဝၼ်းလွတ်ႈလႅဝ်းၵွၼ်းၶေႃ
- ၽူႈၵွၼ်းတိူင်း သိုၵ်းမၢၼ်ႈ ႁႂ်ႈသိုၵ်းတႆး SSPP/SSA ထွၼ်ဢွၵ်ႇ ပိုၼ်ႉတီႈ
- ပႃႇတီႇ မႂ်ႇသုင်ၸိုင်ႈတႆး ႁဵတ်းပၢင်ၵုမ် ႁူဝ်ႁုပ်ႈပီ ၶႂၢၵ်ႈႁွင်ႈၵၢၼ် လႄႈ ၽူႈၶဝ်ႈၵေႃ ငဝ်ႈငုၼ်း
- ၸဝ်ႈၼႃႈတီႈ ပႂ်ႉဢဝ်ႁူမ်ႇလူမ်ႈသဝ်ၾႆးၾႃႉ ၺႃးယိုဝ်း
- လူတ်ႉၵႃးသိုၵ်းမၢၼ်ႈ ၼပ်ႉႁူဝ်သိပ်းလမ်း ၶိုၼ်ႈတၢင်း လႅၼ်လိၼ်မိူင်းၶၢင်
- ၽူႈမီးၸၼ်ႉသိုၵ်းမၢၼ်ႈတင်း သိုၵ်းႁၢၼ်ပႃးၵၼ် ပၢႆႈတပ်ႉၶိူဝ်းယႂ်း
Page 6 of 106


text:
ဝၢႆးၼေႃႇၶမ်းဢမ်ႇမီးယဝ်ႉ ယႃႈမဝ်းၵမ်ၶႅၼ်းၼမ်တိူဝ်း မႃးလိူဝ်ၵဝ်ႇ။ ၼေႃႇၶမ်း ပဵၼ်ၶေႃလဵၵ်ႉလဵၵ်ႉဢွၼ်ႇ ၼႂ်းၸိူၵ်ႈ လဵၵ်းလူင်။ ဢၼ် 3 ၾၢႆႇ UNODC, RCSS တင်းလူင်ပွင်ၸိုင်ႈမၢၼ်ႈ ဢမ်ႇၸၢင်ႈႁူမ်ႈမိုဝ်းၵၼ် ၽဵဝ်ႈယႃႈမဝ်းၵမ် ပိူင်လူင်ယွၼ်ႉငိုၼ်းၵွင်ၵၢင်။
ပူၼ်ႉမႃးမိူဝ်ႈဝၼ်းတီႈ 11/06/13 ဢိင်ၼိူဝ်လႆႈႁူပ်ႉထူပ်းဢုပ်ႇဢူဝ်းၵၼ်သေ ၽူႈမီးၼႃႈတီႈပုၼ်ႈၽွၼ်း ၼႂ်းၸုမ်း ၽဵဝ်ႈမူၺ်ႉယႃႈမဝ်းၵမ် CCDAC (Central Committee for Drug Abuse Control) ၸၼ်ႉသုင်ၵေႃႉၼိုင်ႈ ဢၼ်ဢမ်ႇ ၶႂ်ႈဢွၵ်ႇၸိုဝ်ႈလၢတ်ႈဝႃႈ- မိူဝ်ႈဝၼ်းတီႈ 29/05/2013 ပူၼ်ႉမႃး ယူႇတီႈႁွင်ႈၵၢၼ်ၽွင်းလူင်ၾၢႆႇႁူမ်ႇလူမ်ႈၵူၼ်းမိူင်း မိူင်းၶႄႇ ပိုၼ်ၽၢဝ်ႇဝႃႈ- တင်ႈတႄႇႁဝ်း 4 ၸိုင်ႈမိူင်း ႁူမ်ႈမိုဝ်းၵၼ်ၽဵဝ်ႈမူၺ်ႉယႃႈမဝ်းၵမ် ဝၼ်းတီႈ 19/04/2012 မႃးၼႆႉ တိၺွပ်း လႆႈၵူၼ်းၵႃႉယႃႈ 1,100 ပၢႆ၊ တိလႆႈယႃႈမဝ်းၵမ် 2.97 တၼ်ႊ။ ၵွပ်ႈၼၼ် မိူဝ်ႈလဵဝ် ၸွမ်းထုင်ႉသၢပ်ႇမႄႈၼမ်ႉၶွင်ၼႆႉ ၵူၼ်းၵႃႉဢၼ်ထွႆလင်ၵေႃႈမီးမႃး၊ လွင်ႈရႃၸဝတ်ႈ (ႁုၵ်းႁၢႆႉ) ဢၼ်ၵဵဝ်ႇၶွင်ႈၸွမ်း ယႃႈမဝ်းၵမ်ၵေႃႈ ႁဝ်းၵမ်ၵုမ်းလႆႈယဝ်ႉ- ဝႃႈၼႆ။ (ၼင်ႇဢၼ်ၽိုၼ်ၶၢဝ်ႇၶႄႇသျိၼ်ႊႁႂႃ ဢွၵ်ႇၶၢဝ်ႇ)။
တီႈတႄႉမၼ်း ၵၢၼ်ၵႃႉယႃႈမဝ်းၵမ်ၼႆႉ ဝၢႆးၼေႃႇၶမ်းဢမ်ႇမီးယဝ်ႉ ၶႅၼ်းၼမ်တိူဝ်းမႃးလိူဝ်ၵဝ်ႇ။ ၵွပ်ႈဝႃႈဢၼ် 4 ၸိုင်ႈ မိူင်း (ၶႄႇ၊ မၢၼ်ႈ၊ ထႆး၊ လၢဝ်း) ႁူမ်ႈၵၼ်ၽဵဝ်ႈမူၺ်ႉယႃႈမဝ်းၵမ်ၼႆႉ ၵိူတ်ႇၶိုၼ်ႈမႃးဝၢႆး ၸုမ်းၸၢႆးၼေႃႇၶမ်း ၶႃႈႁႅမ် လုၵ်ႈႁိူဝ်းၶႄႇ 13 ၵေႃႉ၊ ၶႄႇၸင်ႇၼမ်းၼႃႈၶိုင်ပွင်မႃးသေ တိၺွပ်းလႆႈၼေႃႇၶမ်း မိူဝ်ႈဝၼ်းတီႈ 25/04/2012 ၊ ထိုင်မႃးဝၼ်းတီႈ 01/03/13 ၵေႃႈ တတ်းသိၼ်ပူင်ပၼ်တူတ်ႈတၢမ်ႇတၢႆလူၺ်ႈ သမ်းယႃၵွင်ႉပၼ် ၼေႃႇၶမ်း။ ပေႃးႁဝ်းတူၺ်းၸိုင် ၸၢႆးၼေႃႇၶမ်းၼႆႉ မၼ်းပဵၼ်ၶေႃလဵၵ်ႉလဵၵ်ႉဢွၼ်ႇ ၼႂ်းၸိူၵ်ႈလဵၵ်း (ပဵၼ်ၵူၼ်းၵႃႉဢွၼ်ႇ ၼႂ်းၵူၼ်း ၵႃႉလူင်)ဢၼ်ၼိုင်ႈၵူၺ်း- ဝႃႈၼႆ။
ၶေႃႈၵႂၢမ်းဢၼ်ၸဝ်ႈၼႃႈတီႈၸၼ်ႉသုင် CCDAC လၢတ်ႈၼႆႉ ၵူၼ်းၵႃႉၼႂ်းမိူင်းတႆးပွတ်းဢွၵ်ႇၵေႃႉၼိုင်ႈ ဢၼ်ႁူႉလွင်ႈ ၵၢၼ်ၵႃႉယႃႈမဝ်းၵမ်ၵေႃႈၵမ်ႉထႅမ်။ ဝႃႈ- ၵူႈပွၵ်ႈၽွင်းမိူဝ်ႈၼေႃႇၶမ်းမီးယူႇၼၼ်ႉ ပေႃးယႃႈလတ်းၽၢၼ်ႇ ၼႂ်းပိုၼ်ႉတီႈ ၼေႃႇၶမ်းၵုမ်းၵမ်ၵေႃႈ ၼေႃႇၶမ်းၵိၼ်ၸိၵ်းတွၵ်ႇၸွၵ်းၵမ်ႈၽွင်ႈသေ ႁဵတ်းၵၢၼ်ယဝ်ႉၵႂႃႇ။ မိူဝ်ႈၼၼ်ႉ ဢမ်ႇလီပိူဝ်ႈတႃႇ ၵူၼ်းၵႃႉယႃႈၸိူဝ်းမီးၼႅင်ႈၵၢၼ် (ၶိူဝ်းၶၢႆႇ)ၶဝ်၊ ပဵၼ်လွင်ႈၵိတ်ႇၶႂၢင်ၶဝ်။ ပေႃးၼေႃႇၶမ်းဢမ်ႇမီးယဝ်ႉ ၶဝ်ထၢင်ႇႁၢင်ႈ လွတ်ႈလႅဝ်းမႃးလိူဝ်ၵဝ်ႇ၊ ၼေႃႇၶမ်းဢမ်ႇမီးယဝ်ႉ ပဵၼ်လွင်ႈလီလူင်တႃႇၶဝ်တႄႉတႄႉ။ ထႅင်ႈၾၢႆႇၼိုင်ႈ မိူဝ်ႈၼေႃႇၶမ်း မီးယူႇၼၼ်ႉ သမ်ႉလီတႃႇၵူၼ်းၵႃႉၸိူဝ်းဢမ်ႇမီးၼႅင်ႈၵၢၼ်(ၶိူဝ်းၶၢႆႇ)ႁင်းၶဝ်၊ ၵွပ်ႈဝႃႈ ၼေႃႇၶမ်းၶပ်းၶိုင်ပၼ်သေ ပဵၼ်ၵၢၼ်ၵႂႃႇ။ ၵွပ်ႈၼၼ် ပေႃးၼေႃႇၶမ်းၺႃးတိၵေႃႈ ၸိူဝ်းၶဝ်ၵႃႈလႆႈထွႆလင်- ဝႃႈၼႆ။
ၸဝ်ႈၼႃႈတီႈၸၼ်ႉသုင်ၼႂ်း CCDAC ယင်းလၢတ်ႈဝႃႈ- ဢၼ်ၾၢႆႇၶႄႇဝႃႈ 4 ၸိုင်ႈမိူင်းႁူမ်ႈမိုဝ်းၵၼ်သေ ႁူမ်ႈၵၼ် ၽဵဝ်ႈမူၺ်ႉယႃႈမဝ်းၵမ်ၼႆၼၼ်ႉ ႁူမ်ႈမိုဝ်းၵၼ်တႄႉၸႂ်ႈယဝ်ႉ၊ ၵူၺ်းၵႃႈ ႁူမ်ႈမိုဝ်းၵၼ် ၽဵဝ်ႈမူၺ်ႉၼႆၼၼ်ႉ ဢမ်ႇၸႂ်ႈ။ ၵဵဝ်ႇၵပ်းလွင်ႈၼႆႉ ထႆးတင်းမၢၼ်ႈဝႃႈမိူၼ်ၵၼ်။ မိူဝ်ႈဝၼ်းတီႈ 19/04/2012 ၶဝ်ပိုတ်ႇလုမ်းႁူမ်ႈၵၼ်တီႈ သိပ်းသွင် ပၼ်းၼႃး (မိူင်းၶႄႇ) ၼၼ်ႉ ပဵၼ်ၵၢၼ်လႅၵ်ႈလၢႆႈၶေႃႈမုလ်းၶၢဝ်ႇသၢၼ်ၵၼ်ၵူၺ်း။ ဢမ်ႇၸႂ်ႈႁူမ်ႈၵၼ်ၵႂၢတ်ႇလၢင်ႉ ၸွမ်းထုင်ႉမႄႈၼမ်ႉၶွင်- ၼႆယဝ်ႉ။
ၽိုၼ်ၶၢဝ်ႇၼွၵ်ႈမိူင်း Asia Sentinel, 30/05/13 ၵေႃႈတႅမ်ႈဝႃႈ- မိူဝ်ႈလဵဝ်မီးၽူႈထတ်းသၢင်လၢႆၵေႃႉဢွၼ်ၵၼ် ထတ်းသၢင်ဝႃႈ ဢၼ်ၶႄႇၶိုင်ပွင်ႁဵတ်းယူႇမိူဝ်ႈလဵဝ် မၼ်းပဵၼ်ပိူဝ်ႈတႃႇလွင်ႈႁူမ်ႈမိုဝ်းၵၼ်ၽဵဝ်ႈမူၺ်ႉ ယႃႈမဝ်းၵမ်ႁႃႉ၊ ပိူဝ်ႈတႃႇမႃးမီးလွၵ်းတွၼ်ႈယႂ်ႇၼႂ်းထုင်ႉမႄႈၼမ်ႉၶွင်ႁႃႉ၊ မီးယိူင်းဢၢၼ်းၽဵဝ်ႈယႃႈမဝ်းၵမ်ႁႃႉ၊ ဢမ်ႇၼၼ် ပိူဝ်ႈတႃႇ မႃးၵႅတ်ႇၵင်ႈၸွမ်းပၢႆးတိုၵ်းၶႄႇ တီႈပွတ်းၸၢၼ်းမိူင်းၶႄႇႁႃႉ၊ မီးၵႂၢမ်းထၢမ်ယူႇၼင်ႇၼၼ်- ဝႃႈၼႆ။
လွင်ႈလိူၼ်ႈၶၢႆႉပီၽဵဝ်ႈမူၺ်ႉယႃႈမဝ်းၵမ်ၼၼ်ႉ ပူၼ်ႉမႃးမိူဝ်ႈဝၼ်းတီႈ 05/10/2012 ၸွမ်သိုၵ်းၵူဝ်ႇၵူဝ်ႇ၊ ၽွင်းလူင်ၾၢႆႇ ၼႂ်းမိူင်း ဢၼ်ၾၢႆႇတပ်ႉသိုၵ်းတႅင်ႇတင်ႈဝႆႉ၊ သမ်ႉပဵၼ်ႁူဝ်ပဝ်ႈၾၢႆႇၽဵဝ်ႈမူၺ်ႉယႃႈမဝ်းၵမ် (CCDAC) ပိုၼ်ၽၢဝ်ႇလိူၼ်ႈ ၶၢႆႉၽႅၼ်ၵၢၼ်လူင် ၽဵဝ်ႈမူၺ်ႉယႃႈမဝ်းၵမ် 15 ပီ (1999-2014) ၵႂႃႇတၢင်းၼႃႈထႅင်ႈ 5 ပီ၊ တေႃႇထိုင်ပီ 2019 ။ မိူဝ်ႈပၢင် ပိုၼ်ၽၢဝ်ႇၼၼ်ႉ ၸိူဝ်းၶဝ်ႈႁူမ်ႈထွမ်ႇငိၼ်း မီးၸုမ်းၾၢႆႇၽဵဝ်ႈမူၺ်ႉယႃႈမဝ်းၵမ်လႄႈရႃၸဝတ်ႈ (UNODC), DEA ၊ ၸုမ်းထႆး ONCB ၊ ဢွတ်ႊသတြေႊလီႊယိူဝ်ႊ (AFP-Australian Federal Police) ၸိူဝ်းၼႆႉ။
လွင်ႈတၢင်းၸွမ်သိုၵ်းၵူဝ်ႇၵူဝ်ႇလႆႈပိုၼ်ၽၢဝ်ႇ
ၸဝ်ႈၼႃႈတီႈယႂ်ႇ CCDAC သပ်းလႅင်းၼႄဝႃႈ- ပေႃးထိုင်မႃးလိူၼ်မၢတ်ႊၶျ် ပီ 2014 ၽႅၼ်ၵၢၼ် 15 ပီသုတ်းသဵင်ႈ။ ပေႃးၽႅၼ်ၵၢၼ်သုတ်းသဵင်ႈယဝ်ႉ ယႃႈမဝ်းၵမ်သမ်ႉတိုၵ်ႉမီးယူႇ ပိူၼ်ႈတေဝႃႈႁိုဝ်၊ ၵွပ်ႈၼၼ် ၵႃႈလႆႈႁႃတၢင်းၵႄႈတူဝ် ဝႆႉ။ ပိူင်လူင်မၼ်း ဢၼ်ၽႅၼ်ၵၢၼ်လူင်ၽဵဝ်ႈယႃႈမဝ်းၵမ်ဢမ်ႇပဵၼ်ၵၢၼ်ၼႆႉ ယွၼ်ႉဢမ်ႇမီးငိုၼ်းၵွင်ၵၢင် ပိူဝ်ႈတႃႇ ႁဵတ်းၵၢၼ်- ၼႆယဝ်ႉ။ (ၸုမ်း CCDAC မီးၵၢၼ်လူင် 2 ပိူင် 1.ၽဵဝ်ႈမူၺ်ႉယႃႈမဝ်းၵမ်။ 2.ပူၵ်းပွင် ၶူင်းၵၢၼ်ပုတ်ႈတႅၼ်း တူၼ်ႈၾိၼ်ႇ)။
မီးတႃႇပီၼိုင်ႈ ႁဝ်းၵႂႃႇၽဵဝ်ႈယႃႈတီႈပၢင်လွင်း၊ ပေႃးၽဵဝ်ႈယဝ်ႉၵေႃႈ ဝၢႆးမႃးၵူၼ်းမိူင်းဢမ်ႇမီးၶဝ်ႈၵိၼ်၊ ႁဝ်းလႆႈၵႂႃႇႁႃ ယွၼ်းႁပ်ႉတၢင်းၸွႆႈ ၶဝ်ႈသၢၼ် မႃးလဵင်ႉၶဝ်ၶိုၼ်း- ၸဝ်ႈၼႃႈတီႈယႂ်ႇ CCDAC လၢတ်ႈပႃးၼင်ႇၼႆ။
လွင်ႈၼႆႉ ၶူပ်းငၢမ်ႇမႅၼ်ႈၵၼ်တင်းၵႂၢမ်း Jason Eligh ဢၼ်ပဵၼ်ၽူႈၸတ်းၵၢၼ် UNODC မိူင်းမၢၼ်ႈ၊ လၢတ်ႈတီႈ ပၢင်သပ်းလႅင်းၸႅင်ႈၶၢဝ်ႇ ဢၼ်ၸတ်းပူၼ်ႉမႃးမိူဝ်ႈဝၼ်းတီႈ 13/06/12 တီႈလုမ်း UNODC ၼႂ်းဝဵင်းတႃႈၵုင်ႈ ဝႃႈ- ၵူၼ်းမိူင်းၽုၵ်ႇယႃႈၼႆႉ ၶဝ်ဢမ်ႇၸႂ်ႈၵူၼ်းႁုၵ်းႁၢႆႉ (ၵူၼ်းမိူၵ်ႈ ၵူၼ်းလိူင်း) ယွၼ်ႉၵွပ်ႈၶဝ်ဢမ်ႇမီးၶဝ်ႈၵိၼ်။
ၶေႃႈလႆႈၸႂ်တႃႈၶီႈလဵၵ်းဢမ်ႇပဵၼ်ၵၢၼ်
ဢၼ် 3 ၾၢႆႇ (UNODC ၊ လူင်ပွင်ၸိုင်ႈမၢၼ်ႈ၊ RCSS) လႆႈလူင်းလၢႆးမိုဝ်းၵၼ်မႃးတီႈတႃႈၶီႈလဵၵ်း၊ ဝၼ်းတီႈ 28/10/2012 သေ ဢမ်ႇပဵၼ်ႁဵတ်းၵၢၼ်ၼၼ်ႉၵေႃႈ ပိူင်လူင်မၼ်းယူႇတီႈငိုၼ်းၵွင်ၵၢင်။ ႁဝ်းမၼ်ႈၸႂ်ဝႃႈ လွင်ႈတႃႇတေႁူမ်ႈမိုဝ်းၵၼ် ႁဵတ်းၶူင်းၵၢၼ်ၼမ်းႁွင်ႈ တီႈမိူင်းပၼ်ႇလႄႈမိူင်းၼၢႆး ၸွမ်းၼင်ႇဢၼ်လႆႈတူၵ်းလူင်းၵၼ်ဝႆႉၼၼ်ႉ ပေႃးဝၢႆးၾူၼ်/ ၶၢဝ်းႁိုဝ်ႉယဝ်ႉ တေမီးငိုၼ်းၵွင်ၵၢင်ပဵင်းပေႃး ပိူဝ်ႈတႃႇႁဵတ်းသၢင်ႈ ၼႃႈၵၢၼ်တႃငၢၼ်းယူႇ- Jason Eligh လၢတ်ႈၼင်ႇၼႆ။
ၸဝ်ႈၼႃႈတီႈ CCDAC ထႅင်ႈၵေႃႉၼိုင်ႈၵေႃႈလၢတ်ႈဝႃႈ- ဢမ်ႇပူၼ်ႉၼႂ်း 5 လိူၼ်တၢင်းၼႃႈၼႆႉ ႁဝ်းတေလူင်းမိုဝ်းႁဵတ်းလႆႈ ယဝ်ႉ- ဝႃႈၼႆ။
လွင်ႈၵူၼ်းမိူင်းၶဝ်ႈပႃးၼႂ်းၵၢၼ်ၽဵဝ်ႈမူၺ်ႉယႃႈ
ဢိင်ၼိူဝ်လူင်ပွင်ၸိုင်ႈ ဢွၵ်ႇၶေႃႈၸိသင်ႇ မၢႆ 17/2011 တင်ႈၶွမ်ႊမတီႊၽဵဝ်ႈမူၺ်ႉယႃႈမဝ်းၵမ် ၸၼ်ႉၸႄႈမိူင်း၊ ၸၼ်ႉၸႄႈတွၼ်ႈ၊ ၸၼ်ႉၸႄႈဝဵင်း၊ ၸၼ်ႉပွၵ်ႉ/ဢိူင်ႇၸိူဝ်းသေ ဝၢႆးမႃးၼႂ်းၵူၼ်းမိူင်းၵေႃႈ မီးၵၢၼ်ႁူမ်ႈမိုဝ်းၵၼ် ၽဵဝ်ႈမူၺ်ႉယႃႈမဝ်းၵမ်မႃး။ မိူၼ်ၼင်ႇ တင်ႈတႄႇၼႂ်းပီ 2012 မႃးၼႆႉ ၵူၼ်းၼုမ်ႇတၢင်းမိူင်းပေႃႈ၊ ၵိင်ႇၸႄႈဝဵင်း ပၢင်ႇသၢႆး ၸႄႈဝဵင်းမူႇၸႄႈ ၸိုင်ႈတႆးပွတ်းႁွင်ႇလႄႈသင်။ ၵူၼ်းၼုမ်ႇထုင်ႉမိူင်းယဵၼ် 4 ဢိူင်ႇ ၸႄႈဝဵင်းၼမ်ႉတူႈ လႄႈသင်။ ၵူၼ်းၼုမ်ႇမိူင်းဝီး ၸႄႈဝဵင်းၼမ်ႉၶမ်းလႄႈသင်။ ၵူၼ်းၼုမ်ႇဝၢၼ်ႈၼွင်လႅင် ၸႄႈဝဵင်းတၢင်ႉယၢၼ်းၸိူဝ်းၼႆႉ ႁူမ်ႈၵၼ်ၵေႃႇတင်ႈၸုမ်းၽဵဝ်ႈမူၺ်ႉယႃႈမဝ်းၵမ် မႃးၽဵဝ်ႈလႆႈယႃႈမဝ်းၵမ်။
ၵဵဝ်ႇၵပ်းလွင်ႈၼႆႉ ၸဝ်ႈၼႃႈတီႈယႂ်ႇ CCDAC ဝႃႈ ၼႂ်းၼႃႈလိၼ်ဢၼ်ၵၢၼ်ၽွင်းငမ်းႁဝ်းယိုၼ်းထိုင်ၼၼ်ႉ မၼ်းၵေႃႈ ပဵၼ်ၵၢၼ်ယူႇ။ ၵူၺ်းၵႃႈ တီႈၼႃႈလိၼ်ဢၼ်ၵၢၼ်ၽွင်းငမ်းႁဝ်းဢမ်ႇယိုၼ်းထိုင်ၼၼ်ႉ ဢမ်ႇပေႃးပဵၼ်ၵၢၼ်။ ဢၼ်ဝႃႈ ပေႃးတေၵႄႈလိတ်ႈပၼ်ႁႃၵၢၼ်မိူင်း တေလႆႈၵႄႈလိတ်ႈပၼ်ႁႃယႃႈမဝ်းၵမ် ဢွၼ်တၢင်းၼၼ်ႉ ႁဝ်းဢမ်ႇထဵင်၊ ၵူၺ်းၵႃႈ ပိူဝ်ႈတႃႇၵႄႈလိတ်ႈပၼ်ႁႃယႃႈမဝ်းၵမ်ၼၼ်ႉ လွင်ႈၽွင်းငမ်း ထုၵ်ႇလႆႈယိုၼ်းထိုင်တီႈၵူႈတီႈၵူႈလႅၼ် ၼႂ်းၸိုင်ႈမိူင်း ႁူမ်ႈတုမ်။ မိူၼ်ၼင်ႇတီႈဝႃႉၼႆႉ ပဵၼ်ပၼ်ႁႃဝႆႉ၊ ႁဝ်းတေသူင်ႇၵႂႃႇႁွင်ႈၵၢၼ်ၾၢႆႇၽွင်းငမ်းၵူႈလွင်ႈလွင်ႈ၊ ၾၢႆႇပလိၵ်ႈ ဢမ်ႇပႃးၵွင်ႈၸိူဝ်းၼႆႉၵေႃႈ ဝႃႉဢမ်ႇႁပ်ႉ။
ၵဵဝ်ႇၵပ်းလွင်ႈၼႆႉ ၸဝ်ႈၼႃႈတီႈၸၼ်ႉသုင် တီႈၼေႇပျီႇတေႃႇၵမ်ႈၽွင်ႈၵေႃႈလၢတ်ႈဝႃႈ- မိူဝ်ႈလဵဝ် ပေႃႊလသီႊ လူင်ပွင်ၸိုင်ႈဢမ်ႇၸႂ်ႈတႃႇတိုၵ်းဝႃႉ၊ တႃႇလွမ်ႉဝႃႉဝႆႉၵူၺ်း။
ၾၢႆႇၼိုင်ႈ ၾၢႆႇတပ်ႉသိုၵ်းၵေႃႈ တိုၵ်ႉပဵၼ်ပၼ်ႁႃၼႂ်းၵၢၼ်ၵႄႈလိတ်ႈယႃႈမဝ်းၵမ်။ ၼႂ်းလူင်ပွင်ၸိုင်ႈၵေႃႈ ၵဵဝ်ႇၵပ်းလွင်ႈ ၽႅၼ်ၵၢၼ်ၽဵဝ်ႈယႃႈမဝ်းၵမ်ၼၼ်ႉ ပႆႇမီးလွင်ႈၽွမ်ႉသဵင်ပဵင်းပၢၵ်ႇၵၼ်။ ၸုမ်းၽဵဝ်ႈယႃႈ CCDAC ၵမ်ႈၼမ်ပဵၼ်ၾၢႆႇ ပလိၵ်ႈ၊ ၾၢႆႇပလိၵ်ႈဢမ်ႇၶႂ်ႈႁႂ်ႈၾၢႆႇသိုၵ်းယုင်ႈယၢင်ႈၸွမ်းၵၢၼ်ၽဵဝ်ႈမူၺ်ႉယႃႈမဝ်းၵမ်။ ဢၼ်ၾၢႆႇသိုၵ်းသမ်ႉ ၶဝ်ႈမႃးမီးလွၵ်းတွၼ်ႈ ၸွမ်း/ ပဵၼ်ၽူႈတႅပ်းတတ်းၸွမ်းၼၼ်ႉ ၾၢႆႇပလိၵ်ႈၵေႃႈဢမ်ႇပေႃးႁၢၼ်ႉၸႂ်။ ႁဝ်းၵေႃႈႁူႉယူႇဝႃႈ ၸုမ်းပီႇတုၸိတ်ႉၶဝ် ၵဵဝ်ႇၶွင်ႈၸွမ်းယႃႈမဝ်းၵမ်၊ ၵူၺ်းၵႃႈၵွပ်ႈၾၢႆႇသိုၵ်း ဢမ်ႇၽွမ်ႉလႄႈ ႁဝ်းဢမ်ႇၸၢင်ႈႁဵတ်းၸိူင်ႉႁိုဝ်။
လွင်ႈၼႆႉ တၢင်းၸဝ်ႈၼႃႈတီႈယႂ်ႇ CCDAC ၵႄႈလိတ်ႈဝႃႈ- “ၵဝ်ၶႃႈၵေႃႈလႆႈငိၼ်းယူႇဝႃႈ ပီႇတုၸိတ်ႉ လၢႆလၢႆၸုမ်း ၵဵဝ်ႇၶွင်ႈ ၸွမ်းယႃႈမဝ်းၵမ်။ ယုမ်ႇယမ်ဝႃႈဢၼ်ပၼ်ႁႅင်းၶဝ်ၵႃႉယႃႈလႄႈသင်၊ ၼင်ႇႁိုဝ်ၸိူဝ်းၶဝ် တေယူႇၾၢႆႇလူင်ပွင်ၸိုင်ႈသေ တိုၵ်းတေႃးၾၢႆႇသၢၼ်ၶတ်းလႄႈသင် ၸိူဝ်းၼႆႉဢမ်ႇၸႂ်ႈပေႃႊလသီႊၶွင်လူင်ပွင်ၸိုင်ႈ။ ၵူၺ်းၵႃႈ ဢၼ်ႁဝ်းၶႂ်ႈ လႆႈၼၼ်ႉ ပဵၼ်လၵ်းထၢၼ်/သၢၵ်ႈသေႇ၊ ပေႃးသူၸဝ်ႈမီးလၵ်းထၢၼ်ၵေႃႈႁႂ်ႈသူင်ႇမႃးပၼ်တီႈၵဝ်ၶႃႈ”- ၸဝ်ႈၼႃႈတီႈၸၼ်ႉသုင် တီႈၼေႇပျီႇတေႃႇသင်ႇလၢတ်ႈဝႆႉ ၼင်ႇၼႆ။


text:
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး ႁဵတ်းပၢင်သပ်းလႅင်း ၸီႉၸႅင်ႈ ၵဵဝ်ႇၵပ်းၼႃႈၵၢၼ် ဢၼ်လႆႈႁဵတ်းသၢင်ႈမႃး၊ လွင်ႈလႆႈၵႂႃႇ သူႇယဵမ်ႈၸႂ်း ယွၼ်းတၢင်းႁၼ်ထိုင်ႁူဝ်ပဝ်ႈ၊ လူင်းပိုၼ်ႉတီႈ သပ်းလႅင်းၼႄၵၢၼ်ငၢၼ်း ယိူင်းဢၢၼ်း တီႈလုၵ်ႈၸုမ်း။
ၵေႃႁူမ်ႈသၢင်ႈၵူၼ်းၼုမ်ႇတႆး တိုၵ်းသူၼ်း ဢုပ်ႇဢူဝ်းၵၢၼ်မိူင်း
ၵေႃႁူမ်ႈသၢင်ႈၵူၼ်းၼုမ်ႇတႆး ဢွၵ်ႇလိၵ်ႈ ပိုၼ်ၽၢဝ်ႇ ၵဵဝ်ႇၵပ်းလွင်ႈ ၵူၼ်းဝၢၼ်ႈပၢႆႈၽေးသိုၵ်း၊ ပိူဝ်ႈတႃႇလႆႈ လွင်ႈငမ်းယဵၼ်ၸိုၼ်ႈၸၢင်ႇၼၼ်ႉ ႁႂ်ႈဢုပ်ႇဢူဝ်း ၵႄႈလိတ်ႈ ပၼ်ႁႃၵၢၼ်မိူင်း။
တပ်ႉသိုၵ်းၸိုင်ႈတႆးၵႂႃႇၼေႇပျီႇတေႃႇ ဢုပ်ႇဢူဝ်း ၵႄႈလိတ်ႈပၼ်ႁႃၵၢၼ်သိုၵ်း
တပ်ႉသိုၵ်းၸိုင်ႈတႆး (SSPP/SSA) ၵႂႃႇၼေႇပျီႇတေႃႇ ၸွမ်းၼင်ႇ ၸုမ်းၶိုင်ပွင်လွင်ႈငမ်းယဵၼ် ၸၼ်ႉၸိုင်ႈ မိူင်းႁူမ်ႈတုမ် (UPWC) ႁွင်ႉဝွၵ်ႇ ႁူပ်ႉထူပ်းဢုပ်ႇဢူဝ်း ၵႄႈလိတ်ႈပၼ်ႁႃလွင်ႈၵၢၼ်သိုၵ်း။
မၢၼ်ႈထုၵ်ႇလႆႈႁဵတ်းၼႄတူဝ်ယၢင်ႇလီ ၵၢၼ်သၢင်ႈ လွင်ႈယုမ်ႇယမ်ၵၼ်
လူင်ပွင်ၸိုင်ႈမၢၼ်ႈ တင်း တပ်ႉသိုၵ်းမၢၼ်ႈ ထုၵ်ႇလႆႈ ႁဵတ်းၼႄတူဝ်ယၢင်ႇလီ ၼႂ်းၵၢၼ်ၵေႃႇသၢင်ႈ လွင်ႈယုမ်ႇယမ် ၼပ်ႉထိုဝ်ၵၼ်၊ ၽိူဝ်ႇတေမႃးႁႃ တၢင်းၽိတ်း/ ပၢၼ်းၽိတ်း လေႃႇတိုၵ်းတပ်ႉသိုၵ်း ၸိုင်ႈတႆး- ၸဝ်ႈၶုၼ်သႅင်လၢတ်ႈ။
ပိုၼ်ၽၢဝ်ႇထိုင်ပီႈၼွင်ႉတႆး ၼႂ်းၵဵင်းမႆႇ
သမႃးၶူမ်းပၢႆးပၺ်ၺႃလႄႈ ၾိင်ႈငႄႈတႆး ႁူမ်ႈတင်းၵေႃလိၵ်ႈလၢႆးၾိင်ႈငႄႈတႆး ဢိၵ်ႇပႃး ပီႈၼွင်ႉတႆး ၼႂ်းၵဵင်းမႆႇလၢႆၸုမ်း တေၵႂႃႇယဵမ်ႈၵႃရဝ ႁွင်းၽူႈၵွၼ်း ပလိၵ်ႈ ၽၢၵ်ႈ 5 တီႈႁူင်းပလိၵ်ႈၽၢၵ်ႈ 5 ၼႂ်းဝၼ်းတီႈ 07/07/2014 ၽွင်းယၢမ်း 10.00 မူင်း။
More Articles...
Page 3 of 206


text:
General News
ၼႃႈလိၼ်ဢုပ်ႉပိူင်ႇ (363) RCSS ၸႂ်ႉလွၵ်းတီႇမူဝ်ႇၶရေႇသီႇ ၸႅတ်ႈၸၢင်ႇ တွတ်ႈၶႅပ်းၵၢင်ၸႂ် လိူၵ်ႈႁႃ ၽူႈၵွၼ်းဢိူင်ႇ
- Details
- Created on 09 June 2014
- Written by တႆးလွတ်ႈလႅဝ်း
ၽၢႆႇဢုပ်ႉပိူင်ႇ ၼႃႈလိၼ် 363 ၼႃႈတီႈမၢႆ 2 လႄႈ ၸုမ်းပွင်ၵၢၼ် ၽၢႆႇပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS တူင်ႇဝဵင်းၵုၼ်ႁိင်း ဢွၼ်ႁူဝ်ၸုမ်းၶူး ၼႂ်းပိုၼ်ႉတီႈ ဢဝ်ပိူင်တီႇမူဝ်ႇၶရေႇသီႇၸႅတ်ႈၸၢင်ႇသေ ၸတ်းႁဵတ်း ပၢင်လိူၵ်ႈတင်ႈ လိူၵ်ႈႁႃၽူႈၵွၼ်းဢိူင်ႇၵုၼ်ၵျွင်း ၼႂ်းၸႄႈဝဵင်းၵုၼ်ႁိင်း ပဵၼ်ပွၵ်ႈၵမ်းဢွၼ်တၢင်းသုတ်း ႁူင်းႁဵၼ်းၼႃးလႃႉ ၽူႈမီးသုၼ်ႇတွတ်ႈၶႅပ်းၵၢင်ၸႂ် မီး113ၵေႃႉ။
ဝၼ်းထီႉ 08.June.2014 ယၢမ်းၵၢင်ၼႂ် 9:00မူင်းၼၼ်ႉ လႆႈတႄႇပိုတ်ႇပၢင်လိူၵ်ႈတင်ႈ လိူၵ်ႈႁႃၽူႈၵွၼ်းဢိူင်ႇ တႃႇယိပ်းထိင်းပူၵ်းပွင် ၼႂ်းဢိူင်ႇၵုၼ်ၵျွင်းသေ လိူၵ်ႈဢဝ် ၽူႈမီးၼမ်ႉၵတ်ႉ ပိုၼ်ႉႁူႉတၢင်းႁၼ်ယႂ်ႇ ၼႂ်းဢိူင်ႇၵုၼ်ၵျွင်း (3)ၵေႃႉ (1)လုင်းၼႃႇလတ်းတ ဝၢၼ်ႈၼႃးလႃႉ (2)လုင်းဢေႃး ဝၢၼ်ႈၼႃးၵုၼ် (3)လုင်းဝႃႇလိင်ႇ ဝၢၼ်ႈၵုၼ်ၵျွင်း မႃးၶဝ်ႈလိူၵ်ႈတင်ႈ မီးၵူၼ်းဝၢၼ်ႈ ၶဝ်ႈတွတ်ႈၶႅပ်းၵၢင်ၸႂ် 113ၵေႃႉ။
ၼႂ်းပၢင်လိူၵ်ႈတင်ႈႁႃ ၽူႈၵွၼ်းဢိူင်ႇၼၼ်ႉ လုင်းဝႃႇလိင်ႇ လႆႈၶႅပ်းၵၢင်ၸႂ် (86)ၶႅပ်း၊ လုင်းၼႃႇလတ်း (14)ၶႅပ်း၊ လုင်းဢေႃး လႆႈ (13)ၶႅပ်းသေ ၸွမ်းၼင်ႇပိူင်တီႇမူဝ်ႇၶရေႇသီႇ ၸႅတ်ႈၸၢင်ႇ လႄႈ လုင်းဝႃႇလိင်ႇ ၵေႃႉလႆႈၶႅပ်းၵၢင်ၸႂ် ၼမ်လိူဝ်သေပိူၼ်ႈၼၼ်ႉ လႆႈပဵၼ်ၽူႈၵွၼ်းဢိူင်ႇၵုၼ်ၵျွင်းသေ မီးပုၼ်ႈၽွၼ်း ပူၵ်းပွင်ယိပ်းထိင်း ဢိူင်ႇၵုၼ်ၵျွင်း ၵႂႃႇယူႇယဝ်ႉ။
ၽူႈၸတ်းၵၢၼ် ၽၢႆႇဢုပ်ႉပိူင်ႇလႄႈ ၽၢႆႇပွင်ၵၢၼ် ပၢႆးပၺ်ႇၺႃႇ ၶိုၼ်းမွၵ်ႇလၢတ်ႈ ပၼ်ႁႅင်းၸႂ် သပ်းလႅင်းၼႄၵႂႃႇ တီႈၵူၼ်းဝၢၼ်ႈဝႃႈ မုၵ်ႉၸုမ်းRCSS ၼႆႉ ဢဝ်လွၵ်းလၢႆး တီႇမူဝ်ႇၶရေႇသီႇသေ ဢွၼ်ႁူဝ်၊ ဢမ်ႇၸႂ် ၸႂ်ႉဢဝ်ဢႃႇၼႃႇသေ ဢွၼ်ႁူဝ်၊ မိူဝ်ႈပူၼ်ႉမႃးၼၼ်ႉၵေႃႈ ႁဝ်းၶႃႈလႆႈသွၼ်ပၼ်ၵၼ် လွၵ်းလၢႆးလိူၵ်ႈတင်ႈ တႃႇလွင်ႈႁၢင်ႈႁႅၼ်း ၼႂ်းပီႊ 2015 ၼၼ်ႉယဝ်ႉ၊ ပွၵ်ႈၼႆႉၵေႃႈ ႁဝ်းမႃးလိူၵ်ႈတင်ႈ လႆႈႁဵတ်းပဵၼ်တူဝ်ထူပ်း ၵူႈၵေႃႉယဝ်ႉ၊ မိူဝ်ႈၼႃႈမႃးၵေႃႈ ႁဝ်းၵူၼ်းဝၢၼ်ႈ တင်းသဵင်ႈ တေလႆႈၸႂ်ႉဢဝ် လွၵ်းလၢႆးတီႇမူဝ်ႇၶရေႇသီႇ ၸႅတ်ႈၸၢင်ႇ မိူၼ်ၸိူင်ႉၼင်ႇၼႆသေ ဢွၼ်ၵၼ်ယိပ်းတိုဝ်းၵႂႃႇယူႇ ၼႆသေ ပၢင်လိူၵ်ႈတင်ႈယဝ်ႉတူဝ်ႈၵႂႃႇ ၼႂ်းၶၢဝ်းယၢမ်း ဝၢႆးဝၼ်း 13:30မူင်း။
ပေႃႈထဝ်ႈ ဢၼ်မႃးၶိုၼ်ႈတွတ်ႈၶႅပ်းၵၢင်ၸႂ် ၵေႃႉၼိုင်ႈလၢတ်ႈဝႃႈ “ဢမ်ႇတွၼ်ႉမီးမႃး ပၢၼ်လႂ်သေပွၵ်ႈ ဢၼ်ႁဝ်းၶႃႈ လႆႈမီးသုၼ်ႇ တွတ်ႈၶႅပ်းၵၢင်ၸႂ် လိူၵ်ႈၶုၼ်ဢုပ်ႉပိူင်ႇႁဝ်း၊ ဢၼ်ၼႆႉ ၶဝ်ႈပဵၼ်ပွၵ်ႈဢွၼ်တၢင်းသုတ်းယဝ်ႉ၊ ဢႃႇယုပေႃႈထဝ်ႈ ပေႃႈမီး 70ပီႊယဝ်ႉ ယင်းဢမ်ႇတွၼ်ႉယၢမ်ႈႁၼ်သေပွၵ်ႈ၊ ယွၼ်ႉၼၼ် ၶႃႈငိၼ်းၸူမ်း မုၵ်ႉၸုမ်း RCSS ႁဝ်းတေႉတေႉ၊ ဢၼ်ပိုတ်ႇတၢင်း ပၼ်ၵူၼ်းဝၢၼ်ႈႁဝ်းၶႃႈ မိူၼ်ၼင်ႇၼႆ။
ၵမ်ႉၼမ်တေႉ ၵူၼ်းမိူင်းငိၼ်းၸူမ်း ဢမ်ႇယဝ်ႉဢမ်ႇဝၢႆး ယွၼ်ႉလႆႈႁၼ်၊ လႆႈထူပ်း၊ လႆႈၺႃႈ လွၵ်းလၢႆးပၢင်လိူၵ်ႈတင်ႈ တီႇမူဝ်ႇၶရႇသီႇ ၸႅတ်ႈၸၢင်ႇ မိူၼ်ၸိူင်ႉၼင်ႇပွၵ်ႈၵမ်း(1)ၼႆႉ ယူႇယဝ်ႉ။


text:
ႁွင်ႈၵၢၼ်ပိုၼ်ၽၢဝ်ႇၶဵတ်ႇ 3 ၵဵင်းမႆႇလၢႆးငၢၼ်းဝႃႈ - ႁွင်ႈၵၢၼ်ၵူတ်ႇၵူၼ်းၶဝ်ႈမိူင်းတေထတ်းသၢင်ထွၼ်ဝီသႃႊလွင်ႈယူႇၵိၼ်ထင် ၼႂ်း မိူင်းထႆးၶွင်ႁႅင်းၵၢၼ် ၶၢမ်ႈမိူင်း ၸိူဝ်းဢမ်ႇယွၼ်းဝႂ်ဢၼုယၢတ်ႈႁဵတ်းၵၢၼ် ပၢႆးၼႂ်း 30 ဝၼ်းၼပ်ႉတင်ႈတႄႇလႆႈႁပ်ႉဝႂ် ၶဝ်ႈမႃးၼႂ်းမိူင်းထႆးၸူဝ်ႈၶၢဝ်း။
မႆႈၸႂ်ၸွမ်းႁႅင်းငၢၼ်းတႆးလႄႈၸဝ်ႈၼႃႈတီႈထႆးၾၢင်ႉတိူၼ်ယႃႇၶဝ်ႈပႃးၸွမ်းၾၢႆႇသိူဝ်ႈလႅင်
ၸဝ်ႈၼႃႈတီႈ ၾၢႆႇႁူမ်ႇလူမ်ႈ ထႆး မႆႈၸႂ် ၸွမ်းပီႈၼွင်ႉ ႁႅင်းငၢၼ်းတႆး ၸိူဝ်းႁဵတ်းၵၢၼ် ၼႂ်းမိူင်းထႆး ၵႃႈပူၼ်ႉမႃး ယွၼ်ႉၵႆႉ မီးၶၢဝ်ႇဝႃႈ ၵႂႃႇတူင်ႉၼိုင် လုၵ်ႉႁိုၼ်ႇ သၢၼ်ၶတ်း ၸွမ်းၵူၼ်း သိူဝ်ႈလႅင်၊ မၼ်းၸဝ်ႈ တိုၵ်းသူၼ်း ၾၢင်ႉတိူၼ်ထိုင် ႁႅင်းငၢၼ်းတႆး ယႃႇႁႂ်ႈႁဵတ်း မႅၼ်ႈလွင်ႈ တေၸၢင်ႈတုမ်ႉ တိူဝ်ႉၵႂၢင်ႈၶႂၢင်။
ၾၢႆႇသုၼ်ႇလႆႈၵူၼ်းသၢၼ်ၶတ်းလွင်ႈတိၺွပ်းႁႅင်းၵၢၼ်ၼႂ်းမိူင်းထႆး
ႁႅင်းၵၢၼ် ယၢၼ်မိူင်း ၸိူဝ်းမႃးယူႇၼႂ်း မိူင်းထႆး ၸိူဝ်းႁဵတ်းဝႂ်ယဝ်ႉ၊ ၸိူဝ်းတိုၵ်ႉတၢင်ႇဝႆႉ၊ ၸိူဝ်းတူၵ်းလိုၼ်း ၼပ်ႉႁူဝ်သႅၼ် ၵေႃႈမီး၊ ၵွပ်ႈၼႆ တၢင်းၸွမ်ၽွင်းလူင်ထႆး လႆႈလူင်းလၢႆးမိုဝ်း တွၼ်ႈတႃႇ သင်ႇတိၺွပ်း ႁႅင်းၵၢၼ် ၸိူဝ်းဢမ်ႇမီးဝႂ်ၼႆႉ ၾၢႆႇ သုၼ်ႇလႆႈၵူၼ်း သၢၼ်ၶတ်း။
ထႆးႁၢင်ႈႁႅၼ်းတိၺွပ်းသူင်ႇပွၵ်ႈႁႅင်းၵၢၼ်မိူင်းမၢၼ်ႈဢမ်ႇမီးဝႂ်
ၸွမ်ၽွင်းလူင်ထႆး လူင်းလၢႆးမိုဝ်း ၽိုၼ်သင်ႇ တိၺွပ်းသူင်ႇ ပွၵ်ႈႁႅင်းၵၢၼ် မိူင်းမၢၼ်ႈ လၵ်ႉၶဝ်ႈႁဵတ်းၵၢၼ်ၼႂ်းမိူင်းထႆး၊ ၽႅၼ်တိၺွပ်း တေတႄႇၼႂ်းဝူင်ႈၼႆႉ၊ ပေႃႈလဵင်ႉ-မႄႈလဵင်ႉ ဢိၵ်ႇၽူႈၸိူဝ်း ပၼ်ႁူမ်ႈသေႃႉ ႁႅင်းၵၢၼ်လၵ်ႉၶဝ်ႈ မိူင်းတေၺႃး တူတ်ႈၼၵ်း။
ႁွင်ႈၵၢၼ်ၸတ်းႁႃၵၢၼ်ထႆး တင်ႈၸုမ်းတိၺွပ်းႁႅင်းၵၢၼ်လၵ်ႉၶဝ်ႈမိူင်း
ႁွင်ႈၵၢၼ်ၸတ်းႁႃၵၢၼ်ထႆး တင်ႈၸုမ်းတိၺွပ်း သူင်ႇပွၵ်ႈၶိုၼ်း ႁႅင်းၵၢၼ် လၵ်ႉၶဝ်ႈမိူင်း ဢၼ်မီးယူႇ ယၢမ်းလဵဝ် 3 သႅၼ်ပၢႆ ဢၢၼ်းယဝ်ႉတူဝ်ႈၼႂ်းပီ 2010 ၼႆႉ ။
More Articles...
Page 9 of 11


text:
ဝၼ်းယႂ်ႇလူင်ႁူင်ႁၢင်း ဢႃႇယုၸဝ်ႈႁေႃၶမ်းမိူင်းထႆးၶွပ်ႈႁွပ်ႈ 85 ဝႃႇသႃ (ဝၼ်းပေႃႈ) ၼႂ်းဝၼ်းထိ 05/12/12 ၼႆႉ လွႆၵေႃႇဝၼ်း ငဝ်ႈၼႃႈလိၼ်သိုၵ်းၵဵင်းတုင် ၸတ်းႁဵတ်း ပၢင်ယွင်ႈယေႃးယွၼ်းပွၼ်းႁႂ်ႈဢႃႇယုၸဝ်ႈယိုၼ်းယၢဝ်း ၶၢဝ်းႁိုင်။ ၾၢႆႇၼိုင်ႈ ၸဝ်ႈၼႃႈတီႈထႆးဢွၼ်ႁူဝ်ၵူၼ်းဝၢၼ်ႈ ၸတ်းပၢင်ပိုတ်ႇလွင်ႈႁူမ်ႇလူမ်ႈၸွမ်းလႅၼ်လိၼ်။
ၵဵဝ်ႇၵပ်းလွင်ႈၼႆႉ မိူဝ်ႈဝၼ်းထိ 05/12/12 ပွတ်းၼႂ် မီးၵၢၼ်ႁႅၼ်းတၢၼ်းၸွမ်းၾိင်ႈထုင်းသႃသၼႃပုတ်ႉထ၊ ႁဵတ်းတၢင်း လီယွၼ်းပွၼ်းထိုင် ၸဝ်ႈႁေႃၶမ်းထႆး ႁႂ်ႈယူႇလီၵိၼ်ဝၢၼ်၊ ၵတ်းၸိုၼ်ႈယဵၼ်ၸႂ် ႁႂ်ႈဢႃႇယု ယိုၼ်းယၢဝ်း။ ၵၢင်ၶမ်ႈ တင်ႈတႄႇယၢမ်း 19:00 မူင်းၵႂႃႇ ၸဝ်ႈၵွၼ်းၸိုၼ်ႈ (ၽူႈၵွၼ်းၼႃႈလိၼ်သိုၵ်း မၢႆ 1 ၵဵင်းတုင်) ဢွၼ်ႁူဝ်ၼမ်းၼႃႈၵူၼ်း သိုၵ်း၊ ၵူၼ်းမိူင်း၊ ၶူးသွၼ်၊ လုၵ်ႈႁဵၼ်း၊ မေႃယႃ တီႈလွႆၵေႃႇဝၼ်း ၸပ်းတဵၼ်းတိူင်ႇၵၢဝ်ႇယွၼ်းပွၼ်းပၼ်ၸဝ်ႈႁေႃၶမ်းထႆး ထႅင်ႈ၊ မီးၸဝ်ႈၼႃႈတီႈဝၢၼ်ႈမိူင်းထႆး ၵႂႃႇၶဝ်ႈႁူမ်ႈ ယွၼ်းပွၼ်းၸွမ်းတင်းၼမ်။
ဝၢႆးယွၼ်းပွၼ်းယဝ်ႉ သိုပ်ႇမီးတၢင်းၵႃႈၼူၵ်ႉ/တူဝ်း၊ တၢင်းၵႃႈမွၵ်ႇတိၼ်မွၵ်ႇမိုဝ်း ၶွင်လုၵ်ႈႁဵၼ်းလွႆၵေႃႇဝၼ်း၊ ႁူင်းႁဵၼ်းတႃႉ ထူင် ဝၢၼ်ႈထိူတ်ႉထႆး။ မီးပၢင်လမ်ႁူဝ်(ၵၼ်ႇတေႃး)သေယဝ်ႉတူဝ်ႈၵႂႃႇ။
ၾၢႆႇၼိုင်ႈတၢင်းၼိုင်ႈ ဢွၼ်ၼႃႈၼႆႉ မိူဝ်ႈဝၼ်းထိ 04/12/12 ပွတ်းၼႂ် ၸဝ်ႈၼႃႈတီႈထႆး ၽူႈၵွၼ်းတပ်ႉမူႇ တီႈလၢၼ်ႇ ၽယႃးၾႆး ဢွၼ်ႁူဝ်ၵူၼ်းဝၢၼ်ႈ လွႆၵေႃႇဝၼ်းလႄႈ ၽယႃးၾႆး ၸတ်းႁဵတ်းပဵၼ်ပၢင်ပိုတ်ႇၶူင်းၵၢၼ်မူႇဝၢၼ်ႈလႅၼ်လိၼ် ၵႅၼ်ႇၶႅင် (ထႆး-မၢၼ်ႈ-လၢဝ်း)ၸွမ်းလႅၼ်လိၼ်တႆး-ထႆး ဝူင်ႈၵၢင်လၢၼ်ႇ ယႃးၾႆးလႄႈ လၢၼ်ႇႁူမ်ႇလူမ်ႈလွႆၵေႃႇဝၼ်း။ မီးၽူႈယႂ်ႇၵူၼ်းလူင်ထႆး ၾၢႆႇသိုၵ်း၊ ၾၢႆႇပလိၵ်ႈ၊ ၽူႈၵွၼ်းၸႄႈဝဵင်းမႄႈၾႃႉလူင်၊ ၽူႈၵွၼ်းဢိူင်ႇ၊ ၽူႈၵွၼ်းဝၢၼ်ႈ၊ ၵူၼ်းဝၢၼ်ႈ၊ ၾၢႆႇမေႃယႃ မႄႈၾႃႉလူင်၊ ၶူးသွၼ်လႄႈလုၵ်ႈႁဵၼ်း ၽယႃးၾႆးၸိူဝ်းၼႆႉၶဝ်ႈႁူမ်ႈ။ ၾၢႆႇတႆးမီးၸဝ်ႈသိုၵ်းၵွၼ်း ၸိုၼ်ႈ၊ ၶူးသွၼ်လႄႈ လုၵ်ႈႁဵၼ်းႁူင်းႁဵၼ်းလွႆၵေႃႇဝၼ်း၊ ၽူႈယႂ်ႇၵူၼ်းလူင်၊ ၵူၼ်းဝၢၼ်ႈလႄႈ မေႃယႃႁူင်းယႃၶဵမ်ၶမ်းၶူင်း လွႆၵေႃႇဝၼ်းၸိူဝ်းၼႆႉၶဝ်ႈႁူမ်ႈ၊ မီးၽူႈၶဝ်ႈႁူမ်ႈတင်းမူတ်း မွၵ်ႈႁဵင်ပၢႆ-ၼႆယဝ်ႉ။
ပွတ်းၼႂ်ယၢမ်း 10:00 မူင်း ၽူႈၵွၼ်းၸႄႈဝဵင်းမႄႈၾႃႉလူင် ပဵၼ်ၽူႈၼင်ႈၸိုင်ႈ ၵၢဝ်ႇလၢတ်ႈၶေႃႈၵႂၢမ်း ပိုတ်ႇပၢင်ၵႅဝ်ႈ။ ဝၢႆးၼၼ်ႉ ၽူႈယႂ်ႇၵူၼ်းလူင်ၸိူဝ်းမႃးၶဝ်ႈႁူမ်ႈ ၸႅၵ်ႇပၼ်သိူဝ်ႈၼႃလႄႈၽႃႈမႆ ပၼ်ၽူႈမီးဢႃႇယု (ၵူၼ်းထဝ်ႈၵူၼ်းၵႄႇ) ၸိူဝ်းယူႇၼႂ်းလႅၼ်လိၼ်သွင်ၾင်ႇ မိူင်းတႆးတင်းမိူင်းထႆးၼင်ႇၵၼ်။ ဝၢႆးၼၼ်ႉ သိုပ်ႇထၢႆႇႁၢင်ႈၵိုၵ်းၵၼ်ပဵၼ်တီႈမၢႆတွင်း။ မီးၵၢၼ်တူင်ႉၼိုင် မိူၼ်ၼင်ႇတၢင်းၵႃႈၾိင်ႈထုင်းတႆး လုၵ်ႈႁဵၼ်းလွႆၵေႃႇဝၼ်း၊ ႁူင်းႁဵၼ်းတႆးမိတ်ႉၽယႃးၾႆး၊ ၵၢၼ်လဵၼ်ႈ ႁႅင်း၊ မေႃယႃႁူင်းယႃမႄႈၾႃႉလူင်ၶဝ် ၵူတ်ႇထတ်းတၢင်းပဵၼ်၊ ၵူတ်ႇၶဵဝ်ႈ၊ ထူၺ်ႈၶဵဝ်ႈ၊ ၸႅၵ်ႇပၼ်ယႃႈယႃၵူၼ်းဝၢၼ်ႈ- ၸိူဝ်းၼႆႉ။


text:
ပပ်ႉတင်ႈၸိုဝ်ႈတႆး ပိူဝ်ႈတႃႇၵူၼ်းၶိူဝ်းတႆး မီးၸိုဝ်ႈလီၸိုဝ်ႈၶႅမ်ႉ၊ မီးမင်းၵလ (မင်ႇၵလႃႇ) တႃႇတူဝ်ၵဝ်ႇလႄႈလုၵ်ႈလၢင်း ဢိတ်ႇဢွၵ်ႇပိုၼ်ၽႄႈ၊ မီးၸိုဝ်ႈတႆး ႁႂ်ႈလိူၵ်ႈတင်ႈၸိုဝ်ႈႁဵင် ၸိုဝ်ႈပၢႆ။
ပွႆးသၢင်ႇလွင်း ၾိင်ႈထုင်းၸၢဝ်းၶိူဝ်းတႆး ၼႂ်းမိူင်းထႆး ပီ 2014 (ပီသႃသၼႃ 2557)
ၾိင်ႈထုင်းၸၢဝ်းၶိူဝ်းတႆး ဢၼ်ၵဵဝ်ႇၶွင်ႈပုတ်ႉထသႃသၼႃ ၼၼ်ႉ ၸဵမ်မိူဝ်ႈပၢၼ်ပူႇမွၼ်ႇၼၢႆးယႃႈ ပၢၼ်သိုပ်ႇပၢၼ်မႃး ႁၢၼ်ႉတေႃႇမိူဝ်ႈလဵဝ်၊ ပေႃးထိုင်ၶၢဝ်းႁႅင်ႈလိူၼ်သီႇလိူၼ်ႁႃႈ ၼပ်ႉသွၼ်ႇပဵၼ်ၶၢဝ်းၵိၼ်ၶၢဝ်းတၢၼ်းသေ ဢဝ်လုၵ်ႈလၢၼ် ၶဝ်ႈႁၢပ်ႇၵိုတ်ႉၵၢၼ်သႃသၼႃ ႁဵတ်းသၢင်ႇလွင်း/ၸၢင်းလွင်း။ ပီႈၼွင်ႉတႆးမိူင်းထႆး ဢိၵ်ႇပီႈၼွင်ႉတႆးၸိူဝ်းတူၵ်းႁွတ်ႈ မိူင်းထႆးၵေႃႈ ႁဵတ်းပွႆးသၢင်ႇလွင်းၵိုၼ်းၶိုၵ်ႉယႂ်ႇမႃးပီသိုပ်ႇပီ။
ပွႆးမေႃႇၵိူဝ် (ပေႃႇၵျူဝ်ႇ)သီႇပေႃႉ ၵူၼ်းၵိုၼ်းၶွၼ်ႈၼမ်
ပွႆးမေႃႇၵိူဝ် ပီတႆး2108 ၼီႈ မီးပီႈၼွင်ႉၸၢဝ်းၶိူဝ်း ၼႂ်းမိူင်းႁူမ်ႈတုမ်/ မိူင်းတႆး လၢႆလၢႆတီႈၶဝ်ႈႁူမ်ႈ မိူၼ်ၵူႈပီ။ ၽူႈႁွင်ႉၵႂၢမ်းလၢႆလၢႆၵေႃႉလႄႈ ၸၢတ်ႈတႆးမွၵ်ႇၵွၼ်တႆး ဝဵင်းသီႇပေႃႉမူၼ်ႈၸႂ်။
ပွႆးသၢင်ႇလွင်းဝတ်ႉၵူႈတဝ်ႈၵဵင်းမႆႇပီၼႆႉ တေလႆႈဢုပ်ႇၵၼ်ထႅင်ႈ
တတ်းမၵ်းဝၼ်းၸတ်းပၢင်ပွႆးသၢင်ႇလွင်းဝတ်ႉၵူႇတဝ်ႈ (ၵဵင်းမႆႇ ၸိုင်ႈထႆး) လီငၢမ်းယဝ်ႉၵေႃႈ ဝၼ်းတႄႉတႄႉမၼ်း လႅပ်ႈၸၢင်ႈမီးပၼ်ႁႃ ၵွပ်ႈမႅၼ်းဝၼ်းၵၢၼ်လိူၵ်ႈတင်ႈ ၽွင်းတႅၼ်းသၽႃးသုင် ၸိုင်ႈထႆးလႄႈ ဝၼ်းဢဝ်သၢင်ႇလွင်း ၼၼ်ႉ တၢင်းဝတ်ႉလႄႈၸုမ်းၶျူၼ်းၶဝ် တေလႆႈဢုပ်ႇၵိူဝ်း ၵုမ်ၵၼ် ၵွပ်ႈၼႂ်းဝတ်ႉၵူႇတဝ်ႈၼၼ်ႉပဵၼ်ပိုၼ်ႉတီႈ (ၼူၺ်ႇ) လိူၵ်ႈတင်ႈ။
ပွႆးၶူးမေႃတႆး ပွၵ်ႈထူၼ်ႈ 38 ဝၢၼ်ႈမႂ်ႇမွၵ်ႇၸၢမ်
ပွႆးတၢင်ႇၸွင်ႈၸိၵ်းယွတ်ႈထၢတ်ႈၸေးၻီးလႄႈ ဝၼ်းၶူးမေႃဝၢၼ်ႈမႂ်ႇမွၵ်ႇၸၢမ် ပီႈၼွင်ႉတႆး ၼႂ်းမိူင်းထႆး လႄႈမိူင်းတႆး ၶဝ်ႈႁူမ်ႈ။
More Articles...
Page 2 of 17


text:
ၶၢဝ်းမႆႈ ၽွင်းလိုဝ်ႈႁူင်းႁဵၼ်းလူင်ပွင်ၸိုင်ႈမၢၼ်ႈ ၶၢဝ်းတၢင်း 3 လိူၼ်ၼႆႉ တီႈဝဵင်းၵျွၵ်ႉမႄး တင်းဝဵင်းၵဵင်းတုင်၊ ဢဝ်တိုဝ်ႉတၢင်း ပိုတ်ႇႁူင်းႁဵၼ်းၸိူဝ်ႉၸၢတ်ႈတႆး။
ႁူင်းႁဵၼ်းၵူၼ်းၸၢဝ်းၶိူဝ်းတႆး တီႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇၼႆႉ ပိုတ်ႇတီႈ ဝတ်ႉလူင်ဝၢႆ၊ ဢိူင်ႇၸၶၢၼ်းသႃႇ။ ပိုတ်ႇပူင်သွၼ်ပၼ် ၸၼ်ႉဢွၼ်ႇလႄႈ ၸၼ်ႉၼိုင်ႈ။ ၸၼ်ႉသွင်၊ ၸၼ်ႉသၢမ် လႄႈၸၼ်ႉသီႇ။
ပိူဝ်ႈတႃႇၵၢၼ်ပူင်သွၼ် ၸၼ်ႉဢွၼ်ႇလႄႈၸၼ်ႉၼိုင်ႈၼၼ်ႉ လိၵ်ႈဢိင်းၵလဵတ်ႈ ၵၢင်ၼႂ်ယၢမ်း 08:30-09:30 8 မူင်း၊ ဝၼ်းၸၼ်ထိုင်ဝၼ်းသုၵ်း။ လိၵ်ႈတႆး ၵၢင်ၼႂ်ယၢမ်း 09:30-10:30 မူင်း၊ ဝၼ်းၸၼ်တေႃႇထိုင် ဝၼ်းသုၵ်း။ ပၢႆးၼပ်ႉ ၵၢင်ၼႂ်ယၢမ်း 08:30-09:30 8 မူင်း၊ ဝၼ်းသဝ်လႄႈဝၼ်းဢႃးတိတ်ႉ။
ၵၢၼ်ပူင်သွၼ် ၸၼ်ႉသွင်/သၢမ်/သီႇ သမ်ႉ လိၵ်ႈဢိင်းၵလဵတ်ႈ ၵၢင်ၼႂ်ယၢမ်း 09:30-10:30 8 မူင်း ၵူႈဝၼ်း။ လိၵ်ႈတႆး ၵၢင်ၼႂ်ယၢမ်း 08:30-09:30 မူင်း၊ ဝၼ်းၸၼ်ထိုင် ဝၼ်းသုၵ်း။ ပိုၼ်း ပွတ်းၼႂ်ယၢမ်း 11:00-12:00 မူင်း ဝၼ်းၸၼ်ထိုင်ဝၼ်းသုၵ်း။ ၾိင်ႈငႄႈပုတ်ႉထ ၵၢင်ဝၼ်းယၢမ်း 13:00-14:00 မူင်း ၵူႈဝၼ်း။ ပၢႆးမွၼ်း ဝၢႆးဝၼ်း 14:00-14:00 မူင်း ၵူႈဝၼ်း။
ႁူင်းႁဵၼ်းၵူၼ်းၸၢဝ်းၶိူဝ်းတႆးၼႆႉ ၵေႃႇတင်ႈမႃးမိူဝ်ႈဝၼ်းလိူၼ်သၢမ်မူၼ်း (14/02/2014) ပီတႆး 2108 ၼီႈ။ မီးၵၢၼ် တိုၵ်းသူၼ်းဝႃႈ ႁႂ်ႈႁဵတ်းၵၢၼ်ၵိုၵ်းပိုၼ်း၊ မိူၼ်ၼင်ႇ 1.ယႃႇပေပၼ်လိၵ်ႈလၢႆး ၾိင်ႈငႄႈႁဝ်းႁၢႆ။ 2.ႁဝ်းတင်းသဵင်ႈ မီးပုၼ်ႈၽွၼ်းယႂ်ႇလူင် ပိူဝ်ႈတႃႇႁၵ်ႉသႃပႂ်ႉပႃးၾိင်ႈငႄႈႁဝ်းသိုပ်ႇၵႂႃႇ။ 3.ပေႃးလိၵ်ႈလၢႆးၾိင်ႈငႄႈႁဝ်းႁၢႆ မိူၼ်သၢႆၸႂ် ၼိူဝ်ႉလိူတ်ႈႁဝ်းတၢႆ။ 4.ၵၢၼ်ႁဵၼ်းၼႆႉ ပဵၼ်တႃႇတူဝ်ၵဝ်ႇလႄႈတၢင်ႇၵေႃႉ ၶိုၼ်ႈယႂ်ႇမႂ်ႇသုင် ၸိူဝ်းၼႆႉ။
တီႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၵေႃႈ ပိုတ်ႇႁူင်းႁဵၼ်းၸိူဝ်ႉၸၢတ်ႈတႆး။ တီႈၵဵင်းတုင်ၼႆႉ ၸၢႆးသၢမ်တိပ်ႉသိူဝ် ပဵၼ်ၽူႈၵွၼ်း ႁူင်းႁဵၼ်း။


text:
ပႃႇတီႇသိူဝ်ၽိူၵ်ႇမိူင်းသူႈ ယိုၼ်ႈလိၵ်ႈထိုင်ငဝ်ႈငုၼ်း လုမ်းတူၼ်ႈတီး၊ ယွၼ်းထွၼ်တူဝ်ဢွၵ်ႇ။ ပိူဝ်ႈတႃႇႁႂ်ႈ ပႃႇတီႇတႆး မီးပႃႇတီႇလဵဝ်၊ ပေႃးထိုင်ပၢင်လိူၵ်ႈတင်ႈ ပီ 2015 ၵူၼ်းမိူင်းတေဢမ်ႇၵႂင်။
ပူၼ်ႉမႃးမိူဝ်ႈဝၼ်းတီႈ 25/05/2014 ၵေႃပွင်ၵၢၼ်ငဝ်ႈငုၼ်းပႃႇတီႇသိူဝ်ၽိူၵ်ႇ (SNDP) မိူင်းသူႈ ႁွင်ႉႁဵတ်းပၢင်ၵုမ်။ ဝၼ်းတီႈ 26/05/2014 သေ တႅမ်ႈလိၵ်ႈသူင်ႇၸူး ၶွမ်ႇမသျိၼ်ႇပၢင်လိူၵ်ႈတင်ႈ/ ၽူႈၵွၼ်းၸႄႈဝဵင်း/ ငဝ်ႈလုမ်း သိူဝ်ၽိူၵ်ႇဝဵင်းတူၼ်ႈတီးၸိူဝ်းၼႆႉ၊ လွင်ႈဝႃႈ ပႃႇတီႇသိူဝ်ၽိူၵ်ႇဝဵင်းမိူင်းသူႈ ပိုၼ်ၽၢဝ်ႇယႃႉပႅတ်ႈ ၵေႃၵမ်ၵၢၼ်ငဝ်ႈငုၼ်း ၵိင်ႇၽႄပႃႇတီႇ။
ပႃႇတီႇသိူဝ်ၽိူၵ်ႇတီႈမိူင်းသူႈၼႆႉ ၽူႈၼမ်းၼႃႈ (ၼႃႇယၵ) လုင်းၸၢႆးဢွင်ႇၽေႇ၊ ႁူဝ်ပဝ်ႈလုင်းၸၢႆးဢူင်း၊ ၵႅမ်ႁူဝ်ပဝ်ႈ ၸၢႆးလႅင်းၸိုၼ်ႈ၊ ၽူႈၼမ်းၼႂ်း ၼၢင်းၵွင်ၶမ်း၊ ၵႅမ်ၽူႈၼမ်းၼႂ်း ၼၢင်းၵဵင်ၶမ်း လႄႈတၢင်ႇၵေႃႉ ႁူမ်ႈတင်းမူတ်း 18 ၵေႃႉ။
ၵဵဝ်ႇၵပ်းလွင်ႈၼႆႉ ၽူႈၼမ်းၼႂ်းပႃႇတီႇသိူဝ်ၽိူၵ်ႇ မိူင်းသူႈ ၼၢင်းၵွင်ၶမ်း လၢတ်ႈဝႃႈ- ပေႃးဝႃႈႁဝ်းၶႃႈ ၵေႃပွင်ၵၢၼ် ငဝ်ႈငုၼ်း 18 ၵေႃႉၼႆႉ ထွၼ်တူဝ်ဢွၵ်ႇၵေႃႈ လုၵ်ႈၸုမ်းပႃႇတီႇသိူဝ်ၽိူၵ်ႇမိူင်းသူႈ မွၵ်ႈ 300 ၵေႃႈထွၼ်တူဝ်ဢွၵ်ႇသဵင်ႈ။ ယွၼ်ႉပိူဝ်ႈႁဝ်းၶႃႈႁူၺ်းသူၼ်းၶဝ်/ တိုတ်ႉတၢႆးၶဝ်ၶဝ်ႈမႃးပဵၼ်လုၵ်ႈၸုမ်း သိူဝ်ၽိူၵ်ႇၵူၺ်း - ဝႃႈၼႆ။
ႁဝ်းၶႃႈမုင်ႈမွင်းပႃႇတီႇတႆးသွင်ဢၼ်ၼႆႉ ႁူမ်ႈႁွမ်းၵၼ်၊ တုၵ်းယွၼ်းမႃးၵေႃႈႁိုင်ယဝ်ႉ၊ ၵူၺ်းၵႃႈ ဢမ်ႇမိူၼ်ၼင်ႇၸႂ် ၼင်ႇၶေႃး။ ၾၢႆႇၼိုင်ႈၵေႃႈ ပိူဝ်ႈတႃႇပႃႇတီႇဢၼ်ၼိုင်ႈ တေႁဵတ်းပၼ်သုၼ်ႇလႆႈသုၼ်ႇပဵၼ် တႃႇၵူၼ်းတင်းၼမ်ၵႂႃႇ တၢင်းၼႃႈလႆႈလွတ်ႈလႅဝ်းၼၼ်ႉ သင်ၸိူဝ်ႉဝႃႈမီးပၢင်လိူၵ်ႈတင်ႈပီ 2015 မႃး၊ ၼင်ႇႁိုဝ်ၵူၼ်းမိူင်းပေႃးတေ ဢမ်ႇငမ်း ငဝ်းၵႂင်ၸႂ်ၼၼ်ႉ ႁဝ်းၶႃႈၸင်ႇလႆႈႁၢင်ႈႁႅၼ်းဝႆႉသေထွၼ်တူဝ်ဢွၵ်ႇ၊ ပေႃးမီးပၢင်လိူၵ်ႈတင်ႈမႃးၵေႃႈ ႁႂ်ႈၵူၼ်းမိူင်းၸၢင်ႈ လိူၵ်ႈပႃႇတီႇဢၼ်လဵဝ်။ မိူဝ်ႈလဵဝ်ၼႆႉ ပဵၼ်ၽွင်းတိုၵ်ႉႁၢင်ႈႁႅၼ်းၵၼ်ယူႇ။ ၸိူဝ်းဢၼ်တေၶဝ်ႈၵႂႃႇၼႂ်းပႃႇတီႇႁူဝ်သိူဝ် ၵေႃႈ လႅပ်ႈတေမီးၽွင်ႈယူႇ- ၼၢင်းၵွင်ၶမ်း လၢတ်ႈၵႂႃႇၼင်ႇၼႆ။
လွင်ႈပႃႇတီႇသိူဝ်ၽိူၵ်ႇမိူင်းသူႈထွၼ်တူဝ်ဢွၵ်ႇၼႆႉ လႆႈမႃး 10 ဝၼ်းယဝ်ႉၵေႃႈ တၢင်းငဝ်ႈငုၼ်းပႃႇတီႇသိူဝ်ၽိူၵ်ႇ တီႈဝဵင်းတူၼ်ႈတီး ယင်းပႆႇပွင်လၢတ်ႈ ပၼ်တီႈမိူင်းသူႈၸိူင်ႉႁိုဝ်။


text:
ၸိူင်းသိုၵ်းသုၼ်းၸိုဝ်ႇ ဢၼ်ယၢမ်ႈဢွၵ်ႇ ၼႂ်းပပ်ႉ ၽိုၼ်ၵွၼ်းၶေႃလၢႆပပ်ႉ/လၢႆတွၼ်ႈ ၶွင်ၸုမ်းၶၢဝ်ႇၽူႈတွႆႇႁွၵ်ႈ ၵႃႈပူၼ်ႉမႃး၊ မီးၵၢၼ်ၶိုၼ်း ၵဵပ်းတုမ်ပဵၼ်ပပ်ႉ ဢိတ်ႇဢွၵ်ႇပိုၼ်ၽႄႈမႂ်ႇ။
ႁပ်ႉလဝ်ႈယိုၼ်ႈၶဝ်ႈပဵၼ်ၶူးသွၼ်ႁူင်းႁဵၼ်း ၸၼ်ႉငဝ်ႈ
ၼႂ်းပီၵၢၼ်သွၼ်ႁဵၼ်းလိၵ်ႈ 2014 - 2015 ဢၼ်တတ်းမၵ်းဝႆႉ လႄႈထုၵ်ႇမႅၼ်ႈၸွမ်းပိူင် ၽူႈလဝ်ႈယိုၼ်ႈၶဝ်ႈႁၢပ်ႇ ၵၢၼ်ၶူးသွၼ်ၸၢႆး/ယိင်း ၸၼ်ႉငဝ်ႈ ၼႂ်းႁူင်းႁဵၼ်းလူင်ပွင်ၸိုင်ႈမိူင်းတႆး ဢွၵ်ႇၶေႃႈပိုၼ်ၽၢဝ်ႇ။
ၼမ်ႉၶမ်းပိုတ်ႇပၢင်သွၼ်လိၵ်ႈဢင်းၵိတ်ႈ လႄႈပိုၼ်ႉႁူႉ
ဝတ်ႉၸေႇယသုၶ ဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ၊ ပိုတ်ႇပၢင်သွၼ်လိၵ်ႈဢိင်းၵလဵတ်ႈလႄႈပိုၼ်ႉႁူႉ။ မီးၵူၼ်းၼုမ်ႇ ၼႂ်းပိုၼ်ႉတီႈၶိုၼ်ႈႁဵၼ်းၼပ်ႉပၢၵ်ႇ။
ႁူင်းႁဵၼ်းၸိူဝ်ႉၸၢတ်ႈတႆး ပိုတ်ႇႁဵၼ်းၶၢဝ်းမႆႈၼႂ်းၸိုင်ႈတႆး
ၶၢဝ်းမႆႈ ၽွင်းလိုဝ်ႈႁူင်းႁဵၼ်းလူင်ပွင်ၸိုင်ႈမၢၼ်ႈ ၶၢဝ်းတၢင်း 3 လိူၼ်ၼႆႉ တီႈဝဵင်းၵျွၵ်ႉမႄး တင်းဝဵင်းၵဵင်းတုင်၊ ဢဝ်တိုဝ်ႉတၢင်း ပိုတ်ႇႁူင်းႁဵၼ်းၸိူဝ်ႉၸၢတ်ႈတႆး။
ပပ်ႉပိုၼ်းသၢမ်မိူင်း/သၢမ်ၸုမ်း မိူင်းၶႄႇၾၢႆႇတႆးမၢႆ 4 ဢွၵ်ႇမႃးထႅင်ႈ
ပပ်ႉပိုၼ်းမိူင်းၶႄႇ သၢမ်ၵူၵ်း (3 မိူင်း/ၸုမ်း) ဢၼ်ၶူးမိူင်းလီ (ၶမ်းၸၢမ်ႇႁိူင်း) ၶတ်းၸႂ်ၶိုင်ပွင်ဢိတ်ႇဢွၵ်ႇပိုၼ်ၽႄႈ ၽိုၼ်ၼိုင်ႈယဝ်ႉၽိုၼ်ၼိုင်ႈၼၼ်ႉ မိူဝ်ႈလဵဝ်ဢွၵ်ႇမႃးထႅင်ႈ ပပ်ႉၽိုၼ်မၢႆ 4 ယဝ်ႉ။ ယိူင်းဢၢၼ်းပိူင်လူင် ႁႂ်ႈၸၢဝ်းတႆး မီးတၢင်းႁူႉတၢင်းႁၼ် မေႃၽွမ်ႉႁူမ်ႈၵၼ်ႁဵတ်းသၢင်ႈ ၵၢၼ်ငၢၼ်း။
More Articles...
Page 2 of 9


text:
ၵူၼ်းႁဝ်းၵမ့်ၼမ်ဝူၼ့်သွၼ်ႇဢဝ်ပဵၼ်ပၢႆးမၢၵ်ႈမီး သူၼ်ႇတူဝ်သေႁဵတ်းႁႃဢဝ် ၶူဝ်းၶွင်သၽႃႇဝတူၼ်ႈမႆ့ မေႃႇႁႄႈ ၸိူဝ်းၼႆ့မႃးပဵၼ်ၽွၼ်းလီတူဝ်ၶဝ်။ ၵူၺ်းဢၼ်ပဵၼ်သၽႃႇဝၼႆ့တႄ့ ပေႃးဢမ်ႇမီးတီႈတႃႇ တေပိုင်ႈဢိင်ၵၼ်ယဝ့်ၼၼ့်ၵမ်းလိုၼ်းသုတ်းတေလႆႈ ႁၼ်ၽွၼ်းႁၢႆ့ၸႃႉၼင်ႇဢၼ်လႆႈလဵပ်ႈႁဵၼ်းမႃး။
1. ႁဵတ်းႁႂ်ႈပႃႇမႆ့တူၼ်ႈမႆ့မၢင်လူင်း ၸၢင်ႈႁဵတ်းႁႂ်ႈတုမ့်တိူဝ့်ပၢႆးယူႇလီႁၢဝ်ႈႁႅင်းလႄႈႁဵတ်းႁႂ်ႈ ပၢႆးယူႇလီႁဝ်းဢမ်ႇတဵမ်ထူၼ်ႈ ၊ မီးၽွၼ်းၸႃႉထိုင်သၽႃႇဝလိၼ် / ၼမ့် / လူမ်းၵတ်း လူမ်းယဵၼ် လူမ်းမူတ်းသႂ် ဢိၵ်ႇတင်းတူဝ်သတ်း လႄႈတူင်ႇဝိူင်း ႁိမ်းႁွမ်း။
2. လိၼ်ၸၢင်ႈၵိုင့်ၵၢင့်ၵူၼ်ႇမႃး ၊ ၵွပ်ႈတူၼ်ႈယိူဝ်ႈယႃႈႁႅင်ႈတၢႆ ယွၼ့်တႅပ်းမႆ့သေ ၸၢင်ႈႁဵတ်းႁႂ်ႈၼမ့်ၾူၼ်ဢၼ်တူၵ်း လူင်းမႃး ထွင်းဢဝ်လိၼ်ၸိူဝ်းၼၼ့်လႆၵႂႃႇၸွမ်းၼမ့်၊ ႁဵတ်းႁႂ်ႈ ႁွင်ႈၼမ့်တိုၼ်ႈမႃးတိၵ်းတိၵ်း။
3. ပေႃးၾူၼ်တူၵ်းလူင်းႁႅင်း ယွၼ့်ၼမ့်ၸိူဝ်းလႆယူႇၼၼ့်ဢမ်ႇမီးတူၼ်ႈမႆ့ၸုပ်ႇဝႆ့လႄႈႁဵတ်း ႁႂ်ႈၼမ့်ၵိုင့်ၵၢင့်ထူမ်ႈ။
4. ၸၢင်ႈပဵၼ်မႃး လိၼ်ႁႅင်ႈဢမ်ႇၸၢင်ႈႁဵတ်းၵိၼ်သင်ၼႂ်းၶၢဝ်းမႆႈ။
5. ၸၢင်ႈႁဵတ်းႁႂ်ႈပဵၼ်မႃး ဢၢႆႁွၼ့် ဢုပ့်ဢၢဝ့်လူင် ၸၢင်ႈႁဵတ်းႁႂ်ႈဝၢၼ်ႈမိူင်းႁွၼ့်မႆႈမႃးတိၵ်း တိၵ်း။
6. ၼမ့်ၸိုၼ်ႈသႂ် ၼမ့်မူတ်းသႂ်ၸွမ်းလူၺ်ႈသၽႃႇဝၼၼ့်ၵေႃႈ ၸၢင်ႈလူတ်းယွမ်းၵႂႃႇ ၸၢင်ႈပဵၼ်ၼမ့်ဢၼ်ဝူၺ်ႇႁင်ႈၵႂႃႇ။
7. ပႃႇမႆ့ပဵၼ်တီႈယူႇၶွင် တူဝ်သတ်းလႄႈ တူၼ်ႈၽၵ်း တူၼ်ႈယႃၼၼ့်ၵေႃႈၵမ်းလိုၼ်းသုတ်း မႃးၸၢင်ႈႁဵတ်းႁႂ်ႈတူဝ်သတ်း တူၼ်ႈၽၵ်း ႁူဝ်ၽၵ်းႁူဝ်မၼ်းၼႂ်းထိူၼ်ႇၸိူဝ်းၼၼ့်မူတ်း သဵင်ႈၵႂႃႇယွၼ့်တႅပ်းမႆ့။
ၸၢႆးသႅင်လီ


text:
2011 ၼီႈပီတႆး 2106 လိူၼ်ၸဵင်မႂ်ႇ 1 ၶမ်ႈပီၼႆႉ ပဵၼ်ပီဢၼ်ၶိုၵ်ႉတွၼ်းပီၼိုင်ႈ ဢၼ်ႁိုၵ်ႉမႅၼ်ႈ ပီဢၼ် ၸဝ်ႈသိူဝ်ၶၢၼ်ႇၾႃႉ ၶိုၼ်ႈၼင်ႈႁေႃၽွင်းငမ်းမိူင်း ၶွပ်ႈႁွတ်ႈ 700 ပီတဵမ်လႄႈ ပီႈၼွင်ႉတႆးလၢႆၸႄႈဝဵင်း လၢႆၸိုင်ႈ မိူင်း တူဝ်ႈလုမ်ႈၾႃႉ လႆႈၸတ်းႁဵတ်းပွႆးပီမႂ်ႇၵိုၵ်းႁူမ်ႈ ႁွပ်ႈ 700 ပီ ၸဝ်ႈသိူဝ်ၶၢၼ်ႇၾႃႉ ၸဝ်ႈၸွမ် လိုမ်ၸိုင်ႈၶိူဝ်းတႆး ၶိုၼ်ႈၼင်ႈႁေႃသႅင် တီႈၽႂ်ႁဵင်းမၼ်းမိူဝ်ႈဝၼ်းထိ 26 လိူၼ်ၼူဝ်ႊဝႅမ်ႊၿိူဝ်ႊ ဢၼ်ၸုမ်းၶၢဝ်ႇၽူႈတွႆႇႁွၵ်ႈ-မိူင်းလွႆ လႆႈၵဵပ်းႁွမ်တုမ်ၶွၼ်ႈမႃးပိုၼ်ႇၶၢဝ်ႇဢွၵ်ႇၵႂႃႇယဝ်ႉၼၼ်ႉ ယင်းမီးထႅင်ႈ ၸိူင်ႉၼင်ႇ-
ပီႈၼွင်ႉတႆးဢၼ်ႁဵတ်းၵၢၼ်ယူႇႁိမ်း ၾင်ႇပၢင်ႇလၢႆမိူင်းထႆး တီႈဝဵင်းၽတ်းထယႃးၼၼ်ႉၵေႃႈ လႆႈႁူမ်ႈၵၼ်ၸတ်း ႁဵတ်းပွႆးပီမႂ်ႇတႆးလႄႈပၢင်ယုၵ်ႉယွင်ႈ ၸဝ်ႈသိူဝ်ၶၢၼ်ႇၾႃႉ ၶိုၼ်ႈၽွင်းငမ်းမိူင်း 700 ပီတဵမ် တီႈၼိူဝ်ႁိူဝ်းသေလွင်ႈ ၼႂ်းၼမ်ႉပၢင်ႇလၢႆႇတီႈ ဝဵင်းၽတ်းထယႃး ၼႂ်းမိူင်းထႆးၼၼ်ႉယဝ်ႉ။
လိူဝ်သေၼၼ်ႉ ထႅင်ႈလၢႆၸိုင်ႈမိူင်း/လၢႆတီႈ ဢၼ်မိူင်းလွႆ-ၸုမ်းၶၢဝ်ႇၽူႈတွႆႇႁွၵ်ႈ ဢမ်ႇယိုၼ်းၶိုတ်းလႆႈၼၼ်ႉၵေႃႈ ယင်းမီးထႅင်ႈတင်းၼမ်ယဝ်ႉ။


text:
ၵူၼ်းဝၢၼ်ႈမွၵ်ႇငႃးၸၢင်ႉ ပွတ်းၵျွၵ်ႉမႄး၊ ထုၵ်ႇသိုၵ်းမၢၼ်ႈ ၸီႉၼႄးဝႃႈ ၸွႆႈထႅမ်သိုၵ်းတႆး၊ ဢဝ်မၢၵ်ႇလူင်ၵႂႃႇယိုဝ်းသႂ်ႇ ၼႂ်းဝၢၼ်ႈ၊ တိၺွပ်းပေႃႉထုပ်ႉၵူၼ်းဝၢၼ်ႈ။ ၵူၼ်းလူင်ဝၢၼ်ႈၵေႃႈ ၺႃးပေႃႉထုပ်ႉ ၶင်ၶွၵ်ႈ။
ၵူၼ်းဝၢၼ်ႈထုၵ်ႇသိုၵ်းမၢၼ်ႈ ၸူၼ်ႁိမ်ၶူဝ်းၶွင်ဝၢႆးပၢင်တိုၵ်း
ၵူၼ်းဝၢၼ်ႈပၢင်ၵႅင်းၸေႈဝဵင်းမိူင်းတူၼ်၊ ထုၵ်ႇသိုၵ်းမၢၼ်ႈ ၸူၼ်ႁိမ်ဢဝ်ၶူဝ်းၶွင် ဝၢႆးယိုဝ်းၵၼ်တင်းသိုၵ်းတႆး။ ၵိုတ်းယိုဝ်းၵၼ်ယဝ်ႉ သိုၵ်းမၢၼ်ႈတိုၵ်ႉလိုပ်ႈလမ်းယိုဝ်း သိုၵ်းတႆး။
ၸၢႆးသႅၼ်းၶၢဝ်ႉ ထုၵ်ႇၵူၼ်းဢမ်ႇႁူႉၸၵ်းၸုမ်း ႁွင်ႉၵႂႃႇယိုဝ်းတၢႆ
ၸၢႆးယီႈသႃႇ ၵေႃႉမေႃၸွႆႈထႅမ်ၵၢၼ်ၼႂ်းဝၢၼ်ႈၼႂ်းၶူင်ႇ ထုၵ်ႇၵူၼ်းဢမ်ႇႁူႉၸၵ်းၸုမ်း ႁွင်ႉၵႂႃႇယၢမ်းၵၢင်ၶိုၼ်းသေ ႁၢႆလၢႆၵႂႃႇ။ ၵူၼ်းဝၢၼ်ႈၵႂႃႇသွၵ်ႈႁၼ်ၶၢပ်ႈတူဝ် ၺႃးယိုဝ်းတၢႆ။
ၵူၼ်းမိူင်းထူပ်းတၢင်းယၢပ်ႇၽိုတ်ႇ ယွၼ်ႉၵၢၼ်ၵေႃႇသၢင်ႈသဵၼ်ႈတၢင်း သႅၼ်ဝီ- ၵုၼ်လူင်
သဵၼ်ႈတၢင်းလူင် သႅၼ်ဝီ ၵႂႃႇၸူးတၢင်းၵုၼ်လူင် ဢၼ်ၵေႃႇသၢင်ႈမႃး မွၵ်ႈ 2 ပီၼၼ်ႉ ၵူၼ်းမိူင်းထူပ်း တၢင်းယၢပ်ႇ ၽိုတ်ႇယွၼ်ႉၼမ်။ ယွၼ်ႉလႆႈၶၢႆႉႁိူၼ်း၊ ယႃႉၶၢႆႉႁၢၼ်ႉ/သႅင်ႇ ၶၢႆၶူဝ်းၶွင်၊ သုမ်းတီႈလိၼ် ဢမ်ႇမီးၵႃႈသၢႆႈတႅၼ်း။
သဵၼ်ႈတၢင်းၼႂ်းဝၢၼ်ႈၵူၼ်း ပွတ်းၼမ်ႉၶမ်းလုၵွႆ ယွၼ်ႉၵႃးတၢင်ႇမႆႉ
လူတ်ႉၵႃး 10 လေႃႉ တေႃႉတၢင်ႇတုမ်မႆႉလူင် လုၵ်ႉၼႂ်းထိူၼ်ႇတၢင်းဢိူင်ႇမိူင်းဝီး လတ်းၶဝ်ႈၼႂ်း ဝၢၼ်ႈၵူၼ်း ၼႂ်းၸေႈဝဵင်း ၼမ်ႉၶမ်း၊ ပိူဝ်ႈတႃႇဢဝ်မႆႉၶဝ်ႈၼႂ်းမိူင်းၶႄႇ။ ႁဵတ်းႁႂ်ႈ သဵၼ်ႈတၢင်းလုၵွႆ၊ ၵူၼ်းဝၢၼ်ႈထူပ်းတၢင်းယၢပ်ႇၽိုတ်ႇ။
More Articles...
- ပလိၵ်ႈမၢၼ်ႈပႂ်ႉၵဵပ်းၶွၼ်ႇ ၼိူဝ်တၢင်းလူင်ဝဵင်းတႃႈၶီႈလဵၵ်းႁၢဝ်ႈႁႅင်း
- မၢႆမီႈၵမ်ႁႅတ်ႉၵူၼ်းၶၢႆၼမ်ႉမၼ်း တီႈဝဵင်းတူၼ်ႈတီးလႄႈ ၵူၼ်းၸႂ်ႉလူတ်ႉၶိူင်ႈ ထူပ်းတၢင်းယၢပ်ႇၾိုတ်ႇ
- ၵူၼ်းဝၢၼ်ႈပွတ်းတူင်ႇလၢဝ်း ၼႄၵၢင်ၸႂ် တီႈမိူင်းၵိုင် လွင်ႈၾၢႆႇပႃႇမႆႉ မၢႆဢဝ်တီႈလိၼ်
- ၶၢဝ်းတၢင်း 28 လၵ်း လၢၼ်ႇၵဵပ်းငိုၼ်း မီး 22 တီႈ ၸဝ်ႈၵႃး၊ ၵူၼ်းၵႃႉၶၢင်း
Page 8 of 70


text:
General News
လူင်ပွင်ၸိုင်ႈမိူင်းမၢၼ်ႈ လၵ်ႉၶၢႆၵိၼ်တီႈလိၼ် ၵူၼ်းမိူင်းတႆးပၼ်ၶႄႇ
- Details
- Created on 02 June 2014
- Written by တႆးလွတ်ႈလႅဝ်း
လူင်ပွင်ၸိုင်ႈမၢၼ်ႈ လၵ်ႉၶၢႆၵိၼ်တီႈလိၼ် ၸေႈဝဵင်းၼမ်ႉၶမ်း ပၼ်လူင်ပွင်ၸိုင်ႈမိူင်းၶႄႇ တွၼ်ႈတႃႇတေၵၢႆႇၶူဝ် လုၵ်ႉမိူင်းၶႄႇၵပ်းၶဝ်ႈမိူင်းမၢၼ်ႈ ၵူၼ်းမိူင်းဢမ်ႇလႆႈႁူႉၸွမ်း။
ပူၼ်ႉမႃးမိူဝ်ႈဝႃး ဝၼ်းထီႉ 1.6.2014 ယၢမ်းၵၢင်ၼႂ် 7 မူင်းၼၼ်ႉ ၵူၼ်းၼႂ်းပိုၼ်ႉတီႈ ၸေႈဝဵင်းၼမ်ႉၶမ်း မိူင်းတႆးပွတ်းႁွင်ႇ လႆႈၵႂႃႇလႅပ်ႈႁဵၼ်းတူၺ်းတီႈဢၼ် လူင်ပွင်ၸိုင်ႈမၢၼ်ႈလၵ်ႉၶၢႆပၼ် လူင်ပွင်ၸိုင်ႈမိူင်းၶႄႇ တီႈဝၢၼ်ၵုင်းသႃႇ တင်း ဝၢၼ်ႈၼွင်ၼၼ်ႉ လႆႈႁူႉဝႃႈ လူင်ပွင်ၸိုင်ႈမိူင်းမၢၼ်ႈၼႆႉ လႆႈၶၢႆပၼ်လူင်ပွင်ၸိုင်ႈမိူင်းၶႄႇၵႂႃႇ ဢေႇၵမွၵ်ႈ 100 ပၢႆ ဢေႇၵၼႆယဝ်ႉ။
တီႈလိၼ်ၼႆႉ ပဵၼ်တီႈလိၼ်ဝၢၼ်ႈၵုင်းသႃႇလႄႈ ဝၢၼ်ႈၼွင် လႆႈႁဵတ်းၵိၼ်ႁႃၵိၼ်မႃး ၶၢဝ်းယၢဝ်းတင်းႁိုင် ယွၼ်ႉပိူဝ်ႈဝႃႈတီႈလိၼ်ၼႆႉ မၼ်းယူႇဝႆႉၽၢႆႇပုၼ်ႈၼမ်ႉမၢဝ်း ဢၼ်တိတ်းၸပ်း လႅၼ်လိၼ်မိူင်းၶႄႇၼၼ်ႉလႄႈ လူင်ပွင်ၸိုင်ႈမၢၼ်ႈလႆႈၶၢႆပၼ်မိူင်းၶႄႇၵႂႃႇ။
မိူဝ်ႈၽွင်ႈၵူၼ်းလူင်တင်းသွင်ၽၢႆႇမႃးတႅၵ်ႈလင်လိၼ်တွၼ်ႈတႃႇတေသိုဝ်ႉၶၢႆၵၼ်ၼၼ်ႉ ၽၢႆႇၽူႈဢွၼ် ႁူဝ်တႅၵ်ႈၼႃႈလိၼ်မိူင်းမၢၼ်ႈပဵၼ် ဢူးသျႅၼ်းဢေး ဢွၼ်ႁူဝ်တင်းၵူၼ်း 17ၵေႃႉသေ ၽၢႆႇမိူင်းၶႄႇသမ်ႉ မီးၵူၼ်း14ၵေႃႉ မႃးတႅၵ်ႈ ဢဝ်လၵ်းမႃးပူၵ်းၵႂႃႇ ၼႆယဝ်ႉ။
ၵဵဝ်ႇၵပ်းလွင်ႈဢၼ် ဢူးသျႅၼ်းဢေး ဢွၼ်ႁူဝ်မႃးတႅၵ်ႈၼႆႉ ၵူၼ်းၼႂ်းပိုၼ်ႉတီႈ ၶိုၼ်းထၢမ် ၵႂႃႇတီႈၽူႈၵွၼ်းၸႄႈဝဵင်း ဢူးသေႃႇမိၼ်း၊ ၽူႈၵွၼ်းၸႄႈဝဵင်းဢူးသေႃႇမိၼ်း ၶိုၼ်းတွပ်ႇလၢတ်ႈဝႃႈ “လွင်ႈတၢင်းဢၼ်ၶဝ်မႃး တႅၵ်ႈၼႃႈလိၼ်ၵႂႃႇၼႆႉ ၵဝ်ၶႃႈဢမ်ႁူႉၸွမ်း ယွၼ်ႉပိူဝ်ႈလွင်ႈၼႆႉ မၼ်းလုၵ်ႉတီႈၼႄႇပျီႇတေႃႇသေမႃး မၼ်းပဵၼ် ၽၢႆႇတႅၵ်ႈလႅၼ်လိၼ် ၵဝ်ၶႃႈၵေႃႈဢမ်ႇလႆႈႁူႉၸွမ်း”ဝႃႈၼႆ။
တီႈလိၼ်ဢၼ်ထုၵ်ႇၶၢႆၵႂႃႇၼႆႉ ဝၢၼ်ႈၵုင်းသႃႇတင်း ဝၢၼ်ႈၼွင် ယင်းတိုၵ်ႉႁဵတ်းၵိၼ်ၵၢၼ်ႁႆႈၼႃးယူႇ တေႃႇထိုင်တေႃႈလဵဝ် ပေႃးထႅင်ႈဢိတ်းၼိုင်ႈ မိူင်းၶႄႇမၵ်းမၼ်ႈပဵၼ်မိူင်းၶဝ်ၵႂႃႇယဝ်ႉၼႆႉ တေဢမ်ႇပၼ် ၵူၼ်းမူႇဝၢၼ်ႈသွင်ဝၢၼ်ႈၼႆႉ ၵႂႃႇႁဵတ်းၵိၼ်တီႈလိၼ်ၶဝ်ၶိုၼ်းၵေႃႈပဵၼ်လႆႈၼႆ ၵူၼ်းၼႂ်းပိုၼ်ႉတီႈၵေႃႉၼိုင်ႈ သိုပ်ႇလၢတ်ႈၼႄ ၼင်ႇၼႆ။
ၵူၺ်းၵႃႈတီႈလိၼ်ၼႆႉ မိူဝ်ႈလဵဝ်မိူင်းၶႄႇၶဝ် ပေႃးႁဵတ်းၽၢႆသေ ၵႂႃႇႁေႈႁၢမ်ႈၼမ်ႉဝႆႉ ၼင်ႇႁိုဝ် ၼမ်ႉပေႃးတေ ဢမ်ႇၵိၼ်ၵႂႃႇလႆႈ ၽၢႆႇတၢင်းၶဝ်ၼၼ်ႉ သေ ႁဵတ်းၽၢႆလွမ်ႈဝႆႉမူတ်းယဝ်ႉ။
ၵဵဝ်ႇၵပ်းလွင်ႈမိူင်းၶႄႇမႃးသိုဝ်ႉတီႈလိၼ်မိူင်းမၢၼ်ႈၼႆႉသေ မိူင်းၶႄႇယိူင်းဢၢၼ်းၶႂ်ႈၵၢႆႇၶူဝ် ၼမ်ႉမၢဝ်းလႄႈ ၶဝ်မႃးသိုဝ်ႉ ပူၼ်ႉမႃးမိူဝ်ႈ 2012 ၼၼ်ႉၵေႃႈ ၶဝ်မႃးဢုပ်ႇၵၼ်တင်းၵူၼ်းမိူင်း လႄႈ လူင်းပွင်ၸိုင်ႈမၢၼ်ႈတေဢၢၼ်း ၵေႃႇတင်းၶူဝ်ၼမ်ႉမၢဝ်းၼႆသေ ၵူၺ်းၵႃႈ ၵူၼ်းၼႂ်းပိုၼ်ႉတီႈဢမ်ႇၽွမ်ႉၸွမ်း ဢမ်ႇႁၼ်ထိုင်ၸွမ်းလႄႈ လႆႈၵိုတ်းၵႂႃႇၼႆယဝ်ႉ။
ၼင်ႇႁိုဝ်ပေႃးတေလႆႈၶိုၼ်းတီႈလိၼ်ဢၼ်ၼႆႉၼႆႉ ယူႇတီႈပႃႇတီႇသိူဝ်ၽိူၵ်ႇၵေႃႈ တၢင်းလိၵ်ႈးၸွမ်းတၢင်းၵၢၼ် ၵႂႃႇတီႈ သၽႃးၸၼ်ႉၸႄႈမိူင်းယဝ်ႉ ၽၢႆႇၼိုင်ႈ ၵူၼ်းၼႂ်းပိုၼ်ႉတီႈ တႄႈဝဵင်းၼမ်ႉၶမ်းၵေႃႈ တေယူႇတီႈတႂ်ႈမၼ်းသေ သၢၼ်ၶတ်းၵႂႃႇလွင်ႈၼႆႉ ၼင်ႇႁိုဝ်ပေႃးတေၶိုၼ်းလႆႈၶိုၼ်း လင်းလိၼ်ၶိုၼ်းၼၼ်ႉၼႆယဝ်ႉ။
တႆးလွတ်ႈလႅဝ်း


text:
- ၵၢၼ်ၽဵဝ်ႈမူၺ်ႉယႃႈမဝ်းၵမ်ၼႆႉ ဢမ်ႇၸႂ်ႈၵၢၼ်မုၵ်ႉလဵဝ်၊ ၸုမ်းလဵဝ်၊ ၵေႃႉလဵဝ်၊ ပဵၼ်ၵၢၼ်လုမ်ႈၾႃႉ လႄႈ ထုၵ်ႇလီဢဝ်သဵင်ၵူၼ်းမိူင်းလၢတ်ႈ၊ မၼ်းၵဵဝ်ႇၸွမ်းၸၢတ်ႈၸိုင်ႈၽွမ်ႉႁူမ်ႈ (UN) လႄႈ ႁႂ်ႈ UN ၶဝ်မႃးၸွႆႈ၊ ထုၵ်ႇလႆႈႁူမ်ႈမိုဝ်းၵၼ်ႁဵတ်း။
- ၵၢၼ်ၽဵဝ်ႈမူၺ်ႉယႃႈမဝ်းၵမ်ၼႆႉ လၢတ်ႈငၢႆႈ ႁဵတ်းယၢပ်ႇ၊ တေႃႈမၢၼ်ႈၶဝ်ပဵၼ်လူင်ပွင်ၸိုင်ႈ တႃႇၽဵဝ်ႈမူၺ်ႉယႃႈမဝ်းၵမ်ၼႆႉ ၶဝ်ယင်းလႆႈတေႃႇဢႃႇယုထႅင်ႈ 5 ပီ။
- ၵူၼ်းမိူင်းၼႆႉ ပႃႊတီႊလႂ် ၽူႈတႅၼ်းၵေႃႉလႂ်ပၼ်ၶဝ်ၽုၵ်ႇယႃႈၵေႃႈ ၶဝ်ၵေႃႈတေတွတ်ႈၶႅပ်းၵၢင်ၸႂ်ပၼ် ၵေႃႉၼၼ်ႉ။
- ႁဝ်းဢမ်ႇၸၢင်ႈၵႂႃႇပိၵ်ႉၵူၼ်းမိူင်း ဢမ်ႇပၼ်ၶဝ်ႁဵတ်းသူၼ်ၾိၼ်ႇ၊ ဢမ်ႇၸၢင်ႈပၼ်ၵူၼ်းမိူင်းဢိုပ်းၶဝ်ႈ။
- လုမ်ႈၾႃႉၸင်းႁဝ်းၼႆႉဢမ်ႇပဵၼ်သင်၊ ယႃႇႁႂ်ႈၵူၼ်းမိူင်းၸင်းႁဝ်း။ ပေႃးၵူၼ်းမိူင်းၸင်းႁဝ်းတႄႉ ၵူၼ်းတေလဵင်ႉၶဝ်ႈႁဝ်းၵေႃႈတေဢမ်ႇမီး။
လုင်းဢၢဝ်
26/07/2013


text:
General News
RCSS၊ သိူဝ်ၽိူၵ်ႇ၊ ၵေႃလိၵ်ႈလၢႆးတႆး လူင်းပၼ်ႁႅင်းၸႂ် ၵူၼ်းမိူင်းလႄႈ လုၵ်ႈႁဵၼ်း
- Details
- Created on 30 May 2014
- Written by တႆးလွတ်ႈလႅဝ်း
ၽူႈၵွၼ်းလုမ်းၵပ်းသၢၼ် RCSS တူၼ်ႈတီး၊ တူဝ်တႅၼ်းပႃႇတီႇသိူဝ်ၽိူၵ်ႇ လႄႈ ၸုမ်းၶူးသွၼ်လိၵ်ႈလၢႆးတႆး လွႆသၼဵၼ်း လူင်းပၼ်ႁႅင်းၸႂ် ပေႃႈမႄႈပီႈၼွင်ႉၵူၼ်းမိူင်းတႆး လႄႈ လုၵ်ႈႁဵၼ်းလူင်းပၢင်သွၼ်လိၵ်ႈလၢႆးတႆး ၶၢဝ်းမႆႈ ၼႂ်းၸႄႈဝဵင်းၽၢႆၶုၼ်ႇလႄႈ ထုင်ႉသီႇၵိပ်ႇသေ ႁူမ်ႈလူႇတၢၼ်း ပွႆးတၢင်ႇထီးၵွင်းမူး တီႈႁေႃႇတႄႇၸူင်ႇ ၽၢႆႇဢွၵ်ႇၼွင်ဢိၼ်းလေး။
ဝၼ်းထီႉ 25.05.2014 ပူၼ်ႉမႃးၼၼ်ႉ ၽူႈၵွၼ်းလုမ်းၵပ်းသၢၼ်ၵူၼ်းမိူင်း RCSS လုင်းဢုမ်ႈၶိူဝ်း၊ တူဝ်တႅၼ်းၼႂ်းပႃႇတီႇသိူဝ်ၽိူၵ်ႇ လႄႈၽၢႆႇၵေႃလိၵ်ႈလၢႆးတႆးလႄႈ ၾိင်ႈငႄႈတႆး ဢၼ်ပဵၼ်ၸုမ်းၶူးသွၼ်လိၵ်ႈလၢႆးတႆး လွႆသၼဵၼ်းၶဝ် ႁူမ်ႈ(10)ၵေႃႉ လႆႈၵႂႃႇၶဝ်ႈႁူမ်ႈလူႇတၢၼ်းပွႆးယၢတ်ႇၼမ်ႉ တၢင်ႇထီးၵွင်းမူး ဢၼ်ၽၢႆႇလူလွမ်ပႂ်ႉပႃး လွင်ႈငမ်းယဵၼ် ၶွင်ႇသီႇဢဝ်ၶိုၼ်းၸိုင်ႈတႆး ၸဝ်ႈမျႃႉဝတီႇ ဢွၼ်ႁူဝ်လူႇတၢၼ်းဝႆႉ တီႈ ႁေႃႇတႄႇၸူင်ႇ ၽၢႆႇဢွၵ်ႇၼွင်ဢိၼ်းလေး ၼၼ်ၼႆ။
ဝၢႆးသေလူႇတၢၼ်းယၢတ်ႇၼမ်ႉ ယဝ်ႉတူဝ်ႈလီငၢမ်းယဝ်ႉ ၶိုၼ်းသိုပ်ႇလူင်းပၼ်ႁႅင်းၸႂ် ပေႃႈမႄႈပီႈၼွင်ႉၵူၼ်းမိူင်း ၸိူဝ်းမႃး ၶဝ်ႈပွႆး မီး(14)ဝၢၼ်ႈ ႁူဝ်ၵူၼ်း မွၵ်ႈ(3,000)ပၢႆလႄႈ တီႈပွႆးလူင်းပၢင်သွၼ် လုၵ်ႈႁဵၼ်းလိၵ်ႈတႆးၶၢဝ်းမႆႈ ဝၢၼ်ႈလွႆႁေ ၸႄႈဝဵင်းၽၢႆၶုၼ်ႇ ႁူမ်ႈလုၵ်ႈႁဵၼ်းလႄႈၶူး မွၵ်ႈ(500)ၵေႃႉသေ ၽူႈၵွၼ်းလုမ်းၵပ်းသၢၼ် RCSS လုင်းဢုမ်ႈၶိူဝ်း မွၵ်ႇလၢတ်ႈၶေႃႈၵႂၢမ်းပၼ်ႁႅင်းၸႂ်ၵႂႃႇ (7)ၶေႃႈ။
(1) ႁဝ်းၶႃႈ လူဝ်ႇလႆႈသွၼ် လိၵ်ႈတႆးႁဝ်းၶႃႈ ၵူႈပီႊၵူႈပီႊ၊ သွၼ်ယဝ်ႉလူဝ်ႇလႆႈၶိုၼ်းမေႃ ဢဝ်ၸႂ်ႉတို်ဝ်း၊ မိူဝ်ႈလဵဝ်လိၵ်ႈလၢႆးတႆးႁဝ်းၼႆႉ မီးဝႆႉထိုင်ၸၼ်ႉသိပ်းယဝ်ႉ။
(2) လူဝ်ႇလႆႈႁၵ်ႉသႃ ၽႅၼ်ႇလိၼ်လႄႈ ၸိူဝ်ႉၶိူဝ်းတႆးႁဝ်း၊ ၵႂၢမ်းလၢတ်ႈလႄႈလိၵ်ႈလၢႆးၽႃႇသႃႇ ၾိင်ႈငႄႈၾိင်ႈထုင်းတႆးႁဝ်း ဢမ်ႇလီၵူဝ်ၽႂ်။
(3) ပေႃးၸဝ်ႈၵဝ်ႇပဵၼ်လႆႈ ထုၵ်ႇလီႁႃႁဵၼ်းပၢႆးပၺ်ႇၺႃႇၼမ် တဵမ်ထူၼ်ႈသေ ထုၵ်ႇလီၶဝ်ႈၸွႆႈထႅမ် ၵႅတ်ႇၶႄႁေႉၵင်ႈ ၸိူဝ်ႉၶိူဝ်းၽႂ်မၼ်းယူႇ။
(4) ပေႃးၶႂ်ႈၶိုၼ်ႈသွၼ် ႁဵၼ်းၵၢၼ်ၶၢဝ်ႇလႄႈ ၶွမ်ႇပိဝ်ႇတိူဝ်ႇၸိူဝ်းၼႆႉၵေႃႈ ၶဝ်ႈမႃးၵပ်းသိုပ်ႇလႆႈတီႈလုမ်း ၵပ်းသၢၼ်ၵူၼ်းမိူင်းႁဝ်းသေ ႁဵၼ်းသွၼ်ဢဝ်လႆႈ။
(5) ပၢင်သွၼ်လိၵ်ႈလၢႆးတႆးႁဝ်းၼႆႉ ယႃႇပေၸႅၵ်ႇၸၢဝ်းၶိူဝ်း လူဝ်ႇလႆႈႁပ်ႉသွၼ်ပၼ်ၵူႈၵေႃႉ။
(6) ၵွပ်ႈပိူဝ်ႈဝၢၼ်ႈမိူင်းလႅၵ်ႈလၢႆႈ ၶိုၼ်းယႂ်ႇမႃးႁႅင်းယဝ်ႉလႄႈ တႆးႁဝ်းၵူႈတီႈတီႈ ထုၵ်ႇလီၵွင်ႉသၢၼ် ၵပ်းသိုပ်ႇ ၶဝ်ႈဢွၵ်ႇႁူႉၸၵ်း ၽွမ်ႈႁူမ်ႈ ၸွႆႈထႅမ်ၵၼ်ၵႂႃႇ။
(7) ယႃႇပေႁႂ်ႈလႆႈပဵၼ် “တႆးဢီႇၵုၵ်ႈ” ၊ ၽိူဝ်ႇႁဝ်းႁူႉၸၵ်းႁၼ်ၼႃႈၵၼ်ၵေႃႈ ပေႃးၽဵဝ်ထိုင် ၼႂ်းမေႃႈၶၢင်တင်ႈမႆႈၼၼ်ႉ ယႃႇႁႂ်ႈလႆႈပဵၼ် ၼႆသေ လူပ်းလင်ၶေႃႈၵႂၢမ်းၵႂႃႇယူႇ။
ဝၼ်းထီႉ 26.05.2014 ၶိုၼ်းသိုပ်ႇၵႂႃႇတီႈ ဝၢၼ်ႈၽြႃးလမ် ၼႂ်းထုင်ႉသီႇၵိပ်ႇသေ သိုပ်ႇ ပၼ်ႁႅင်းၸႂ် လုၵ်ႈႁဵၼ်းႁူမ်ႈမေႃသွၼ် (600)ၵေႃႉပၢႆ ဢိၵ်ႇပေႃႈမႄႈပီႈၼွင်ႉၵူၼ်းမိူင်း (20)ဝၢၼ်ႈ ၸိူဝ်းမႃးၶဝ်ႈႁူမ်ႈ ပွႆးလူင်းပၢင်သွၼ်လိၵ်ႈလၢႆးတႆး ၶၢဝ်းမႆႈ၊ ဢၼ်မီးၸၢဝ်းၶိူဝ်း ပဢူဝ်း၊ ထၼု၊ တွင်ႇလိူဝ်ႇ လႄႈပလိၵ်ႈမႃးၶဝ်ႈႁူမ်ႈ ဢဝ်ႁူမ်ႇလူမ်ႈၸွမ်း ႁူမ်ႈႁူဝ်ၵူၼ်း မွၵ်ႈ(350)ၵေႃႉ။
ၼႂ်းပၢင်ၵႅဝ်ႈပွႆးလူင်းပၢင်ၼၼ်ႉ လုင်းဢုမ်ႈၶိူဝ်း မွၵ်ႇလၢတ်ႈၶေႃႈၵႂၢမ်း ၵႂႃႇဝႃႈ “မၢင်ၶိူဝ်းၼႆႉ ဢမ်ႇမီးလိၵ်ႈလၢႆးပၢႆပေႇ တေႃႇမိူဝ်ႈလဵဝ်ယင်းတိုၵ်ႉသွၵ်ႈႁႃလၢႆးတႅမ်ႈဢွၵ်ႇလိၵ်ႈမႂ်ႇယူႇ၊ တႆးႁဝ်းသမ်ႉမီးလိၵ်ႈလၢႆး ဢွၼ်ၸႂ်ႉတိုဝ်းမႃး ၸဵမ်ပၢၼ်ပူႇမွၼ်ႇၼၢႆးယႃ ပၢၼ်ၸဝ်ႈၾႃႉပုၼ်ႉယဝ်ႉ၊ တေႃႇမိူဝ်ႈလဵဝ် လႆႈသိုပ်ႇသွၼ်တႅမ်ႈဢၢၼ်ႇတေႃႇၵၼ်မႃးလႄႈ ၵၢၼ်သွၼ်လိၵ်ႈလၢႆး၊ ၵႂၢမ်းလၢတ်ႈ၊ ၶူဝ်းၼုင်ႈဝႆ ၶွင်တႆးႁဝ်းမီးၼႆႉ ဢမ်ႇၸႂ်ႈ တီႈလီဢၢႆ လီၵူဝ် လီႁေတေႃႇၽႂ်၊ ၼႂ်းပီႊၼႆႉ လိၵ်ႈတႆးလႄႈ လိၵ်ႈၸၢဝ်းၶိူဝ်း လႆႈသွၼ်ၼႂ်းႁူင်းႁဵၼ်း လူင်ပွင်ၸိုင်ႈလူးၵွၼ်ႇယဝ်ႉ၊ မိူင်းတႆးႁဝ်း ၵႂၢင်ႈလိူဝ်ပိူၼ်ႈ မီးထိုင် 62,500လွၵ်းလၵ်း၊ ၼႃႈလိၼ်မိူင်းတႆးၼႆႉ ၼမ်လိူဝ်ပိူၼ်ႈ ၼႂ်းမိူင်းႁူမ်ႈတုမ်၊ ၵူၺ်းၵႃႈ ပၼ်ႁႃယႂ်ႇလူင် ဢၼ်ၵိူတ်ႇဢွၵ်ႇ ၼႂ်းမိူင်းတႆး ၵေႃႈၼမ်လိူဝ်ပိူၼ်ႈသုတ်း၊ ၸၢဝ်းၶိူဝ်းဢၼ်ယူႇသဝ်းမႃးၸွမ်းၵၼ် ၸဵမ်လႂ်ၼၼ်ႉၵေႃႈ မိူဝ်ႈလဵဝ် ဢမ်ႇၸၢင်ႈၽၢတ်ႇဢွၵ်ႇၵၼ်လႆႈယဝ်ႉ၊ ၽႂ်ၵျႃႉ ၽႂ်ၶႅၼ်ႇသေၽႂ်ၵေႃႈ တေလႆႈပဵၼ်ၽူႈဢွၼ်ႁူဝ်ယဝ်ႉ၊ ပေႃးတႆးၺႅမ်ႉၵေႃႈ ႁူႉတေလႆႈၸွမ်းလင်ပိူၼ်ႈၵူၺ်း” ၼႆယဝ်ႉ။
သိုပ်ႇလၢတ်ႈၵႂႃႇဝႃႈ “ပေႃႈၶႂ်ႈဢွၼ်ႁူဝ်ပိူၼ်ႈၼႆႉ လူဝ်ႇလႆႈၽိုၵ်းႁႂ်ႈမီးၼမ်ႉၵတ်ႉ ၵျၶႅၼ်ႇၼမ်၊ မိူဝ်ႈလဵဝ်ႁဝ်းထုၵ်ႇလီႁူႉၵၼ် လွင်ႈၵၢၼ်မိူင်း ၵူႈၵေႃႉယဝ်ႉ၊ ၼင်ႇႁိုဝ်ဝၢၼ်ႈမိူင်းလူင်ႁဝ်းတေၵတ်းယဵၼ်လႆႈၼၼ်ႉ ပုၼ်ႈၽွၼ်းမီးတီႈ ၼိူဝ်ႁူဝ်ဝႃႇ ၵူႈၵေႃႉ ၵူႈၸၢဝ်းၶိူဝ်း၊ ၵွပ်ႈၼႆ ၵူၼ်းမိူင်းတႆးလႄႈ ၵူႈၸၢဝ်းၶိူဝ်း လူဝ်ႇလႆႈဢွမ်ႇလွမ်ႈ ၽွမ်ႉသဵင်ၵၼ်သေ မေႃႁၵ်ႉသႃၶဝ်ႈဢွၵ်ႇၸွႆႈထႅမ်ၵၼ်ၵႂႃႇ ၶႃႈယဝ်ႉ” ၼႆသေ လူပ်းလင်ၵႂႃႇယူႇယဝ်ႉ။
ၼႂ်းၵၢၼ်လူင်းႁူပ်ႉထူပ်း လုၵ်ႈႁဵၼ်းလႄႈ ပေႃႈမႄႈၵူၼ်းမိူင်းၼႆႉ ယိူင်းဢၢၼ်းၶႂ်ႈႁႂ်ႈ တႆးႁဝ်း ႁူႉၸၵ်းမေႃဢွမ်ႇလွမ်ႈ ၽွမ်ႉသဵင်ပဵင်းပၢၵ်ႇၵၼ်ၵူႈၵေႃႉသေ မေႃႁၵ်ႉသႃၶဝ်ႈဢွၵ်ႇၸွႆႈထႅမ်ၵၼ်လႆႈလႄႈ ႁႂ်ႈမေႃႁူႉပွင်ႇ ငဝ်းလၢႆးၵၢၼ်မိူင်းၶိုတ်းတၼ်းသေ ႁႂ်ႈမေႃၸွႆႈၵၢၼ် ၸိူဝ်ႉၶိူဝ်းၽႂ်မၼ်း ၵႂႃႇၼႆယဝ်ႉ။
တႆးလွတ်ႈလႅဝ်း


text:
သိုၵ်းမၢၼ်ႈၸႂ်ႉၵူၼ်းဝၢၼ်ႈလၢႆဢိူင်ႇၼႂ်းၸႄႈဝဵင်းၵဵင်းတုင် ႁဵတ်းၼႃးလေႃ၊ ၵူၺ်းၵႃႈတႃႇဢဝ်ၼမ်ႉသႂ်ႇၼႃးၼၼ်ႉ ၵူၼ်း ဝၢၼ်ႈလႆႈယဵတ်ႈမွၼ်ငိုၼ်းၸဝ်ႈၼႃႈတီႈ ၾၢႆႇၽုၵ်ႇသွမ်ႈၼပ်ႉႁူဝ်ႁဵင် -လႅင်ႇၶၢဝ်ႇပွင်ႇမႃးၼင်ႇၼႆ။
သိုၵ်းမၢၼ်ႈ ပိၵ်ႉၶူဝ်တႃႈပိင်းၶိုၼ်းပိုတ်ႇ ၸူဝ်ႈၶၢဝ်းၵွပ်ႈ ပၢင်ၵုမ် သိုၵ်းမၢၼ်ႈတင်းၶႄႇ
သိုၵ်းမၢၼ်ႈပိၵ်ႉ/ႁၢမ်ႈလူတ်ႉၵူႈသႅၼ်းၽၢၼ်ႇလၢၼ်ႇၶူဝ် တႃႈပိင်းဝႆႉသေတႃႉ၊ ၼႂ်း 2-3 ဝၼ်းၼႆႉၶိုၼ်းပိုတ်ႇပၼ် ၸူဝ်ႈၶၢဝ်း။ ၵွပ်ႈမီးပၢင်ၵုမ်ၶွမ်ႊမၻီႊလႅၼ်လိၼ် သိုၵ်းမၢၼ်ႈတင်းၸဝ်ႈၼႃႈတီႈၶႄႇ။ၸဝ်ႈလူတ်ႉၵႃး တၢင်ႇၵုၼ်ႇသိၼ်ၵႃႉၵေႃႈတိုၵ်ႉ ယၢပ်ႇၸႂ်ယူႇ လႅင်ႇၶၢဝ်ႇ ပွင်ႇမႃးၼင်ႇၼႆ။
ၵႃႈၼမ်ႉမၼ်းလၢႆၸႄႈဝဵင်းၼႂ်းမိူင်းတႆး ၶိုၼ်ႈၼပ်ႉႁူဝ်ႁဵင်
ၵႃႈၼမ်ႉမၼ်းလၢႆၸႄႈဝဵင်းၼႂ်းမိူင်းတႆးၶိုၼ်ႈၼပ်ႉႁူဝ်ႁဵင် ႁဵတ်းႁႂ်ႈၵူၼ်းမိူင်းယၢပ်ႇၽိုတ်ႇ တႃႇလႆႈၼမ်ႉမၼ်းၸႂ်ႉ။ ၵႃႈၼမ်ႉမၼ်းၶိုၼ်ႈၵႃႈၵႃးသမ်ႉဢမ်ႇၶိုၼ်ႈပၼ်လႄႈ ၸဝ်ႈၵႃးဢွၼ်ၵၼ်ပွင်ႉၶၢင်း။
ႁူင်းႁႅမ်းမႄႈၶၢဝ်ၶွင် ၸုမ်းဝႃႉ ၸၢင်ႈလႆႈထုၵ်ႇ ၸုမ်းသိုၵ်းမၢၼ်ႈ ႁုပ်ႈယိုတ်း
ႁူင်းႁႅမ်းမႄႈၶၢဝ်ၸိုဝ်ႈသဵင်လိုဝ်းလင်တီႈတႃႈၶီႈလဵၵ်း ၶွင်ၸုမ်းဝႃႉဢၼ်မီးၶႅၵ်ႇၼႂ်းမိူင်းၼွၵ်ႈမိူင်းၵႂႃႇၼွၼ်း ႁႅမ်းသဝ်းထင် ၼမ်၊ မီးပၢင်တေႃႇလွင်း/ၶႃႊသီႊၼူဝ်ႊ ၵူၼ်းၵိုၼ်းၶွၼ်ႈၼမ်ၼၼ်ႉၸၢင်ႈလႆႈမွပ်ႈပၼ် ၸုမ်းသိုၵ်းမၢၼ်ႈၼႂ်း လိူၼ် မၢတ်ႊၶျ်ၼႆႉ-လႅင်ႇၶၢဝ်ႇ လႅၼ်လိၼ်ပွင်ႇမႃးၼင်ႇၼႆ။
ပိူဝ်ႈတႃႇလႆႈၼမ်ႉမၼ်းလူတ်ႉလႆႈ ၸုၵ်းၶဝ်ႈထႅဝ်ပႂ်ႉ တၢင်းၶိုၼ်း
ယွၼ်ႉၵႃႈၼမ်ႉမၼ်းလူတ်ႉပုင်ႈၶိုၼ်ႈသုင်လႄႈ ၵူၼ်းႁိမ် ၵၼ်ပႂ်ႉသိုဝ်ႉၼမ်ႉမၼ်းဢၼ်ၸုမ်းသိုၵ်းမၢၼ်ႈထုၵ်ႈပၼ်၊ လႆႈၶဝ်ႈ ထႅဝ်ပႂ်ႉတၢင်းၶိုၼ်း၊ ၵၢင်ၼႂ်မိူင်းလႅင်းၵမ်ႈၽွင်ႈ ယင်းဢမ်ႇလႆႈ -လႅင်ႇၶၢဝ်ႇပွင်ႇမႃးၼင်ႇၼႆ။
More Articles...
- သိုၵ်းမၢၼ်ႈ ၸိသင်ႇ ပိၵ်ႉလူတ်ႉၵူႈသႅၼ်း ၶၢမ်ႈၶူဝ်တႃႈပိင်း မၢင်ႇၵိူဝ်းႁုၵ်ႉႁတ်ႉၶႃၽီ ၸုမ်းမိူင်းလႃး
- သိုၵ်းမၢၼ်ႈ G1 ၵဵင်းတုင် ၸိသင်ႇပိၵ်ႉ သၢႆလူတ်ႉၿၢတ်ႉသ် ၸုမ်းသိုၵ်းဝႃႉ
- ယွၼ်ႉႁၼ်ၶျူၼ်ႊ လိၵ်ႇၽႆႊလႄႈ လူတ်ႉၿၢတ်ႉသ် ထႆးလုၵ်ႉတႃႈၶီႈလဵၵ်းၵႂႃႇ ၵဵင်းတုင် လႆႈထုၵ်ႇႁၢမ်ႈ
- ၶွမ်ႊပၼီႊ ပၢႆးမၢၵ်ႈမီး သိူဝ်ၽိူၵ်ႇ မုင်ႈမွင်းပဵၼ် ႁႅင်းၵူၼ်းမိူင်း ၸိုင်ႈတႆး
Page 9 of 14


text:
တင်ႈတႄႇယၢမ်း ၵၢင်ၼႂ် 10:00မူင်း ႁၢၼ်ႉတေႃႇထိုင် ႁူဝ်ၶမ်ႈ ယၢမ်းလဵဝ် သိုၵ်းၶႄႇ ဢမ်ႇပႆႇပၼ်ၵူၼ်းဝၢၼ်ႈ ဢိူင်ႇထုင်ႉလွႆႁူဝ်သိူဝ် ၸိူဝ်းပၢႆႈၽေး ပၢင်တိုၵ်းသိုၵ်းမၢၼ်ႈလႄႈ တပ်ႉသိုၵ်းလွတ်ႈလႅဝ်းသဝ်းၶေႃၶၢင် KIA ၶၢမ်ႈပူၼ်ႉလႅၼ်လိၼ် ပူၼ်ႉၵႂႃႇၽၢႆႇမိူင်းၶႄႇၵွၼ်ႇ။
ပေႃးမီးပပ်ႉလႅင် (Passport) ႄတႉ ပၼ်ၶၢမ်ႈၵႂႃႇယူႇ၊ ယဝ်ႉၵေႃႈ ၵူၼ်းၸိူဝ်းလုၵ်ႉၽၢႆႇမိူင်းၶႄႇမႃးတႄႉ ပၼ်ၶဝ်ႈမႃးၶိုၼ်း ၽၢႆႇမိူင်းမၢၼ်ႈ ၼႂ်းလႅၼ်ႈၶၢင် ၵူႈၵေႃႉၼႆ၊ ၵူၼ်းဝၢၼ်ႈၵမ်ႉၼမ်တႄႉ ပႃးတင်းပူၵ်ႉၽႃႈ ပူၵ်ႉၶူဝ်းသေ လႆႈမႃးသဝ်းယူႇၸွမ်း ႁိမ်းသၢပ်ႇတႃႁိူဝ်းဝၢၼ်ႈသွၼ်း တေၶၢမ်ႈၶဝ်ႈ ဝၢၼ်ႈသႅဝ်းယွင်ႇပၢင်ႇၼႆႉ ၼပ်ႉႁူဝ်ႁဵင်ယဝ်ႉဝႃႈၼႆ။
ၸဝ်ႈြသႃႇၼင်ႈဝတ်ႉ ၼွင်မႃႉလူင်တႄႉ ႁူမ်ၸူမ်းႁပ်ႉတွၼ်ႈ တႃႇတေပၼ်ၵူၼ်းပၢႆႈၽေး မႃးလိုဝ်ႈသဝ်းဝႆႉ တီႈဝတ်ႉဝၢင်း ဝၢၼ်ႈၼွင်မႃႉလူင်ယူႇ၊ ၵူၺ်းၵႃႈ ပေႃးတေၶဝ်ႈဝၢၼ်ႈသွၼ်းသေ ၶီႇႁိူဝ်းၶၢမ်ႈပူၼ်ႉၵႂႃႇ တၢင်းဝၢၼ်ႈၼွင်မႃႉလူင် ၽၢႆႇၼမ်ႉၶမ်းသမ်ႉ ဢမ်ႇပႆႇၸၢင်ႈၵႂႃႇ၊ ယွၼ်ႉပိူဝ်ႈဝႃႈ ၽၢႆႇသိုၵ်းၶၢင် တတ်းမၢၵ်ႇ ႁၢင်ႈမၢၵ်ႇလူင်ဝႆႉ ၸွမ်းသဵၼ်ႈတၢင်း ၼမ်လၢႆ ဝႃႈၼႆ။
သဵင်ၵွင်ႈ သဵင်မၢၵ်ႇၵေႃႈ ယင်းဢမ်ႇပႆႇယဵၼ်လႆႈ တိုၵ်ႉသိုပ်ႇပဵၼ်ပၢင်တိုၵ်းၵၼ်ယူႇထႅင်ႈ ၶိူဝ်းၶိူဝ်း၊ မၢၵ်ႇၵွင်ႈလူင် သိုၵ်းမၢၼ်ႈတူၵ်းၶဝ်ႈၼႂ်းဝၢၼ်ႈ တင်းၼမ် ၸၢၵ်ႇမၢၵ်ႇလူင် တိူဝ်ႉၺႃးၸၢႆးၶျိတ်ႉၽွႆႇ ဝၢၼ်ႈၼွင်ၸွၼ်း ၼႆ။
တႆးလွတ်ႈလႅဝ်း


text:
တႆးႁဝ်းၼႆႉ တင်ႈတႄႇပၢၼ်ဢိင်းၵလဵတ်ႈမႃး ၼင်ႇႁိုဝ်ၽႃႇသႃႇလိၵ်ႈလၢႆးၵႂၢမ်းလၢတ်ႈတႆး ပေႃးတေဢမ်ႇႁူင်ႈႁၢႆၵႂႃႇၼႂ်းၵႄႈၵၢင်ၽႃႇသႃႇဢိင်းၵလဵတ်ႈ လႄႈ ၽႃႇသႃႇမၢၼ်ႈဢၼ်ၽႄႈတိူၼ်းၶဝ်ႈမႃး။ ၽႃႇသႃႇလၵ်းလူင် ဢၼ်တႆးႁဝ်းလႆႈၶဵင်ႇတႃႉၼႆႉ ဢမ်ႇၸိုဝ်ႈၽႃႇသႃႇဢိင်းၵလဵတ်ႈ၊ ၵူၺ်းပဵၼ်ၽႃႇသႃႇမၢၼ်ႈ။ ယွၼ်ႉဝႃႈ
ၸၢဝ်းပုတ်ႉၸွင်ႇႁဵတ်းသိုၵ်းလႆႈ ?
ၵႂၢမ်းထၢမ်ၶေႃႈၼႆႉ ပေႃးမီးၵူၼ်းၵိုတ်ႉဝႃႈ တိုၵ်ႉမီးမႃးပၢၼ်ၼႆႉၼႆတႄႉ ႁူႉတၵ်းၽိတ်း။ ၸဵမ်ပၢၼ်ပုတ်ႉထၸဝ်ႈၼႆႉ ၸဝ်ႈသီႁ ဢၼ်ပဵၼ်ၽူႈၵွၼ်းတပ်ႉမိူင်းဝၸ်ႉၸီ (Vajji) ဢၼ်မီးဝဵင်းလူင်ပဵၼ် ဝေသႃလီ (Wesali) ၼၼ်ႉ ယၢမ်ႈတွင်ႈထၢမ်။ ယွၼ်ႉဝႃႈ ဝၸ်ႉၸီၼႆႉ ထုၵ်ႇမိူင်းမၵထ (Maghada) ၵႆႉမႃးတိုၵ်းတေႃးယူႇၶိူဝ်းၶိူဝ်း။
ၵူၼ်းမိူင်းၶၢင်တူင်ႉတိုၼ်ႇ ၵၢၼ်မိူင်းႁၢဝ်ႈႁႅင်း
ၸွမ်းၼင်ႇလႆႈႁွတ်ႈထိုင်မိူင်းၶၢင် ၼႂ်းတိုဝ်ႉတၢင်း ပၢင်ၵုမ်လူင် ၽူႈၼမ်းၸုမ်းၸၢဝ်းၶိူဝ်းတီႈဝဵင်းလၢႆႇၸႃႇ ၽွင်းႁၢင်လိူၼ် ဢွၵ်ႊထူဝ်ႊၿိူဝ်ႊ (2013) သေ လႆႈႁၼ်ဝႃႈ ၼွၵ်ႈၼိူဝ်သေမူႇၸုမ်းၶၢင် ႁပ်ႉတွၼ်ႈၶႅၵ်ႇလီယဝ်ႉ ၵူၼ်းမိူင်းၵေႃႈ တူင်ႉတိုၼ်ႇၵၢၼ်မိူင်းတႄႉတႄႉ။
ၽႅၼ်ၵၢၼ်ဢမႄႊရိၵႃႊလွမ်ႉမိူင်းၶႄႇ ၵဵဝ်ႇၶွင်ႈၵၢၼ်တႆး
ၵၢၼ်တႆးၼႆႉဢမ်ႇယဝ်ႉၼႂ်းတႆး တီႈတႆးၵူၺ်း၊ ၾၢႆႇၼွၵ်ႈတႆးၵေႃႈ မီးလၢႆၸၢဝ်းၶိူဝ်း၊ ၼွၵ်ႈလၢႆၸၢဝ်းၶိူဝ်း ၸိူဝ်းၼၼ်ႉၵေႃႈ မီးဝၢၼ်ႈပိူၼ်ႈမိူင်းပိူၼ်ႈ၊ ၼွၵ်ႈဝၢၼ်ႈပိူၼ်ႈ မိူင်းပိူၼ်ႈၵေႃႈ သမ်ႉမီးထႅင်ႈၸိုင်ႈမိူင်းယႂ်ႇမိူင်းလူင်လၢႆလၢႆ ၸိုင်ႈမိူင်းထႅင်ႈ။ ၵွပ်ႈၼႆ ၵၢၼ်တႆးၼႆႉ တႆးၶိုင်ယူႇႁင်းၵူၺ်း မႅၵ်းမႅၵ်းသေ တေပဵၼ်ၵၢၼ်ၵႂႃႇ (ဢွင်ႇၵႂႃႇ) ဢမ်ႇၸႂ်ႈ၊ မၼ်းဢိင်ပႃး တိုဝ်ႉတၢင်းငဝ်းလၢႆးၵၢပ်ႈပၢၼ်ဝၢၼ်ႈမိူင်းပႃး။
ၵၢၼ်လူင်းလၢႆးမိုဝ်းၵိုတ်းယိုဝ်း ပတ်းပိုၼ်ႉတင်းမိူင်း တိုၵ်ႉၶွင်ႉၶမ်တီႈၶၢင်
ၵႃႈပူၼ်ႉမႃး ၵႅမ်ႁူဝ်ပဝ်ႈမၢႆ 2 ၶွမ်ႊမတီႊၶိုင်ပွင် လွင်ႈငမ်းယဵၼ် ၸၼ်ႉၸိုင်ႈမိူင်းႁူမ်ႈတုမ် (UPWC) ဢူးဢွင်ႇမိၼ်း လၢတ်ႈဝႃႈ- ဢမ်ႇႁိုင်ဢမ်ႇၼၢၼ်းၼႆႉ တေႁွင်ႉပၢင်ၵုမ်လူင် ပိူဝ်ႈတႃႇလူင်းလၢႆးမိုဝ်းၵိုတ်းယိုဝ်း ပတ်းပိုၼ်ႉတင်းမိူင်း။ လွင်ႈၼႆႉ တေႁွင်ႉမွၵ်ႇပႃးၽူႈယႂ်ႇ ၵူၼ်းၶိုၵ်ႉလူင်ၼႂ်းၸိုင်ႈမိူင်းလုမ်ႈၾႃႉ မိူၼ်ၼင်ႇ ၽူႈပွင်ၵၢၼ်လူင်ၵူႈလွင်ႈလွင်ႈ ၸၢတ်ႈၸိုင်ႈၽွမ်ႉႁူမ်ႈ (UN) ၿၼ်ႊၶီႊမုၼ်ႊ လႆႈမႃးၶဝ်ႈႁူမ်ႈပဵၼ်ၽူႈႁူႉႁၼ် သၵ်းၶီၽယၢၼ်း(သၢၵ်ႈသေႇ)ၸွမ်း။
လွင်ႈဢမ်ႇၸၢင်ႈႁူမ်ႈမိုဝ်းၵၼ်ၽဵဝ်ႈယႃႈ ယွၼ်ႉဢမ်ႇမီးငိုၼ်းၵွင်ၵၢင်
ဝၢႆးၼေႃႇၶမ်းဢမ်ႇမီးယဝ်ႉ ယႃႈမဝ်းၵမ်ၶႅၼ်းၼမ်တိူဝ်း မႃးလိူဝ်ၵဝ်ႇ။ ၼေႃႇၶမ်း ပဵၼ်ၶေႃလဵၵ်ႉလဵၵ်ႉဢွၼ်ႇ ၼႂ်းၸိူၵ်ႈ လဵၵ်းလူင်။ ဢၼ် 3 ၾၢႆႇ UNODC, RCSS တင်းလူင်ပွင်ၸိုင်ႈမၢၼ်ႈ ဢမ်ႇၸၢင်ႈႁူမ်ႈမိုဝ်းၵၼ် ၽဵဝ်ႈယႃႈမဝ်းၵမ် ပိူင်လူင်ယွၼ်ႉငိုၼ်းၵွင်ၵၢင်။
ၵၢၼ်ၵဵပ်းသၢႆမၢႆႁူဝ်ၵူၼ်းပီၼႃႈ 2014 ဢမ်ႇထုၵ်ႇလီမီးလွင်ႈသိူင်ႇလပ်ႉ
ၵဵဝ်ႇၵပ်းလွင်ႈတေၵဵပ်းသဵၼ်ႈမၢႆႁူဝ်ၵူၼ်း ၼႂ်းၸိုင်ႈမိူင်း ႁူမ်ႈတုမ်မၢၼ်ႈပီၼႃႈ (2014)ၼႆႉ လွင်ႈႁူဝ်ၵူၼ်း ၸၢဝ်းမၢၼ်ႈတင်း ၸၢဝ်းၶိူဝ်းၸိူဝ်းဢမ်ႇၸႂ်ႈမၢၼ်ႈမီးၵႃႈႁိုဝ် ၸိူဝ်းၼႆႉ ပဵၼ်တီႈၽူႈဢွၼ်ႁူဝ်ၾၢႆႇၸၢဝ်းၶိူဝ်းတင်းၼမ် သူၼ်ၸႂ်ဝႆႉယူႇ၊ ၵွပ်ႈဝႃႈ ဢၼ်တေပၼ်ၶေႃႈတႅပ်းတတ်း ၼႂ်းၵၢၼ်လိူၵ်ႈတင်ႈပီ 2015 ၵမ်ႈၽွင်ႈမၼ်းဢိင်ၼိူဝ် သၢႆမၢႆႁူဝ်ၵူၼ်း။
ၵႃႈမၢၼ်ႈပႆႇပိုၼ်ၽၢဝ်ႇၵိုတ်းယိုဝ်း ပတ်းပိုၼ်ႉတင်းမိူင်း ပႆႇတမ်းၸႂ်လႆႈ
မိူဝ်ႈလဵဝ် ၸူဝ်ႈၵႃႈလူင်ပွင်ၸိုင်ႈမၢၼ်ႈပႆႇပိုၼ်ၽၢဝ်ႇၵိုတ်း ယိုဝ်းပတ်းပိုၼ်ႉတင်းမိူင်းၼၼ်ႉ ၵဵဝ်ႇၵပ်းလွင်ႈၵၢၼ် သိုၵ်းသိူဝ် ၼႂ်းမိူင်းမၢၼ်ႈ ယင်းပႆႇတမ်းၸႂ်လႆႈ။


text:
မွၵ်ႇမႆႉၶီႈလဵၵ်း(ၸီႇလီႇ)ၼႆႉ ပဵၼ်တၢင်းၵိၼ် ဢၼ်ၶဝ်ႈပႃးၼႂ်းယႃႈယႃပိူင်ၼိုင်ႈၼင်ႇၵဝ်ႇ။ ၼႂ်း မွၵ်ႇမႆႉၶီႈလဵၵ်းၼႆႉ ၶဝ်ႈပႃးဝႆႉထၢတ်ႈၼမ်ႉ၊ ၵလူႊၵူဝ်ႊသၢႆႉ၊ ၵတ်ႊသတိတ်ႊဢႅၵ်ႊသိတ်ႉသ်၊ ဢၼ်တရူဝ်ႊၵႂၺ်ႊၼုၼ်း၊ ၵမ်ႊၽီႊယေႃး ၸဵမ်ၸိူဝ်းၼႆႉလႄႈ ယႃႈယႃ ဢၼ်လုၵ်ႉမႃး တီႈတူၼ်ႈမွၵ်ႇ၊ တူၼ်ႈမၢၵ်ႇၸိူဝ်းၼၼ်ႉ မွၵ်ႇၶီႈလဵၵ်းၼႆႉၵေႃႈ ၶဝ်ႈပႃးဝႆႉယူႇ။ မွၵ်ႇၶီႈလဵၵ်းၼႆႉ တူမ်ႈၼမ်ႉမၼ်းပႅတ်ႈသေ မၢင်ၸိူဝ်းၶူဝ်ႈၵိၼ်၊ ၵူဝ်ႈၵိၼ်၊ ႁုင်ၵိၼ်၊ ဢွင်ႇၵိၼ် ၸိုင် ပဵၼ်ဢၼ်လီၵိၼ်လီယႅမ်ႉဝႆႉသေ ၶဝ်ႈပဵၼ်ၽၵ်း တႆးပိူင်ၼိုင်ႈယူႇယဝ်ႉ။ ပေႃးၵိၼ်ပၼ်မွၵ်ႇၶီႈလဵၵ်းၸိုင် ၽွၼ်းလီမၼ်းမီးၸိူင်ႉၼင်ႇၼႄဝႆႉ ၸိူင်ႉၼင်ႇ-
1)မွၵ်ႇၶီႈလဵၵ်းၼႆႉ ႁဵတ်းႁႂ်ႈသႆႈလူင်ႁူင်းၶဝ်ႈလီ
မွၵ်ႇၶီႈလဵၵ်းၼႆႉ ၶဝ်ႈပႃးဝႆႉထၢတ်ႈဢၼ်တရူဝ်ႊၵႂၺ်ႊၼုၼ်းၼမ်ဝႆႉလႄႈ ၸၢင်ႈၸွႆႈထႅမ်ပၼ်လႆႈ သႆႈလူင်ႁူင်းၶဝ်ႈသေ တၢင်းပဵတ်တွင်ႉယိုင်ႈ၊ တွင်ႉပိၵ်ႉ၊ ၸႂ်ၵပ်ႉ၊ ၶီႇဢိူဝ်ႉ ၸိူဝ်းၼႆႉ ႁၢႆလၢႆလႆႈၼႆယဝ်ႉ။
2) မွၵ်ႇၶီႈလဵၵ်းၼႆႉ ႁဵတ်းႁႂ်ႈတွင်ႉၵႂႃႇလီ
မွၵ်ႇၶီႈလဵၵ်းၼႆႉ ယွၼ်ႉဝႃႈမၼ်းသုၵ်ႈလၢင်ႉပၼ်လႆႈ သႆႈတင်းၼႂ်းတူဝ်ၵူၼ်းႁဝ်း ၸိူဝ်းပဵၼ်သႆႈလူင်၊ သႆႈလွတ်ႈႁူင်းၶဝ်ႈၸိူဝ်းၼႆႉလႄႈ ၸင်ႇဝႃႈ တွင်ႉၼႆၵေႃႈ တေၵႂႃႇလီသေ မီးၼမ်ႉၵတ်ႉ ဢၼ် ၸၢင်ႈလၢင်ႉပၼ်လႆႈ မႅင်းတွင်ႉလႂ်ၸိူဝ်းၼႆႉၼႆယဝ်ႉ။
3) မွၵ်ႇၶီႈလဵၵ်းၼႆႉ ႁဵတ်းႁႂ်ႈတၢင်းပဵၼ် လွင်ႈၶႂ်ႈဢေႃႉ၊ ၶႂ်ႈႁၢၵ်ႈ ႁၢႆ
သင်ဝႃႈ ၵိၼ်ပၼ်တၢင်းၵိၼ်ၽၵ်းမွၵ်ႇမႆႉၶီႈလဵၵ်းၸိုင် တၢင်းပဵၼ်ၶႂ်ႈဢေႃႉ၊ ၶႂ်ႈႁၢၵ်ႈၸိူဝ်းၼႆႉ ၸၢင်ႈႁၢႆၶႅၼ်း လႆႈၼႆႉယဝ်ႉ။
4) မွၵ်ႇၶီႈလဵၵ်းၼႆႉ ၵမ်ႉထႅမ်ပၼ်ႁႅင်းၼႂ်းတူဝ်ၵူၼ်းႁဝ်း
မွၵ်ႇၶီႈလဵၵ်းၼႆႉ လိူဝ်သေမၼ်းၸၢင်ႈၵႅတ်ႇၶႄႁႄႉၵင်ႈပၼ်လႆႈ မႅင်းတၢင်းပဵၼ်မၢင်ၸိူဝ်းယဝ်ႉ ယင်းထႅင်ႈ ပၼ်ႁႅင်း Cells ၼႂ်းတူဝ်ၵူၼ်းႁဝ်း လႄႈ ၵမ်ႉထႅမ်ပၼ်ႁႅင်းၼႂ်းတူဝ်ၵူၼ်းႁဝ်းၵႅၼ်ႇၶႅင်။ ၽူႈလဵပ်ႈႁဵၼ်း ပၢႆးယူႇလီၶဝ် တိုၵ်ႉလဵပ်ႈႁဵၼ်းတူၺ်းထႅင်ႈဝႃႈ မွၵ်ႇၶီႈလဵၵ်းၼႆႉ ၸွင်ႇၸၢင်ႈ ၽၢၵ်ႈၵၼ်လႆႈတင်း ယႃႈယႃ ဢၼ်ၸၢင်ႈၵႅၼ်ႇၶႄႁႄႉၵင်ႈလၢႆၸိူဝ်ႉလၢႆယၢင်ႇၼႆယူႇယဝ်ႉ။
5) မွၵ်ႇၶီႈလဵၵ်းၼႆႉ ၵႅတ်ႇၶႄႁေႉၵင်ႈပၼ်တပ်း
ၼႂ်းမွၵ်ႇၶီႈလဵၵ်းၼႆႉ ၶဝ်ႈပႃးဝႆႉၼမ်ႉၵတ်ႉဢိၼ်ႊတီႊဢွၵ်ႊသီတႅၼ်ႉလႄႈ ထၢတ်ႈပူဝ်ႊလီႊၽီႊၼေႃး ၼႆယဝ်ႉ။ ၵွပ်ႈၼႆ ဢိင်ပိုင်ႈလူၺ်ႈၽရီႊ ယႄႊတီႊၵႄႊသေ မၼ်းဢမ်ႇမီးလွင်ႈတုမ်ႉတိူဝ်ႉ Cells ၼႂ်းတူဝ် ၵူၼ်းႁဝ်းၵူၺ်းဢမ်ႇၵႃး ယင်းၵႅတ်ႇၶႄႁေႉၵင်ႈပႃး တႃႇႁႂ်ႈပေႃးတေဢမ်ႇမီး လွင်ႈတုမ်ႉတိူဝ်တပ်း ၼႂ်းၵူၼ်း ႁဝ်းၼႆႉယဝ်ႉ။ ၵမ်ႈၽွင်ႈ ယင်းတိုၵ်ႉလဵပ်ႈႁဵၼ်းယူႇၶိူဝ်းၶိူဝ်းယႂ်းယႂ်းဝႃႈ မွၵ်ႇၶီႈလဵၵ်းၼႆႉ မၼ်းပၼ်ၽွၼ်းလီ လူင် ၼႂ်းတူဝ်ၵူၼ်းႁဝ်းထိုင်လႂ် ၼႆယဝ်ႉ။
6) မွၵ်ႇၶီႈလဵၵ်းၼႆႉ ၸၢင်ႈၵႅတ်ႇၶႄႁေႉၵင်ႈပၼ်လႆႈ မႅင်းတၢင်းပဵၼ်
ၸွမ်းၼင်ႇ ၽူႈလဵပ်ႈႁဵၼ်းၶဝ်လၢတ်ႈဝႃႈ မွၵ်ႇၶီႈလဵၵ်းၸီႇလီႇၼႆႉ မီးၼမ်ႉၵတ်ႉၵႅတ်ႇၶႄႁေႉၵင်ႈပၼ်လႄႈ တိုၵ်း တေႃးလႆႈမႅင်း Staphylococcus aureus, Pseudomonas aeruginosa လႄႈ Proteus ၼႆယဝ်ႉ။
7) မွၵ်ႇၶီႈလဵၵ်းၼႆႉ ၸၢင်ႈႁဵတ်းႁႂ်ႈ Cancer ၼႂ်းသႆႈလူင်ယွမ်းလူင်း
မွၵ်ႇၶီႈလဵၵ်းၼႆႉ ၶဝ်ႈပႃးဝႆႉ ၽရီႊယႄႊတီႊၵႄႊသေ ယွၼ်ႉပိူဝ်ႈပဵၼ်ယႃႈယႃ ဢၼ်ၸၢင်ႈၵႅတ်ႇၶႄႁေႉၵင်ႈ ပၼ်လႆႈ Cells ပိူင်ၼိုင်ႈလႄႈ ၸၢင်ႈႁဵတ်းႁႂ်ႈ Cancer ၼႂ်းသႆႈလူင် ယွမ်းလူင်းၵူၺ်းဢမ်ႇၵႃး တၢင်းပဵၼ် ႁူင်းၶဝ်ႈၸဵပ်းၵႅၼ်းၼၼ်ႉၵေႃႈ ၸၢင်ႈဢူၼ်ႈယွမ်းလူင်ၼႆယဝ်ႉ။
28/11/2012
ၺၢၼ်ႇၸွမ်လႅင်း


text:
ၵူၼ်းလုတ်ႇ/ၶုတ်းသၢႆး ဢၼ်ပဵၼ်လုၵ်ႈၼွင်ႉ ၽွင်းတႅၼ်းတႃႈၶီႈလဵၵ်း၊ ၺႃးႁုၼ်ႇႁၢင်ႈပုတ်ႉထ (ၽြႃးပဵၼ်ၸဝ်ႈ) ၼႂ်းမႄႈၼမ်ႉႁူၵ်ႈ တင်းမူတ်း 12 သူႇ။ ထူပ်းၺႃး ၸွမ်းၼင်ႇၶူးဝႃးဝုၼ်းၸုမ်ႉ ၼွၼ်းၾၼ်ဝႆႉ။
ပူၼ်ႉမႃးမိူဝ်ႈဝၼ်းတီႈ 31/03/2014 ၵူၼ်းၶုတ်း/လုတ်ႇဢဝ်သၢႆး ၼႂ်းၵႄးမႄႈၼမ်ႉႁူၵ်ႈ၊ ထူပ်းၺႃးလႆႈ ႁုၼ်ႇႁၢင်ႈပုတ်ႉထၸဝ်ႈ (ၽြႃးပဵၼ်ၸဝ်ႈ) ၼႂ်းမႄႈၼမ်ႉႁူၵ်ႈ တင်းမူတ်း 11 သူႇ။ ထိုင်မႃးဝၼ်းတီႈ 01/04/14 ႁၼ်ထႅင်ႈ သူႇၼိုင်ႈ၊ တင်းမူတ်းႁၼ် ႁုၼ်ႇႁၢင်ႈၸဝ်ႈ 12 သူႇ၊ ၼႂ်း 12 သူႇၼႆႉ သူႇဢၼ်ႁၼ်ဝၼ်းတီႈ 1 ၼႆႉ ယႂ်ႇသုတ်း၊ တၢင်းယၢဝ်းမီးၼိုင်ႈသွၵ်ႇ- ၼႆယဝ်ႉ။
ၵဵဝ်ႇၵပ်းလွင်ႈၼႆႉ မိူဝ်ႈဝၼ်းတီႈ 31/03/14 ၼၼ်ႉ ၵူၼ်းဢၼ်ၵႂႃႇၶုတ်းသၢႆးၼႂ်းမႄႈၼမ်ႉႁူၵ်ႈ၊ ဢဝ်ၶိူင်ႈၸၢၵ်ႈ ဢၼ်မီးလွတ်ႇ လူင်လုတ်ႇဢဝ်သၢႆးၶိုၼ်ႈမႃး၊ ၵူၺ်းၵႃႈ မီးသင်ၵေႃႈဢမ်ႇႁူႉ မႃးဢိုတ်းဝႆႉႁူးတေႃႈလွတ်ႇလုတ်ႇသၢႆးၼၼ်ႉ၊ ဢဝ်ႁူးမၼ်းတၼ် ပႅတ်ႈသေဢမ်ႇၸၢင်ႈလုတ်ႇသၢႆး။ ၵမ်းၼႆႉၸင်ႇလမ်လူင်းၵႂႃႇတူၺ်းတီႈ ၼႂ်းႁူးတေႃႈသေ လႆႈႁၼ်ပဵၼ်ႁုၼ်ႇႁၢင်ႈၽြႃးၶမ်ဝႆႉ။ ပေႃးဢဝ်ဢွၵ်ႇမႃးယဝ်ႉၵေႃႈ သိုပ်ႇလုတ်ႇသၢႆးထႅင်ႈ၊ လႆႈႁၼ်ၽြႃးသူႇဢွၼ်ႇသူႇဢိတ်းလႆလူင်ၶိုၼ်ႈမႃးၸွမ်းတေႃႈလုတ်ႇသၢႆးထႅင်ႈ။
ဢၼ်သူႇယႂ်ႇလိူဝ်ပိူၼ်ႈ ပဵၼ်ဢၼ်ႁၼ်မိူဝ်ႈသိုၼ်း (01/04/2014) မီးမွၵ်ႈၼိုင်ႈသွၵ်ႇ။ ၶမ်းဢၼ်တဵၵ်းဝႆႉ တီႈၽြႃးၼၼ်ႉ ယင်းတိုၵ်ႉမီးယူႇ၊ ၽြႃးၸိူဝ်းၼၼ်ႉ ပဵၼ်ၽြႃးတွင်းၵူၺ်းၵူၺ်း။ တီႈၽြႃးၼၼ်ႉ တႅမ်ႈလိၵ်ႈတႆး ဝႆႉဝႃႈ ၵ လႄႈ ၶ ၊ ပဵၼ်တူဝ်လိၵ်ႈတႆး တူဝ်ထမ်း။ မိူဝ်ႈလဵဝ် ႁုၼ်ႇႁၢင်ႈပုတ်ႉထၸဝ်ႈတင်းမူတ်းၼႆႉ ယေႃးဢဝ်မႃးဝႆႉတီႈၽရႃႉထၢတ်ႈလွႆမေႃး၊ ဢိူင်ႇမိူင်းၵူဝ်း ၸႄႈဝဵင်းတႃႈၶီႈလဵၵ်း- ၵေႃးပၵထၢတ်ႈလွႆမေႃး လၢတ်ႈ။
ၵေႃးပၵ သိုပ်ႇလၢတ်ႈဝႃႈ- ဢၼ်လၢၵ်ႇလၢႆးမၼ်းၸမ်း၊ ၵွၼ်ႇၼႃႈၼၼ်ႉ ၸဝ်ႈပေႃႈသိလ်ထမ်းၶူးဝႃးဝုၼ်းၸုမ်ႉ ၼွၼ်းၾၼ်ဝႃႈ- တီႈၼၼ်ႈ တေဢွၵ်ႇၽြႃးၼႆ တႃႇသၢမ်ၶိုၼ်းထပ်းၵၼ်။ လွင်ႈၼႆႉ တူၼ်ၸဝ်ႈၶူးဝႃးၵေႃႈ ယၢမ်ႈလၢတ်ႈတီႈတၵ်ႉၵႃႇသတ်ႉထႃး ၶဝ်ဝႆႉ။ ၵမ်းၼႆႉ သမ်ႉမႃးႁၼ်ၽြႃးၼႆႉ ၸဝ်ႈၶူးဝႃးဝုၼ်းၸုမ်ႉတေ ၶႂ်ႈႁဵတ်းႁိုဝ်ပႆႇႁူႉ၊ မိူဝ်ႈလဵဝ် မၼ်းၸဝ်ႈၵေႃႈသမ်ႉတိုၵ်ႉၵႂႃႇ တၢင်းတႃႈသၢမ်ၽူးသေ ပွၵ်ႈၶိုၼ်းထိုင်တၢင်းမိူင်းၽူင်း မိူဝ်ႈဝႃးမိူဝ်ႈသိုၼ်း ၼႆႉၵူၺ်း- ဝႃႈၼႆ။
ၵူၼ်းဝၢၼ်ႈၵူၼ်းမိူင်းၶဝ်လၢမ်းဝႃႈ- ဢွင်ႈတီႈၼႆႈၼႆႉ မိူဝ်ႈၵွၼ်ႇလႅပ်ႈပဵၼ်ဝၢၼ်ႈၵူၼ်းလႄႈ မီးၸေႇတီႇၵွင်းမူး။ ၵူၺ်းၵႃႈ ၵွင်းမူးၼႆႉ မၼ်းႁဵတ်းႁိုဝ်လႄႈၸူမ်ၵႂႃႇတႂ်ႈၼမ်ႉ၊ ၸူမ်ၵႂႃႇပီလႂ်ၼၼ်ႉ ဢမ်ႇမီးၽႂ်ႁူႉ။ လွင်ႈဝႃႈ ဢွင်ႈတီႈၼႆႈ ယၢမ်ႈပဵၼ်ဝၢၼ်ႈၵဝ်ႇၼႆၼၼ်ႉၵေႃႈ ဢမ်ႇမီးၽႂ်ႁူႉၼင်ႇၵဝ်ႇ။ ၵူၼ်းဝၢၼ်ႈဢွၼ်ၵၼ်လၢမ်းဝႃႈ လႅပ်ႈပဵၼ်ဝၢၼ်ႈၵဝ်ႇ ဢၼ်ႁၢမ်းၵႂႃႇဢမ်ႇယွမ်းမွၵ်ႈပၢၵ်ႇပီပီပၢႆ။ မိူဝ်ႈလဵဝ် ပေႃးပေႃးလုတ်ႇသၢႆးၶိုၼ်ႈ မၢၵ်ႇဢုတ်ႇမၼ်းတိုၵ်ႉဢွၵ်ႇမႃးယူႇတိၵ်းတိၵ်း။ လွင်ႈၼႆႉၵေႃႈ ၵူၼ်းဝၢၼ်ႈၶဝ်လၢမ်းဝႃႈ တေလႅပ်ႈမီးထႅင်ႈ ၸၢင်ႈႁၼ်ထႅင်ႈယူႇ- ဝႃႈၼႆ။
ဢၼ်လၢၵ်ႇလၢႆးထႅင်ႈပိူင်ၼိုင်ႈၸမ်း၊ ႁုၼ်ႇႁၢင်ႈၽြႃးၼႆႉ ပလၢင်ႇတီႈပိုၼ်ႉမၼ်းမိူၼ်ႁိူဝ်းဝႆႉ- ၼႆယဝ်ႉ။
မႄႈၼမ်ႉႁူၵ်ႈ ဢွင်ႈတီႈဢၼ်ထူပ်းႁၼ်ႁုၼ်ႇႁၢင်ႈပုတ်ႉထၸဝ်ႈ (ၽြႃး)ၼႆႉၼမ်ႉလိုၵ်ႉပဵင်းမွၵ်ႈဢိုၵ်း၊ ပဵၼ်မေႃႇထၢင်သၢႆးၼမ်ႉ ဢၼ်ၸဝ်ႈၶွင်ပဵၼ်ၸၢႆးဢွင်ႇတဵင်း ၽွင်းတႅၼ်းသၽႃးၸႄႈမိူင်း တႃႈၶီႈလဵၵ်း။ မၼ်းၸၢႆးၼႆႉ ပဵၼ်ၵူၼ်းၵျွၵ်ႉမႄး (ၸိုင်ႈတႆးပွတ်းႁွင်ႇ) မႃးယူႇတႃႈၶီႈလဵၵ်း၊ မႃးၶဝ်ႈၶေႉလိူၵ်ႈတင်ႈ တီႈတႃႈၶီႈလဵၵ်းသေ ပေႉၵၢၼ်လိူၵ်ႈတင်ႈ။ မီးၾၢႆႇဝၼ်းဢွၵ်ႇ ၶူင်ႇႁိူဝ်းဝိၼ်ဝဵင်းတႃႈၶီႈလဵၵ်း ၸႄႈဝဵင်း တႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ၾၢႆႇဢွၵ်ႇသဵၼ်ႈတၢင်းလူင် တႃႈၶီႈလဵၵ်း-ၵဵင်းတုင်။ ၵူၼ်းဢၼ်ထူပ်းႁၼ် ၼႆႉၵေႃႈ ပဵၼ်လုၵ်ႈၼွင်ႉၸၢႆးဢွင်ႇတဵင်း- ၼႆယဝ်ႉ။


text:
ၵေႃလိၵ်ႈလၢႆးလႄႈၾိင်ႈငႄႈတႆး ၸေႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ၸတ်းႁဵတ်းပၢင်ၾိုၵ်းၽွၼ်ႉ ငဝ်ႈႁၢၵ်ႈပုတ်ႉထလႄႈ လိၵ်ႈလၢႆးတႆး - ၸၢႆးၾႃႈ လႄႈၽူႈၾိုၵ်းလိုမ်ႉၵၢၼ်ၶူး ၶဝ်ႈႁူမ်ႈပၢၵ်ႇပၢႆ။
ဝၼ်းတီႈ 10/5/2014 ၽူႈပွင်ၵၢၼ်ၵေႃလိၵ်ႈလၢႆးလႄႈၾိင်ႈငႄႈတႆး ၸေႈဝဵင်းၼမ်ႉၶမ်း မွၵ်ႇပၢင်း ၶူးပူင် သွၼ် ၸၢႆးၾႃႈ တင်း ၸုမ်းၸိူဝ်းၶူးသွၼ် လၢႆလၢႆၵေႃႉ ႁူပ်ႉထူပ်းဢုပ်ႇၵုမ်ႁၢင်ႈႁႅၼ်း။ တမီးၽူႈၾိုၵ်းလိုမ်ႉၼမ်ႉၵတ်ႉၶူး 100 ပၢႆ။ ပၢင်သွၼ် တႄႇဝၼ်းတီႈ 11 – 25/5/2014 ၶၢဝ်းတၢင်း 15 ဝၼ်း။
“ၽူႈဢၼ်မႃးၶဝ်ႈႁူမ်ႈ ၼႂ်းၸေႈဝဵင်းၼမ်ႉၶမ်းၼႆႉ ၸၢႆး 52 ၵေႃႉ၊ ယိင်း 60 ၵေႃႉ၊ ၼႂ်းၼၼ်ႉ မိူင်းသူႈ 4 ၵေႃႉ၊ ထုင်ႉလွႆႁူဝ်သိူဝ် 10 ၵေႃႉ၊ ၼမ်ႉၽၵ်းၵႃ 5 ၵေႃႉ။ ၶူးပူင်သွၼ်သမ်ႉ မီး 7 ၵေႃႉ” - ၼႆၽူႈမီးပုၼ်ႈ ၽွၼ်း ၼႂ်းၵေႃလိၵ်ႈလၢႆးလႄႈၾိင်ႈငႄႈ ၸေႈဝဵင်းၼမ်ႉၶမ်း လၢတ်ႈ။
ပၢင်သွၼ်ၸတ်းႁဵတ်းတီႈ ဝိႁၢရ် ၸေယသုၶ မိူၼ်ၵူႈပီ။ တႃႇၵႃႈပပ်ႉၼႆသေ ၵေႃပွင်ပဵၼ်ပၢင် ၾိုၵ်းၽွၼ်ႉ မေႃသွၼ် ၵဵပ်းငိုၼ်းတီႈ လုၵ်ႈႁဵၼ်း ၸိူဝ်းမႃးၾိုၵ်းလိုမ်ႉၵၢၼ်ပဵၼ်ၶူး ၼိုင်ႈၵေႃႉလႂ် 15000 ၵျၢတ်ႉ - ၽူႈမီးပုၼ်ႈၽွၼ်းၼၼ်ႉ သိုပ်ႇလၢတ်ႈၼင်ႇၼႆ။
ပၢင်ၾိုၵ်းၽွၼ်ႉၶူးသွၼ်(မေႃသွၼ်)ယၢမ်ႈၸတ်းႁဵတ်းတီႈဝဵင်းၼမ်ႉၶမ်းမႃး 3 ပွၵ်ႈ။ ၵူႈပွၵ်ႈ မီးၸဝ်ႈတႃႇၼ ႁပ်ႉလဵင်ႉလူၸွမ်းၵူႈဝၼ်း။ ပီၼႆႉ ယွၼ်ႉပၢင်တိုၵ်းသိုၵ်းသိူဝ်လိူင်ႇ၊ ဢမ်ႇပေႃးၵႃႉတေႃႇ ၶၢႆမၢၼ်လႄႈ ႁၢၼ်ႉတေႃႇပိုတ်ႇပၢင် ၽူႈႁပ်ႉပဵၼ်ၸဝ်ႈတႃႇၼ ယင်းတိုၵ်ႉဢေႇယူ - ဝႃႈၼႆ။


text:
Welcome to Taifreedom
တၢင်းယၢမ်ႈတႆး
- Created on 10 July 2014
- Written by တႆးလွတ်ႈလႅဝ်း
တႆးၼႆႉ သူင်လွင်ႈငမ်းယဵၼ် သုမ်းမိူင်းမႃးၵေႃႈ ပဵၼ်ယွၼ်ႉငမ်းယဵၼ် ယွၼ်ႉဢမ်ႇႁူႉ တၼ်လွၵ်းလၢႆးလိင်ႉၽူႈၶဵၼ်။ တႆးၼႆႉသူင်ပွႆးလၢမ်း ႁွင်ႉၵႂၢမ်းမူၼ်ႈသိူဝ်း ပေႃးလႆႈႁဵတ်းပွႆးလၢမ်း မူၼ်ႈသိူဝ်းႁွင်ႉၵႂၢမ်းတၢင်းႁၵ်ႉ ၵၢၼ်မိူင်းယဝ်ႉ ပႄလူမ်းသေ ဢမ်ႇမီးပၢႆးဝူၼ်ႉ၊ ၽႅၼ်၊ လွၵ်းလိင်ႉလၢႆးမိူၼ်ၵူၼ်းတၢင်ႇၶိူဝ်း။
သင်ႇၶႃႇၸဝ်ႈတွၼ်ႈသူးငိုၼ်း ၸွႆႈထႅမ်ၵၢၼ်ႁဵၼ်း တွၼ်ႈတႃႇလုၵ်ႈႁဵၼ်းၸၼ်ႉသိပ်း
- Created on 09 July 2014
- Written by တႆးလွတ်ႈလႅဝ်း
သင်ႇၶႃႇၸဝ်ႈတူင်ႇဝဵင်းမိူင်းၵိုင် ၸတ်းႁဵတ်းပၢင်တွၼ်ႈသူးငိုၼ်းတိုၼ်း (scholarship) ၵၢၼ်ႁဵၼ်း တႃႇလုၵ်ႈႁဵၼ်းၸၼ်ႉသိပ်း ၼႂ်းတူင်ႇဝဵင်းမိူင်းၵိုင် ၸိုင်ႈတႆးပွတ်းၸၢၼ်း။
ၾိင်ႈၵႂၢမ်းၵူၼ်းထဝ်ႈမိူဝ်ႈၵွၼ်ႇ ဢွၼ်ႇၼုမ်ႇယိင်းၸၢႆးႁၢတ်ႈႁၢႆးမိူဝ်ႈလဵဝ် ထုၵ်ႇလီႁူႉ
- Created on 08 July 2014
- Written by တႆးလွတ်ႈလႅဝ်း
ၵမ်ႇမထၢၼ်းၸိူၵ်ႈၶၢတ်ႈ တၵ်းမွၵ်ႇလၢတ်ႈယိင်းၸၢႆး
မီးဝူဝ်းၵႂၢႆး ႁႂ်ႈဝိရိယ၊ မီးမႃႉ ယႃႇတွၼ်ႁမ်၊ ၵူၼ်းၸိုဝ်းလုၵ်ႈၶၼ်ၼမ် ဢမ်ႇထုၵ်ႇ၊ တေဝူၼ်ႉႁုၵ်ႇ ယႃႇဢဝ်သဵၼ်ႈၵုၺ်ပိူၼ်ႈမႃးလေႃး၊ ၶူဝ်းသၢင်းၽေႃး ယႃႇပေပၢႆႉတေႃလွၵ်ႇ၊ မွၵ်ႇတေလူႇ ယႃႇသုတ်ႇဢၢႆႁိုၼ်း၊ မီးငိုၼ်းယႃႇပေသိုဝ်ႉဝူဝ်းၶဝ်မဝ်ႈ၊ မီးၶဝ်ႈယႃႇပေလဵင်ႉ ဢၢႆႈသၼၢဝ်း၊ ပေႃးတေလၢတ်ႈၵႂၢမ်းၽၢဝ်း ႁႂ်ႈၵမ်းၵွင်ႇၵေႃႈ၊ မေႃႈလဝ်ႈ ယႃႇႁုင်ၽၵ်း၊ လၵ်းၽႅဝ် ႁဵတ်းၵေႃႉပိူၼ်ႈမဝ်ႇလႆႈ၊ ၵၢင်ၶမ်ႈ ယႃႇပေၶႆႈၶိူဝ်းငိုၼ်း၊ ၵၢင်ၶိုၼ်း ယႃႇပေၵူတ်ႉမေးပိူၼ်ႈ၊ ႁၼ်ၵေႃႉငိူဝ်ႈသိူၼ်ႈ ယႃႇလူလၢႆ၊ ဢမ်ႇလီၶႃႉၶၢႆ ၽူႈလီၸဝ်ႈၵူၼ်းမျၢတ်ႈ။
ၶေႃႈပိုၼ်ၽၢဝ်ႇပၢင်ၵုမ် (6)လိူၼ်ပၢတ်ႈ(1) ပီႊ2014 ၶွင်ႇသီႇဢဝ်ၶိုၼ်းၸိုင်ႈတႆး
- Created on 06 July 2014
- Written by တႆးလွတ်ႈလႅဝ်း
ၵေႃလိၵ်ႈလၢႆးလႄႈၾိင်ႈငႄႈတႆး ၸတ်းႁဵတ်းပၢင်သွၼ်လိၵ်ႈဢင်းၵိတ်ႉ
- Created on 06 July 2014
- Written by တႆးလွတ်ႈလႅဝ်း
ၸုမ်းၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းၵွျၵ်းမႄး၊ ဝဵင်းသီႇပေႃႉ ဢွၼ်ႁူဝ်ၸတ်းႁဵတ်း ပၢင်သွၼ်လိၵ်ႈဢင်းၵိတ်ႉ တီႈဝၢၼ်ႈၼမ်ႉႁူးၼွႆႉ ဢိူင်ႇဝၢၼ်ႈႁႆၢး ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။
More Articles...
- RCSS လႄႈ PNO ဢမ်ႇၵဵဝ်ႇၶႂၢင်ႈပႃး လွင်ႈမၢၵ်ႇတႅၵ်ႇ တီႈၸႄႈဝဵင်းလွႆလႅမ်
- ၸုမ်းၵူၼ်းၼုမ်ႇတႆး ဝဵင်းၵွျၵ်းမႄး ႁူမ်ႈမိုဝ်းၽုၵ်ႇတူၼ်ႈမႆႉ မီးယိူင်းဢၢၼ်း(4)ၶေႃႈ
- ၵူၼ်းမိူင်း ၸႄႈဝဵင်းမိူင်းၵိုင် ထူပ်းတၢင်းယၢပ်ႇၽိုတ်ႇ ယွၼ်ႉၾူၼ်ဢမ်ႇတူၵ်း ၶၢဝ်းလူဝ်ႇၽုၵ်ႇၵႃႈသွမ်ႈၼႃး
- သိုၵ်းမၢၼ်ႈပိုၼ်ၽၢဝ်ႇယိုဝ်းၵွင်ႈလူင် တီႈမိူင်းၵိုင်
- ၸႄႈဝဵင်းမိူင်းပွၼ် ပိုတ်ႇၽုၺ်ႇပၢင်သွၼ် ပၢႆးယဵၼ်ႇငႄႈပုတ်ႉထၽႃႇသႃႇ


text:
လွင်ႈတၢင်းဢၼ်ၼႆႉ ႁူဝ်ၶေႃႈဢၼ်ၼႆႉ မိူဝ်ႈပူၼ်ႉမႃးပီတႆး 2093 ၼီႈၼၼ်ႉ ၵဝ်ၶႃႈယၢမ်ႈ တႅမ်ႈသႂ်ႇပႃးၼႂ်းၽိုၼ်လိၵ်ႈ ၸိုင်ႈတႆး ဢၼ်ၸုမ်းၶၢႆးသိမ်ႇပိုၼ်ၽႄၼၼ်ႉ ပွၵ်ႈၼိုင်ႈယူႇ။ ၵူၺ်းၼႃႇ ၵဝ်ၶႃႈဝူၼ်ႉဝႃႈ မၼ်းတေပႆႇၸွတ်ႇယွၼ်ႈထိုင် ပီႈၼွင်ႉတႆးတင်းၼမ် ထၢင်ႇဝႃႈၸိူင်ႉၼႆလႄႈ ၸင်ႇလႆႈ တႅမ်ႈထႅင်ႈၶႃႈယဝ်ႉ။ လိူဝ်သေၼၼ်ႉ လွင်ႈတၢင်းၵမ်ႈၽွင်ႈ ၵေႃႈ ဢၼ်ပႆႇလႆႈသႂ်ႇပႃးၼၼ်ႉ ပွၵ်ႈၼႆႉ ၶိုၼ်းတႅမ်ႈသႂ်ႇ ထႅင်ႈၶႃႈယဝ်ႉ။
“ပိုၼ်းလိၵ်ႈတႆး ဢၼ်ၵဝ်ၶႃႈႁူႉႁၼ်ထိုင်” ဢၼ်လႆႈသႂ်ႇႁူဝ်ၶေႃႈမၼ်းၸိူင်ႉၼႆၼႆႉ တႃႇဢၼ်ၵဝ်ၶႃႈတေတႅမ်ႈၵႂႃႇ ၸိူဝ်းၼႆႉ မၼ်းဢမ်ႇၸႂ်ႈပိုၼ်းလိၵ်ႈၸွတ်ႇလွၼ်ႉၵူႈလွင်ႈလွင်ႈဢမ်ႇၸႂ်ႈ။ မၼ်း ပဵၼ်တွၼ်ႈဢၼ်ၵဝ်ၶႃႈယိုၼ်းထိုင် တၢဝ်းထိုင် ႁူႉႁၼ်ထိုင်သေ ပႅင်ႈၼင်ႇၸဝ်ႈၵဝ်ႇ ယိုၼ်းထိုင်သေ ၵေႃႉပႆႇယိုၼ်းထိုင်ၼၼ်ႉ ႁႂ်ႈသမ်ႉပေႃးလႆႈႁူႉထိုင်သေ ဢမ်ႇၵႃး ၸဝ်ႈၽူႈဢၼ်ႁူႉလိူဝ်ၵဝ်ၶႃႈသေ ႁူႉယူႇ၊ ႁူႉဝႆႉ၊ ႁူႉယဝ်ႉၸိူဝ်းၼၼ်ႉၼႆၵေႃႈ ပိုၼ်ႉႁူႉပၢႆးႁၼ်ၸဝ်ႈၵဝ်ႇၸိူဝ်းၼၼ်ႉ ႁႂ်ႈသမ်ႉပေႃးမီးၸႂ်၊ ၶႆႈလိတ်ႈပူၵ်ႉထူၵ်းႁေႃႇမၼ်းသေ ၸႅၵ်ႇၽႄၽေႈတိူၼ်းထိုင် ပီႈၼွင်ႉတႆးႁဝ်းၼၼ်ႉလႄႈ ၸင်ႇလႆႈ တႅမ်ႈဢွၵ်ႇ မွၵ်ႇသူၼ်းၽူႈၵတ်ႉၶႅၼ်ႇလူင်ႉလႅၼ်ႇလိူဝ်ၵဝ်ၶႃႈတင်းၼမ် တၢင်းလၢႆယူႇယဝ်ႉ။
လိၵ်ႈလၢႆးတႆးႁဝ်းၶႃႈၼႆႉ ပေႃးတေဝၢႆႇတူၺ်းၶိုၼ်းပိုၼ်းလင်မၼ်းပေႃးဝႃႈၼႆၶႃႈၸိုင် တႄႇ ဢဝ်ၵၢပ်ႈပၢၼ်တႆး ႁူဝ်ၶူင်းလူင်လိူဝ်ႇ တေႃႇထိုင် ၵၢပ်ႈပၢၼ်သူၵဝ်ႁဝ်းဝၼ်းမိူဝ်ႈၼႆႉ ၵေႃႉဢၼ်ပႂ်ႉပႃး ထိင်းသိမ်း ပူင်သွၼ်သိုပ်ႇပၼ်သၢႆၸႂ် လိၵ်ႈတႆးႁဝ်းမႃးၼႆႉ မၼ်းပဵၼ်သင်ႇၶႃႇၸဝ်ႈတႆးႁဝ်းၶဝ်ၸဝ်ႈ ၵူၺ်းဢၼ်ဝႃႈၼၼ်ႉ ပေႃးယင်းဝႃႈမီးမၢၵ်ႇတႃတၢင်းႁူႉသေ တူၺ်းတႄႉ တေလႆႈႁၼ်ၸိူင်ႉၼႆယူႇ ၸႅင်ႈၸႅင်ႈလႅင်းလႅင်းၶႃႈယဝ်ႉ။
ၵွပ်ႈသင်လႄႈ လႆႈဝႃႈၸိူင်ႉၼၼ်ပေႃးဝႃႈၼႆၸိုင် တႄႇဢဝ်ပၢၼ်တႆး ႁူဝ်ၶူင်းလူင်လိူဝ်ႇ ၼၼ်ႉလႄႈသင် ၵၢပ်ႈပၢၼ်တႆးမွၵ်ႇၶၢဝ်မၢဝ်းလူင်ၼၼ်ႉလႄႈသင် ၵၢပ်ႈပၢၼ်ၸဝ်ႈသိူဝ်ၶၢၼ်ႇၾႃႉ ဢုပ်ႉပွင်ၽွင်းငမ်းၼၼ်ႉလႄႈသင် ထိုင်မႃးၵၢပ်ႈပၢၼ်မိူင်းတႆး ၵဝ်ႈႁႆးႁေႃၼၼ်ႉလႄႈသင် ၵၢပ်ႈပၢၼ် ၼႃႈၽိူၵ်ႇၶဝ်မႃးဢုပ်ႉပွင်ၽွင်းငမ်းၼၼ်ႉလႄႈသင် ၵၢပ်ႈပၢၼ်သိုင်ႇတိူင်းမိူင်းၽွမ်ႉႁူမ်ႈ ၸွမ်ၸိုင်ႈမိူင်း မျၢၼ်ႇမႃႇလွတ်ႈလႅဝ်းသေ ၸိုင်ႈတႆးႁဝ်းၵေႃႈၶဝ်ႈပႃးၼႂ်းသိုင်ႇတိူင်းမိူင်း ၽွမ်ႉႁူမ်ႈသေ လၢႆးဢုပ်ႇပွင် မိူင်းၽွမ်ႉႁူမ်ႈၸွမ်ၸိုင်ႈမိူင်းမျၢၼ်ႇမႃႇသမ်ႉ ပေႃးလႅၵ်ႈလၢႆႈတၢႆးပွင်မိူင်းလၢႆပွၵ်ႈလၢႆၽဝ်ႇယဝ်ႉ လႄႈ သင် ႁူင်းႁဵၼ်းသွၼ်လိၵ်ႈတႆးဢၼ်ဝႃႈၼၼ်ႉ ပႆႇလႆႈႁၼ်မႅၼ်ႈၸပ်းတႃသေဢမ်ႇၵႃး ပႆႇယၢမ်ႈလႆႈၼွၼ်းၾၼ် ႁၼ်ၺႃး။ ပေႃးၶႂ်ႈမေႃလိၵ်ႈတႆး ၶႆႈသွၼ်လိၵ်ႈတႆးတႄႉ လိူဝ်သေၵျွင်းမုၼ်ၸဝ်ႈတႆးၼႆႉ ဢမ်ႇပႆႇယၢမ်ႈမီးတီႈလႂ်လႄႈ ၸင်ႇလႆႈဝႃႈၸိူင်ႉၼၼ်ၶႃႈယဝ်ႉ။
မိူဝ်ႈပၢၼ်မိုၼ်ႉသိုၼ်းၵွၼ်ႇၼႆႉ ယွၼ်ႉပိူဝ်ႈလွင်ႈၵႂႃႇမႃးပႆ သဵၼ်ႈတႃႈသၢႆတၢင်း ယၢပ်ႇၽိုတ်ႇ ၶၢၼ်ၸႂ်လႄႈ သင်ႇၶႃႇၸဝ်ႈႁဝ်းၶဝ် ဢၼ်ပႂ်ႉပႃးထိင်းသိမ်းသၢႆၸႂ်လိၵ်ႈတႆးႁဝ်းၶဝ်ၸဝ်ႈၸိူဝ်းၼၼ်ႉ ၵေႃႈ ဢမ်ႇသူႈထိုင်ထွင်ၵၼ်လႆႈသေ လိၵ်ႈတႆးႁဝ်းၶႃႈပဵၼ်ၵႂႃႇလိၵ်ႈၽႂ်လၢႆးမၼ်းယဝ်ႉ။ လွင်ႈတႅမ်ႈ လွင်ႈမၢႆၼၼ်ႉ ဢမ်ႇတႅတ်ႈၼႅတ်ႈလႆႈၸူၺ်ႉသေလူဢၢၼ်ႇၵႂႃႇ ၶႃႈယဝ်ႉ။
ၵၢပ်ႈပၢၼ်ၼႃႈၽိူၵ်ႇဢုပ်ႉမိူင်းမၢဝ်း တႄႇဝၢႆးၼႃႈသိုင်ႇတိူင်းမိူင်းၽွမ်ႉႁူမ်ႈ ၸွမ်ၸိုင်ႈမိူင်း မျၢၼ်ႇမႃႇၸမ်တေလႆႈ သုၼ်ႇပဵၼ် ပူင်သွၼ်လိၵ်ႈလၢႆးတႆးတီႈၼႂ်းႁူင်းႁဵၼ်းၸၼ်ႉငဝ်ႈမႃးလႄႈ သြႃႇဢူးထုၼ်း(လႃႈသဵဝ်ႈ) ၸင်ႇႁဵတ်းပပ်ႉလိၵ်ႈတႆး တႃႇသွၼ်ဢၢၼ်ႇ သၢင်ႇပုၼ်းလူင်ၼမ်ႇပၢတ်ႈ ၼိုင်ႈလႄႈ သၢင်ႇပုၼ်းလူင်ၼမ်ႇပၢတ်ႈသွင်ၼႆသေ ဢဝ်ပူင်သွၼ်ၵႂႃႇတီႈၼႂ်း ႁူင်းႁဵၼ်းလူင်ပွင်ၸိုင်ႈ ၸၼ်ႉငဝ်ႈမႃးယူႇယဝ်ႉ။
ပပ်ႉလိၵ်ႈတႆးတႃႇသွၼ်ဢၢၼ်ႇ ဢၼ်သြႃႇဢူးထုၼ်း ၶပ်ႉၶိုင်ဢွၵ်ႇမႃးၼၼ်ႉ ဢမ်ႇပႆႇပေႃးၶႅမ်ႉလႅပ်ႈလႄႈ ထိုင်မႃးပၢၼ်သိုင်ႇတိူင်းမိူင်းၽွမ်ႉႁူမ်ႈလွတ်ႈလႅဝ်းၵွၼ်းၶေႃမႃးၼၼ်ႉ ဢၼ်ပဵၼ်ၶုၼ်လူင်ၾၢႆႇပၺ်ႇၺႃႇၸိုင်ႈတႆးလႄႈ ယၢင်းလႅင် ၸဝ်ႈသၢႆမိူင်းမင်းရၢႆး ၸင်ႇၽွတ်ႈႁႅၼ်းၵေႃႇမတီႇပပ်ႉ ႁဵၼ်းလိၵ်ႈတႆးမႃးသေ ႁဵတ်းဢွၵ်ႇမႃးပပ်ႉႁဵၼ်းလိၵ်ႈတႆး ၸၼ်ႉငဝ်ႈတေႃႇၸၼ်ႉႁႃႈသေ ဢဝ်ပူင် သွၼ်တီႈၼႂ်းႁူင်းႁဵၼ်းၶႃႈယဝ်ႉ။
တႄႇဢဝ်ပၢၼ်ဢင်းၵိတ်ႉ ဢုပ်ႉပိူင်ႇၽွင်းငမ်းဝၢၼ်ႈမိူင်း တေႃႇထိုင် မႃးၵၢပ်ႈသိုင်ႇတိူင်းမိူင်းၽွမ်ႉႁူမ်ႈလႆႈလွတ်ႈ လႅဝ်းၵွၼ်းၶေႃ တေႃႇထိုင် ၶွင်ႊသီႊလုၵ်ႉၽိုၼ်ႉႁုပ်ႈသိမ်းဢဝ်ဢႃႇၼႃႇဝၢၼ်ႈမိူင်း (2-3-62) ၼၼ်ႉ လိၵ်ႈလၢႆးတႆးႁဝ်းၶႃႈၼႆႉ မီးသုၼ်ႇလႆႈ ပူင်သွၼ်ၼႂ်းႁူင်းႁဵၼ်းၸၼ်ႉငဝ်ႈသေဢမ်ႇ ၵႃး ပေႃးဝႃႈတီႈၼႂ်းႁူင်းႁဵၼ်းၼၼ်ႉ မီးလုၵ်ႈႁဵၼ်းတႆးႁူဝ်ပၢၵ်ႇႁႃႈ သိပ်းလိူဝ်ၼႆႉ ပေႃးဢမ်ႇဢွင်ႇပႃး လိၵ်ႈတႆးသေ ဢွင်ႇတၢင်ႇပၢႆးတင်းသဵင်ၵေႃႈ လုၵ်ႈႁဵၼ်းၵေႃႉၼၼ်ႉ ဢမ်ႇမီးသုၼ်ႇၶိုၼ်ႈ ၸၼ်ႉလႆႈ။ လိူဝ်သေၼၼ်ႉဢမ်ႇၵႃး သင်ဝႃႈၶႂ်ႈသႂ်ႇလိၵ်ႈတႆးၼႂ်းတိူၵ်ႈလိၵ်ႈတေႃႇၵၼ်ၼႆ တီႈၼႂ်းမိူင်းတႆးႁဝ်းၶႃႈၼႆႉ ဢဝ်လိၵ်ႈတႆးတႅမ်ႈႁဵင်းလိၵ်ႈသူင်ႇဢဝ်ၵေႃႈ တိုၼ်းမီးသုၼ်ႇႁႂ်ႈထိုင်ၵၼ်လႆႈယဝ်ႉ။
ဝၢႆးသေၵွင်ႇသီႇလုၵ်ႉၽိုၼ်ႉႁုပ်ႈသိမ်းဢဝ်ဢႃႇၼႃႇဝၢၼ်ႈမိူင်းယဝ်ႉ ဢၼ်ပဵၼ်ၸုမ်းလူင်ပွင်ၸိုင်ႈ ဢၼ်ၵူၼ်း မိူင်းလိူၵ်ႈတၢင်လႄႈ ၸဝ်ႈၾႃႉတႆးတင်းလၢႆၵေႃႈ လႆႈၶၢမ်ႇတၢင်းတိမတ်ႉၵုမ်းၶင် ပႅတ်ႈမူတ်းမူတ်းသေ ဢူးထုၼ်းဢေး(ၼမ်ႉၶမ်း) လႆႈၶၢမ်ႇတၢင်ပဵၼ်ႁူဝ်ပဝ်ႈ ၸုမ်းဢွၼ်ႁူဝ်မိူင်းတႆး မႃးဝႆႉယူႇယဝ်ႉ။ ၽိူဝ်ႇဢူးထုၼ်းဢေး လႆႈပဵၼ်ႁူဝ်ပဝ်ႈမိူင်းတႆး မႃးယဝ်ႉၵေႃႈ လိၵ်ႈႁူဝ်ၼႆႉ ပဵၼ်လိၵ်ႈ ပတေႇသရိတ်ႈ ၵေႃႉၵုမ်းၵေႃႇမႃးဝႃႈၼႆသေ ပိၵ်ႉႁပ်းပႅတ်ႈ။ ဢမ်ႇပၼ်ပူင်သွၼ်လႄႈ သုၼ်ႇလႆႈ သုၼ်ႇပဵၼ် ဢၼ်ၶိူဝ်းတႆးႁဝ်းလႆႈဝႆႉလၢႆးပူင်သွၼ်လိၵ်ႈတႆး ၼႂ်းႁူင်းႁဵၼ်းလူင်ပွင်ၸိုင်ႈၼၼ်ႉလႄႈ သင် ဢဝ်လိၵ်ႈတႆးတႅမ်ႈႁဵင်းလိၵ်ႈသေ သႂ်ႇၼႂ်းတိူၵ်ႈလိၵ်ႈထိုင်လႆႈၸိူဝ်းၼၼ်ႉ တူၵ်းသုမ်းမႃးတေႃႇ ထိုင်ဝၼ်းမိူဝ်ႈၼႆႉယူႇၶႃႈယဝ်ႉ။
ဝၢႆးသေၼၼ်ႉ ၼင်ႇႁိုဝ်လိၵ်ႈလၢႆးတႆးႁဝ်းၶႃႈ ဢၼ်တႅတ်ႈၼႅတ်ႈလီၼၼ်ႉသမ်ႉ ပေႃးတေသိုပ်ႇၽႄႈတိူဝ်းယိုၼ်း ယၢဝ်းၵႂႃႇဝၼ်းတႃမိူဝ်းၼႃႈၼၼ်ႉ သြႃႇၸၢႆးဢွင်ႇထုၼ်း ဢွၼ်ႁူဝ်ၼမ်းၼႃႈ သေ သိုပ်ႇဢဝ်လိၵ်ႈလၢႆးတႆးသဵင်တႅတ်ႈ(လိၵ်ႈႁူဝ်သိူဝ်)ၼႆႉ ပူင်သွၼ်ၵႂႃႇတီႈၼႂ်းၵေႃလိၵ်ႈလၢႆးလႄႈ ၾိင်ႈငႄႈတႆးၸၼ်ႉၸွမ်တင်းလၢႆသေဢမ်ႇၵႃး မုၵ်ႉၸုမ်းလူင် သင်ႇၶႃႇၸိုင်ႈတႆးႁဝ်းၶႃႈၼႆၵေႃႈ ဢဝ် ပူင်သွၼ်ၵႂႃႇ ၸွမ်းၵျွင်းမုၼ်ၸဝ်ႈသေ ဢဝ်လိၵ်ႈတႆးသဵင်တႅတ်ႈၼၼ်ႉ ပိၼ်ႇတႅမ်ႈပိတ ၵၢတ်ႈသၢမ် ၵွင်ၵႂႃႇၵွၼ်ႇၶႃႈယဝ်ႉ။
ဝၢႆးသေ ၶွင်ႊသီႊလုၵ်ႉၽိုၼ်ႉႁုပ်ႈသိမ်းဢဝ်ဢႃႇၼႃႇဝၢၼ်ႈမိူင်းသေ ဢူးထုၼ်းဢေး (ၼမ်ႉၶမ်း)သမ်ႉ ပဵၼ်ႁူဝ် ပဝ်ႈၸုမ်းဢွၼ်ႁူဝ်မိူင်းတႆး (ရှမ်းပြည်နယ်ဦးစီးအဖွဲ့) မႃးၼၼ်ႉ ႁႄႉႁၢမ်ႈ ပႅတ်ႈပပ်ႉႁဵၼ်းလိၵ်ႈတႆးမႂ်ႇ ဢၼ်ၸုမ်းလူင်ပွင် ၸိုင်ႈမိူင်းတႆး ၶပ်ႉၶိုင်ႁဵတ်းဢွၵ်ႇဝႆႉၼၼ်ႉလႄႈ လိၵ်ႈ တႆးႁဝ်းၶႃႈၵေႃႈ ယၢမ်ႈမီးပပ်ႉႁဵၼ်းလီလီသေတႃႉ ဢဝ်လၢႆးၽႂ်လၢႆး မၼ်းၶပ်ႉၶိုၼ်သွၼ်ဢၢၼ်ႇၵႂႃႇ ၸိူင်ႉၼင်ႇၼၼ်ၶႃႈယဝ်ႉ။
ၵွပ်ႈၼၼ် ထိုင်မႃးပီၶရိတ်ႈ 1967 ၼီႈ ၸၢႆးၸၢႆးၸိုၼ်ႈ(ႁွင်ႉ)ၸိုၼ်ႈၵွၼ်းလၢႆး ၸၢႆးဝၢၼ်ႈၼွၵ်ႈ ၸင်ႇသမ်ႉႁဵတ်း ဢွၵ်ႇမႃးပပ်ႉႁဵၼ်းလိၵ်ႈတႆး ဢၼ်လႆႈၸိုဝ်ႈဝႃႈ “ပပ်ႉႁူႉႁၼ်လိၵ်ႈတႆး” ၼၼ်ႉ ၶႃႈယဝ်ႉ။ လုင်းၶုၼ်မႁႃႇ(မိူင်းယႆ)ၵေႃႈသမ်ႉ ႁဵတ်းဢွၵ်ႇမႃး “ပပ်ႉႁဵၼ်းလိၵ်ႈတႆး မေႃဝႆး” ၼႆၶႃႈဢေႃႈ။
တီႈပပ်ႉလုင်းၶုၼ်မႁႃႇ(မိူင်းယႆ) ႁဵတ်းဢွၵ်ႇမႃးၼၼ်ႉ ဢမ်ႇမီးပၼ်ႁႃသင်သေတႃႉၵေႃႈ ပပ်ႉဢၼ်ၸၢႆးၸၢႆး ၸိုၼ်ႈ ႁဵတ်းဢွၵ်ႇမႃးၼၼ်ႉ လႆႈႁၼ်မႃးၵၢႆႇၶိုၼ်း ဢဝ် ၺ ၽႅတ်း သႂ်ႇပႃးတူၼ်းသဵင် ႁူၵ်းတူၼ်း(ယၵ်းၶိုၼ်ႈ)၊ ဝ ၽႅတ်း သွင်တူဝ်ၸိူဝ်းၼႆႉၶႃႈယဝ်ႉ။
ထိုင်မႃးပီၶရိတ်ႉ 1974 ၼီႈမႃး ၸၢႆးၸၢႆးၸိုၼ်ႈ၊ ၸၢႆးသၢင်ႇဢၢႆႈ၊ ၸၢႆးမွင်ႇလိုၼ်း (စက်မှု လယ်ယာ ကျောက်မဲ)၊ ၸၢႆးပၢၼ်းသႅင်လႄႈ ၸၢႆးယွတ်ႈၼုမ်ႇၶဝ် ဢွၼ်ႁူဝ်ၼမ်းၼႃႈသေ ၶိုင်သၢင်ႈ ႁၢင်ႈပွင်မႃး လိၵ်ႈတႆးၵူႈၶိူဝ်းၶိူဝ်းသေ မိူဝ်ႈ (25-27.4.1974) ႁွင်ႉပၢင်ၵုမ်လူင်တီႈႁူင်းႁဵၼ်းၸၼ်ႉ ငဝ်ႈမၢႆသွင် ဝဵင်းသီႇပေႃႉသေ မၵ်းမၼ်ႈၵႂႃႇမိူဝ်ႈ (27.4.1974) တီႈၼၼ်ႉၶႃႈယဝ်ႉ။
တီႈပၢင်ၵုမ်လူင်လိၵ်ႈလၢႆးတႆးၵူႈၶိူဝ်းၶိူဝ်းၼၼ်ႉ ၸုမ်းတၢင်တူဝ်မိူင်းယႆႁဝ်းၶႃႈ 1- ၸၢႆးတဵင်း မွင်ႇ၊ 2- ၸၢႆးၸၢမ်ႇ ၽေႇ (ႁွင်ႉ) ၸၢႆးၸိုၼ်ႈပၢင်ႇၾႃႉ၊ 3- ၸၢႆးမွင်ႇၵျီး ၽွမ်ႉၵၼ်သၢၼ်ၶတ်းၵႂႃႇသေ ဢမ်ႇၵႃး ဝၢႆးမၼ်းမႃးသမ်ႉ တႅမ်ႈလိၵ်ႈသေ သၢၼ်ၶတ်းထိုင် ငဝ်ႈငုၼ်းမုၵ်ႉၸုမ်းလိၵ်ႈလၢႆးတႆး ဢၼ် ပိုတ်ႇၽုၺ်ႇဝႆႉတီႈဝဵင်းသီႇပေႃႉၼၼ်ႉၶႃႈယဝ်ႉ။ ၽိုၼ်မိူၼ်ဢၼ် ၸုမ်းမိူင်းယႆသၢၼ်ၶတ်းၼၼ်ႉ သူင်ႇ ထိုင်မုၵ်ႉၸုမ်းလူင်သင်ႇၶႃႇၸိုင်ႈတႆးလႄႈ ၸၼ်ႉၸွမ်တင်းသဵင်ႈၶႃႈယဝ်ႉ။ ဝၢႆးသေမိူင်း ယႆသၢၼ်ၶတ်း ယဝ်ႉ မုၵ်ႉၸုမ်းလူင်သင်ႇၶႃႇၸိုင်ႈတႆးၵေႃႈသၢၼ်ၶတ်း။ ၸၼ်ႉၸွမ်တင်းသဵင်ႈၵေႃႈသၢၼ်ၶတ်းလႄႈ ထိုင်မႃး ပီၶရိတ်ႉ 1975 ၼီႈမႃး ၶိုၼ်းႁဵတ်းပၢင်ၵုမ်လူင်ထႅင်ႈၵမ်းသွင်သေ ပႄႇပၢၵ်ႈပႅတ်ႈမူႇလိၵ်ႈတႆး ၵူႈၶိူဝ်းၶိူဝ်းယဝ်ႉ။ မၵ်းမၼ်ႈ ၶိုၼ်းမူႇလိၵ်ႈႁူဝ်သိူဝ်ၵႂႃႇၶႃႈယဝ်ႉ။
ထိုင်မႃးပၢၼ်ၶွင်ႊသီႊၵူၼ်းမိူင်းပွၵ်ႈၵမ်းသၢမ်မႃးႁူဝ်ပဝ်ႈလူင်ၶွင်ႊသီႊမိူင်းတႆးသမ်ႉပဵၼ်ၸဝ်ႈသိုၵ်းလူင်ပႃႉ တၢၼ်းလႄႈ မုၵ်ႉၸုမ်းၶွင်ႊသီႊမိူင်းတႆး ၽွတ်ႈႁႅၼ်းၵေႃႇမသိၼ်ႇ တႃႇတေလဵပ်ႈႁဵၼ်းၵၢင်ၸႂ်ၵူၼ်းမိူင်းတေၵျိုၵ်ႈမူႇလိၵ်ႈ ၸိူဝ်းဢၼ်ဝႃႈမႃးပႃႈၼိူဝ်ၸိူဝ်းၼႆႉ ဢၼ်လႂ်ၼႆသေ ၵူၼ်း မိူင်းႁူဝ်ပၢၵ်ႇၵမ်ႈၼမ် ၵမ်ႉထႅမ်မူႇလိၵ်ႈႁူဝ်သိူဝ်လႄႈ ၶွင်ႊသီႊ မိူင်းတႆးႁဝ်းၶႃႈၵေႃႈ ၸင်ႇၶိုၼ်းမၵ်း မၼ်ႈမူႇလိၵ်ႈႁူဝ်သိူဝ်ၶိုၼ်း မိူဝ်ႈပီၶရိတ်ႉ 1975 ၼီႈၼၼ်ႉမႃးယူႇၶႃႈယဝ်ႉ။
ဝၢႆးသေၶွင်ႊသီႊမိူင်းတႆးမၵ်းမၼ်ႈပၼ်ၶိုၼ်းမူႇလိၵ်ႈတႆးႁူဝ်သိူဝ် (တူၼ်းသဵင်ႁႃႈတူၼ်း ဢမ်ႇပႃးတူၼ်းသဵင် ႁူၵ်းတူၼ်း ဢၼ်ပဵၼ်ယၵ်းၶိုၼ်ႈ)ယဝ်ႉ ၽၢင်လိၵ်ႈတႆးႁဝ်းၶႃႈ ႁႂ်ႈလႆႈၶိုၼ်ႈသွၼ်ၶိုၼ်း ၼႂ်းႁူင်းႁဵၼ်းၸၼ်ႉငဝ်ႈၼႆလႄႈ ၸင်ႇပၼ်ပုၼ်ႈၽွၼ်းၽူႈၵတ်ႉၶႅၼ်ႇ လူင်ႉလႅၼ်ႇလိၵ်ႈတႆးမိူၼ်ၼင်ႇ လုင်းတၢင်းၵႄး၊ ၸဝ်ႈဢူမိူင်း၊ လုင်းၸၢႆးၵျီးၵိုၵ်းပႃး မေႃသွၼ်လိၵ်ႈတႆးတင်းသဵင်ႈ 13 ၸဝ်ႈသေ ပူင်သွၼ်ပၼ်မေႃသွၼ်ၸၼ်ႉငဝ်ႈ(လူင်ပွင်ၸိုင်ႈ)ၶဝ် 45 ၵေႃႉ တီႈဝဵင်းလႃႈ သဵဝ်ႈမႃးတႄႇဢဝ် 6.4.1985 တေႃႇထိုင် 11.9.1985 ၵႂႃႇယဝ်ႉ။ သူင်ႇပႃးၶႅပ်းႁၢင်ႈမႃး ႁႂ်ႈမေႃသွၼ်ၸိူဝ်းၼၼ်ႉ ၶိုၼ်းပွၵ်ႈ သၢႆႇဝၢႆႇမိူဝ်း ဝဵင်းၽႂ်ဝဵင်းမၼ်းယဝ်ႉ ႁႂ်ႈၶိုၼ်း သိုပ်ႇပူင်ပၼ်မေႃသွၼ်ၸၼ်ႉငဝ်ႈ ဝဵင်းၽႂ် ဝဵင်းမၼ်းၵႂႃႇၼႆသေတႃႉ ယွၼ်ႉပိူဝ်ႈ လွင်ႈတၢင်းၵူႈပိူင်ပိူင်သေ ဢမ်ႇပဵၼ်ၼမ်ႉပဵၼ်တူဝ်မႃး ႁၢၼ်ႉ တေႃႇဝၼ်းမိူဝ်းၼႆႉၶႃႈယဝ်ႉ။
လိၵ်ႈတႆးသဵင်တႅတ်ႈ ႁဵတ်းႁိုဝ်ပဵၼ်မႃးဢၼ်ဝႃႈၼၼ်ႉ ပီႈၼွင်ႉတႆးႁဝ်းၶဝ်ၶႃႈၵေႃႈလီလႆႈႁူႉထိုင်ယူႇ။ မိူဝ်ႈပူၼ်ႉမႃး တေႃႇထိုင်ဝၼ်းမိူဝ်ႈၼႆႉ ဢမ်ႇယၢမ်ႈလႆႈႁၼ်ၸဝ်ႈလႂ်၊ တူၼ်လႂ်၊ ၵူၼ်းလႂ် ၸၵ်းၼႄၽႄပၼ်လွင်ႈတၢင်းပိူင်ပဵၼ်မႃးသေပွၵ်ႈ။ ယွၼ်ႉပိူဝ်ႈၼၼ်လႄႈ ၸွမ်းၼင်ႇဢၼ်ၵဝ်ၶႃႈ လႆႈႁူႉႁၼ် ထူပ်းၺႃးမႃးၼၼ်ႉ ယွၼ်းၶႆႈၼႄဢိတ်းၼိုင်ႈ။
မိူဝ်ႈပူၼ်ႉမႃးပီၶရိတ်ႉ 1935 ၼီႈ လိူၼ်သႅပ်ႉထႅမ်ႊပိူဝ်ႊ 19 ဝၼ်းၼၼ်ႉ ဢၼ်ပဵၼ်ၸဝ်ႈၾႃႉတႆးႁဝ်းၶႃႈ ႁႃႈၸဝ်ႈ 1-ၸဝ်ႈႁူမ်ႇၾႃႉ သႅၼ်ဝီ 2-ၸဝ်ႈၶုၼ်ၶဵဝ် မိူင်းမိတ်ႈ 3- ၸဝ်ႈၶုၼ်ပၢၼ်းၸိင်ႇ ၼမ်ႉသၼ်ႇ 4-ၸဝ်ႈၶမ်းသိူၵ်ႈ ယွင်ႈႁူၺ်ႈ 5- ၸဝ်ႈၵွင်တႆး ၵဵင်းတုင် ၶဝ်ၸဝ်ႈ ၽွမ်ႉၵၼ်ၵႂႃႇယွၼ်း သုၼ်ႇဢုပ်ႉပိူင်ႇတူဝ်ၵဝ်ႇတႃႇတႆး (ကိုယ်ပိုင်အုပ်ချုပ်ခွင့်) တီႈၶုၼ်ၼႃႈၽိူၵ်ႇမိူင်း ဢိင်ႇၵလၢၼ်ႇ ဝဵင်း လၼ်ႇတၼ်ႇ တီႈလုမ်းလုတ်ႉတေႃႇလူင်ၶဝ်ၼၼ်ႉမႃးယူႇယဝ်ႉ။
ဢင်းၵိတ်ႉၶဝ်သမ်ႉဝႃႈႁင်းၸဝ်ႈၾႃႉတႆးႁဝ်းၶဝ်ၸဝ်ႈ သူၶႂ်ႈလႆႈသုၼ်ႇဢုပ်ႉပိူင်ႇတူဝ်ၵဝ်ႇၼႆႉၸႂ်ႈယဝ်ႉ။ မဵဝ်းဢုပ်ႉ ပိူင်ႇဢၼ်ဝႃႈၼႆႉ မၼ်းလူဝ်ႇလႆႈမီးမူႇ မီးပိူင်တႅတ်ႈၼႅတ်ႈ။ ပေႃးတေမႃးဢဝ်လိၵ်ႈ တႆးသူၼႆႉ ၼိုင်ႈတူဝ်ၼႆ ဢွၵ်ႇပဵၼ်သွင် သၢမ်သဵင် တေႃႇထိုင်သိပ်းႁႃႈသဵင် ၵွပ်ႈၼၼ်မၼ်းဢမ်ႇငၢႆႈ ငၢႆႈ။ ပေႃးသူၶႂ်ႈလႆႈသုၼ်ႇဢုပ်ႉပိူင်ႇတူဝ်ၵဝ်ႇၵေႃႈ လူဝ်ႇလႆႈမူၼ်ႉ မႄးၵုမ်းၵေႃႇလိၵ်ႈသူႁႂ်ႈမၼ်းတႅတ်ႈ ၼႅတ်ႈဢွၼ်တၢင်းသေၵွၼ်ႇ ႁဝ်းၸင်ႇၸၢင်ႈပၼ်သုၼ်ႇဢုပ်ႉပိူင်ႇတူဝ်ၵဝ်ႇသူယဝ်ႉဝႃႈ ၼႆ။
ၽိူဝ်ႇၸဝ်ႈၾႃႉႁဝ်းၶဝ်ၸဝ်ႈပွၵ်ႈမိူဝ်းမိူင်းၶိုၼ်းယဝ်ႉ ၸင်ႇမႃးႁႃၽူႈၵတ်ႉၶႅၼ်ႇလူင်ႉလႅၼ်ႇၼႂ်းၸဝ်ႈၾႃႉၶဝ်ၸဝ်ႈ လႄႈသင် ၼႂ်းၵူၼ်းမိူင်း ၵူၼ်းၵျွင်းလႄႈသင် ဢမ်ႇမီးၵေႃႉတေမေႃမူၼ်ႉမႄး ၵုမ်းၵေႃႇမၼ်းလႆႈလႄႈ ထိုင်မႃးပီၶရိတ်ႉ 1938 ၼီႈ ၶဝ်ႈၸဝ်ႈၸင်ႇမႃးပၼ်ပုၼ်ႈၽွၼ်း ၶုၼ်လူင် ၾၢႆႇပၺ်ႇၺႃႇၸိုင်ႈတႆးသေ Mr. Kinch ဢွၼ်ႁူဝ်ၼမ်းၼႃႈ ပၼ်လုၵ်ႈ ႁဵၼ်းၵမ်ႇပေႃးၸ 1-ၸဝ်ႈသၢႆမိူင်း ၵဵင်းတုင် တၢင်တူဝ်တႆးၶိုၼ် 2-ၸဝ်ႈၶုၼ်ပၢၼ်းလႃႉ ၼမ်ႉၶမ်း တၢင်တူဝ်တႆးမၢဝ်း 3-ၸဝ်ႈဢုင်ႇၸိင်ႇ မိူင်းယႆ တၢင်တူဝ်တႆးလူင်သေ ၽွမ်ႉၵၼ်မူၼ်ႉမႄး ၵုမ်းၵေႃႇၵႂႃႇတေႃႇထိုင်ပီၶရိတ်ႉ 1940 ၼီႈ သွင်ပီလုမ်း လုမ်းယဝ်ႉ။ Mr. Kinch ၵေႃႈၸင်ႇမၵ်းမၼ်ႈသေ ဢဝ်တၢင်ႇထိုင်လူင်ပွင်ၸိုင်ႈ ဢင်းၵိတ်ႉၼႃႈၽိူၵ်ႇၶဝ် မိူင်းဢိင်ႇၵလၢၼ်ႇ ၵႂႃႇၶႃႈယဝ်ႉ။
မူႇလိၵ်ႈၼၼ်ႉ ၶုၼ်ၼႃႈၽိူၵ်ႇၶဝ် လဵပ်ႈႁဵၼ်းယဝ်ႉလီငၢမ်း ၸင်ႇၶိုၼ်းသိုပ်ႇသူင်ႇထိုင်ၼၢင်းႁေႃၶမ်းသေ ၼၢင်းႁေႃၶမ်းၵေႃႈလဵပ်ႈႁဵၼ်းယဝ်ႉလီငၢမ်း ၸင်ႇမၵ်းမၼ်ႈပၼ်ပဵၼ်လိၵ်ႈၸႂ်ႉ တိုဝ်းၼႂ်းၶိူဝ်းတႆး မိူင်းတႆးၵူႈတီႈတီႈၵႂႃႇသေ ဢမ်ႇၵႃး ပၢႆလၢတ်ႈၵႂၢမ်းယွင်ႈယေႃး ၽူႈၵုမ်းၵေႃႇမူၼ်ႉမႄး လိၵ်ႈတႆးၼႆဝႃႈ ၵူၼ်းၵုမ်းၵေႃႇမူၼ်ႉမႄးလိၵ်ႈတႆးၼႆႉ ၵတ်ႉၶႅၼ်ႇ တႄႉတႄႉ။ သင်ဝႃႈဢင်းၵိတ်ႉႁဝ်း ဢမ်ႇယၢမ်ႈမီးလိၵ်ႈမႃးၼႆ ၵဝ်သမ်ႉပေႃးၶႂ်ႈဢဝ်လိၵ်ႈတႆးမူႇၼႆႉ ႁဵတ်းလိၵ်ႈႁဝ်းၼႆၶႃႈယဝ်ႉ။
ၵွပ်ႈၼၼ်ပီႈၼွင်ႉတႆးႁဝ်းၶႃႈ ၵူႈၸဝ်ႈ ၵူႈပႃး ၵူႈၵူၼ်း ၵူႈၶုၼ် ၵူၼ်းၼၢင်း ၽိူဝ်ႇႁဝ်းတေၵႂႃႇ ႁႃလၢႆးတူၼ်းသဵင် မၼ်းထႅင်ႈယူႇတိၵ်းတိၵ်းၼၼ်ႉ တႃႉဢွၼ်ၵၼ်ဢဝ်မူႇလိၵ်ႈႁူဝ်သိူဝ် ဢၼ်လူင် ပွင်ၸို်င်ႈမိူင်းတႆးမိူဝ်ႈၼၼ်ႉ ႁဵတ်းဢွၵ်ႇ မႃးပပ်ႉႁဵၼ်းလိၵ်ႈတႆးမႂ်ႇ ၸၼ်ႉငဝ်ႈတေႃႇထိုင်ၸၼ်ႉႁႃႈ ၼၼ်ႉ ပူင်သွၼ်ၵၼ်ၵႂႃႇၼႆ တေငၢႆႈၸႂ်လူမ်ၶေႃးယူႇ။ ၶႅၼ်းတေႃႈ ၽွမ်ႉၵၼ် ယွမ်းယွၼ်ႇၸႂ်ၽႅၼ်သုင် မႃႇၼၼၼ်ႉသေ ႁူမ်ႈႁူႉ ႁူမ်ႈႁၼ် ႁူမ်ႈသၢင်ႈ ႁူမ်ႈၶိုင် ႁူမ်ႈပွင်ၵႂႃႇသေၵမ်း။ ယႃႇပေ ၵုမ်ႇႁႃယွင်သႂ်ႇ ၶဝ်ႈသေ ၶႅၼ်းတေႃႈၽွမ်ႉၵၼ်ႁႃၶဝ်ႈသႂ်ႇယွင်သေၵမ်းၶႃႈတႃႉ။
မႂ်ႇသုင်ၶႃႈ
လုင်းသြႃႇတဵင်းမွင်ႇ
မၢႆႁိူၼ်း/ 71 ၊ ပွၵ်ႉ 2
ဝဵင်းမိူင်းယႆ
ၽိုၼ်ဢိင်-
ၸဝ်ႈဢုင်ႇၸိင်ႇ မိူင်းယႆ ဢဝ်လၢႆးမိုဝ်းဢၼ်ၶဝ်ၸဝ်ႈၵုမ်းၵေႃႇမူၼ်ႉမႄးမႃးၼၼ်ႉ ၼႄပၼ် မိူဝ်ႈပီၶရိတ်ႉ 1974 ၼီႈ။
မၢႆတွင်း -
ၸွမ်းၼင်ႇလွင်ႈတၢင်း ဢၼ်ၵဝ်ၶႃႈတႅမ်ႈမႃးၸိူဝ်းၼႆႉ ၸဝ်ႈလႂ် ၽႂ်သေဢမ်ႇဝႃႈ သင်ဝႃႈဢမ်ႇႁၢၼ်ႉၸႂ်သေ ၶႂ်ႈမႃးတေႃႇၼႃႈ တၼ်းတႃဢုပ်ႇဢူဝ်းလႄႈသင် ၶႂ်ႈႁူႉတႅတ်ႈတႅတ်ႈၼႅတ်ႈၼႅတ်ႈလႄႈသင် ၶႃႈႁဝ်းၽုၺ်ႇၽၵ်းတူ ႁူမ်ၸူမ်း ႁပ်ႉတွၼ်ႈယူႇၵူႈၶၢဝ်းယၢမ်းၶႃႈဢေႃႈ။


text:
ၼႂ်းၶၢဝ်းတၢင်း 3-4 လိူၼ်ပူၼ်ႉမႃးၼႆႉ ယွၼ်ႉလႆႈထူပ်းၽေး သိုၵ်းမၢၼ်ႈ ႁၢႆႉႁႅင်းသေ ၵူၼ်းမိူင်းတႆးပွတ်းတူၵ်းၶူင်း လၢႆလၢႆ ၸႄႈဝဵင်း လႄႈ ပွတ်းဢွၵ်ႇၶူင်း မိူင်းပဵင်း မိူင်းတူၼ် ပၢႆႈၶဝ်ႈမိူင်းထႆးၽၢၼ်ႇလႅၼ်လိၼ်ပွတ်းမိူင်းၾၢင်ၼမ်လိူဝ်ၵူႈပီ။ ၸိူဝ်းၶဝ်ႈ တၢင်ႇႁူး တၢင်ႇတၢင်း ၵေႃႈၸၢင်ႈမီးၼပ်ႉႁူဝ်ႁဵင်၊ ၶဝ်ႈႁဵတ်းၵၢၼ်မိူင်းထႆးၵေႃႈ ၵႃႈႁႅင်းဢေႇ - လႅင်ႇၶၢဝ်ႇပွင်ႇမႃးၼင်ႇၼႆ။
ၽဝႃႉၵူၼ်းမိူင်းတႆးၶဝ်ႈႁဵတ်းၵၢၼ်ၼႂ်းမိူင်းထႆး ၽွင်းမိူင်းထႆးယုင်ႈယၢင်ႈ
ဢိင်ၼိူဝ်ၵၢၼ်မိူင်းထႆးယုင်ႈယၢင်ႈ လူင်ပွင်ၸိုင်ႈထႆး ပိုၼ်ၽၢဝ်ႇၵၢၼ် ၽွင်းငမ်းသိုၵ်း/ ၶိူဝ်ႊၾိဝ်ႊ (Curfew) တီႈဝဵင်းလူင်မိူင်းၵွၵ်ႇ လႄႈ လၢႆၸႄႈတွၼ်ႈယွၼ်ႉမီး ၵူၼ်းၵေႃႇၵၢၼ်ႁၢႆႉ ၵမ်ႈၽွင်ႈမူၵ်း သွၼ်ႉၽႅင်တူဝ်ယူႇ ၼႂ်းၸုမ်းၵူၼ်းသိူဝ်ႈလႅင် ဢၼ်လုၵ်ႉႁိုၼ်ႇ သၢၼ်ၶတ်း လူင်ပွင်ၸိုင်ႈထႆး (ႁဵၵ်ႈႁွင်ႉၻီႊမွၵ်ႊၶရေႊသီႊ) သေၵေႃႇၵၢၼ်ႁၢႆႉ၊ ဝၢႆးၽူႈၼမ်းသိူဝ်ႈလႅင် ပိုၼ်ၽၢဝ်ႇမွပ်ႈတူဝ်ယဝ်ႉ သိုၵ်းသိူဝ်ၾိုၼ်းၾႆး သိုၵ်းၵၢင်မိူင်းယိင်ႈၶႅၼ်း ႁၢဝ်ႈႁႅင်းမႃးလႄႈတုမ်ႉတိူဝ်ႉၵူၼ်းတႆးၸိူဝ်း ႁဵတ်းၵၢၼ်ယူႇၼႂ်း မိူင်းထႆးတင်းၼမ်။
ထႆးဢွၵ်ႇဝႂ်ၶပ်းႁေႃႈလူတ်ႉလူင်/လူတ်ႉၶိူင်ႈပၼ်ႁႅင်းၵၢၼ်ၶၢမ်ႈမိူင်း-ၵူၼ်းၵိုၵ်းမိူင်းမၢၼ်ႈ
ဢၼ်ႁွင်ႈၵၢၼ်တေႃႉသူင်ႇတၢင်းလိၼ်ထႆးဢွၵ်ႇဝႂ်ၶပ်းႁေႃႈလူတ်ႉလူင်/လူတ်ႉၶိူင်ႈ (ဢႃႇယုဝႂ် 5 ပီ) ပၼ်ႁႅင်းၵၢၼ် ၶၢမ်ႈမိူင်းၼၼ်ႉ ယၢမ်းလဵဝ် ပႃးတင်းႁႅင်းၵၢၼ် ၶၢမ်ႈမိူင်း ၵူၼ်းၵိုၵ်းမိူင်းမၢၼ်ႈ ၸိူဝ်းမီးဝႂ်/ၽိုၼ်မိူၼ် လၵ်းထၢၼ် ဢၼ်လူင်ပွင်ၸိုင်ႈ ထႆးဢွၵ်ႇပၼ် ႁူမ်ႈတႃႇ 14 ၸုမ်း၊ၵွပ်ႈဝႃႈႁႅင်းၵၢၼ်ၶၢမ်ႈမိူင်းၸၢဝ်းမိူင်းမၢၼ်ႈလႄႈၸုမ်း တႆးလၢႆလၢႆ ၸုမ်းတုၵ်းယွၼ်းဝႆႉၵႃႈပူၼ်ႉမႃး။
ၵူၼ်းမိူင်းတႆးထူပ်းၽေးႁႅင်ႈလႅင်ႉ/သိုၵ်းသိူဝ်လႄႈပၢႆႈၶဝ်ႈမိူင်းထႆးၼမ်
တင်ႈတႄႇႁူဝ်ပီ 2010 မႃးတေႃႇယၢမ်းလဵဝ် ယွၼ်ႉၵူၼ်းမိူင်းတႆးပွတ်းႁွင်ႇ ပွတ်းၵၢင် ပွတ်းၸၢၼ်း ထူပ်းၽေးၾိင်ႈၾႃႉ ႁႅင်ႈလႅင်ႉ ၵၢၼ်ၽုၵ်ႇသွမ်ႈဢမ်ႇပဵၼ်၊ ႁႃၵိၼ်ယၢပ်ႇ၊ ၽေးသိုၵ်းသိူဝ် မၢပ်ႇမႂ်ၵိၼ်ငိုၼ်း၊ တဵၵ်းၶၢၼ်းၸႂ်ႉ ႁႅင်းလၢႆ ၸိူဝ်းၼႆႉ လႄႈဢွၼ်ၵၼ်ပၢႆႈၶဝ်ႈ မိူင်းထႆး ၽႅဝ်ပွတ်းလႅၼ်လိၼ်မိူင်းၾၢင်သၢႆလဵဝ်ၵူၺ်း ဢမ်ႇယွမ်း 800 ပၢႆ- လႅင်ႇၶၢဝ်ႇ ပွတ်းမိူင်းၾၢင် ပွင်ႇမႃးၼင်ႇၼႆ။
ၾၢင်ႉတိူၼ်ႁႅင်းငၢၼ်းတႆးလွင်ႈႁႂ်ႈႁပ်ႉထတ်းသၢင်လွင်ႈၵူၼ်းၵိုၵ်းမိူင်းဝႆးဝႆး
လူင်ပွင်ၸိုင်ႈထႆးၾၢႆႇၸတ်းႁႃငၢၼ်း ယိုတ်ႈယွၼ်ႇၶၢဝ်းယၢမ်း ထတ်းသၢင်ၵူၼ်းၵိုၵ်းမိူင်း (ၽိသုတ်ႇသၼ်ၶျၢတ်ႉ) ၵူၼ်းမိူင်းမၢၼ်ႈၵႂႃႇ ထႅင်ႈၶၢဝ်းတၢင်းၼိုင်ႈလိူၼ် တေႃႇလိူၼ်မၢတ်ႉၶျ်သဵင်ႈ၊ ႁႂ်ႈႁႅင်းငၢၼ်းၵူၼ်းမိူင်းမၢၼ်ႈ/မိူင်းတႆး ၵႂႃႇယွၼ်းႁပ်ႉထတ်းသၢင်ၵူၼ်းၵိုၵ်းမိူင်း၊ သင်ဝႃႈဢမ်ႇႁဵတ်းၸွမ်း ပေႃးပူၼ်ႉဝၼ်းတတ်းမၵ်း (31/03/10) တၵ်းလႆႈထုၵ်ႇ တိၺွပ်းသူင်ႇပွၵ်ႈမိူဝ်း။
Page 10 of 11


text:
ႁူဝ်ပဝ်ႈပႃႇတီႇၼူၵ်ႉယုင်းႁူဝ်ပူင်း ထုၵ်ႇၵူၼ်းႁၢႆႉ ႁွင်ႉၵႂႃႇယၢမ်းၵၢင်ၶိုၼ်းလိုၵ်းသေ ယိုဝ်းတၢႆ။ ၸၢင်ႈပဵၼ်ယွၼ်ႉ ၸွႆႈၵူၼ်းမိူင်းၸိူဝ်းထုၵ်ႇယိုတ်း တီႈလိၼ်။
ပူၼ်ႉမႃးမိူဝ်ႈဝၼ်းတီႈ 05/06/2014 ၸုမ်းသိုဝ်ႇၶၢဝ်ႇ DVB ဢွၵ်ႇဝႃႈ- ႁူဝ်ပဝ်ႈပႃႇတီႇ ၻီႇမူဝ်ႇၶရေႇၸီႇၸိူဝ်ႉၸၢတ်ႈ ႁိုဝ် ပႃႇတီႇၼူၵ်ႉယုင်း (NLD) ၸႄႈဝဵင်းႁူဝ်ပူင်း ၸႄႈတွၼ်ႈတူၼ်ႈတီး ထုၵ်ႇယိုဝ်းတၢႆ- ၽူႈမီးပုၼ်ႈၽွၼ်း NLD ဝဵင်းတူၼ်ႈတီးလၢတ်ႈ။
ႁူဝ်ပဝ်ႈ NLD ၶုၼ်တၢၼ်းလုၼ်ႇ ဝဵင်းတူၼ်ႈတီးလၢတ်ႈဝႃႈ- ၵေႃႉဢၼ်တၢႆၵႂႃႇၼႆႉ ပဵၼ်ႁူဝ်ပဝ်ႈ NLD မိူင်းပဵင်း၊ ဢႃႇယု 50 ပီ၊ ၸိုဝ်ႈၸၢႆးၸၢမ်ႇထုၼ်း၊ ႁၼ်ႁွႆးမၢၵ်ႇၵွင်ႈယိုဝ်းသႂ်ႇတၢင်းလင် တီႈၵွင်ႇၵေႃႈသေ လူမ်ႉၼွၼ်းဢူပ်ႇပူမ်ႇတၢႆဝႆႉ၊ ႁၼ်ၶွၵ်ႇၽၢင်းမၢၵ်ႇၵွင်ႈတူၵ်းဝႆႉယူႇ 3 လုၵ်ႈ။
ၵဵဝ်ႇၵပ်းလွင်ႈၼႆႉ ပူၼ်ႉမႃးမိူဝ်ႈဝၼ်းတီႈ 04/06/2014 ၵၢင်ၶိုၼ်းယၢမ်း 12 မူင်း၊ ၵူၼ်းႁၢႆႉ ဢမ်ႇႁူႉပဵၼ်ၾၢႆႇလႂ် 2 ၵေႃႉ မႃးတီႈႁိူၼ်းသေ မႃးႁွင်ႉဢဝ်ၵႂႃႇတၢင်းပၢင်ႇလဵင်ႉဝူဝ်းလဵင်ႉၵႂၢႆးႁိမ်းဝၢၼ်ႈ၊ ၽိူဝ်ႇၵၢင်ၼႂ်မႃးၵေႃႈ ၵူၼ်းဝၢၼ်ႈၶဝ်ၵႂႃႇႁၼ် တူဝ်တၢႆမၼ်း။ ဢၼ်မႃးယိုဝ်းမၼ်းၼႆႉ ႁၢၼ်ႉတေႃႇယၢမ်းလဵဝ် ပဵၼ်ၽႂ်ယင်းပႆႇ ႁူႉၵေႃႉ/ႁူႉၸုမ်း။
ၵႃႈပူၼ်ႉမႃး ဢိင်ၼိူဝ်ၵူၼ်းဝၢၼ်ႈၵူၼ်းမိူင်း ၼႂ်းပိုၼ်ႉတီႈ ထုၵ်ႇယိုတ်းတီႈလိၼ်တင်းၼမ်တင်းလၢႆႄလႈ ၸၢႆးၸၢမ်ႇထုၼ်း ၵေႃႉဢၼ်တၢႆၵႂႃႇၼႆႉ ပိူဝ်ႈတႃႇၵူၼ်းဝၢၼ်ႈတေလႆႈတီႈလိၼ်ၶိုၼ်းၼၼ်ႉ မၼ်းၸၢႆးပဵၼ်ၵူၼ်း ၵေႃႉၶတ်းသၢင်ႈႁၢင်ႈပွင်ၵေႃႉၼိုင်ႈ၊ လွင်ႈဢၼ်မၼ်းလႆႈတၢႆၵႂႃႇၼႆႉၵေႃႈ တိုၵ်ႉႁၢင်ႈႁႅင်းတႃႇတေၸႅင်ႈၵႂၢမ်း တီႈသၢၼ် လုမ်းတြႃးယူႇ- ၼႆယဝ်ႉ။


text:
သိုၵ်းမၢၼ်ႈတပ်ႉမ 77 တူင်ႉၼိုင်ႁွၼ်ႈထဝ်ႇ သွၵ်ႈတဝ် ၼႂ်းဢိူင်ႇဝၢၼ်ႈၸၢမ် ၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ၊ ၽႃႇၺႃးၸုမ်းသူႇ/သမ်း/ ၵိၼ်ယႃႈမဝ်းၵမ်သေ ပဵၼ်ပၢင်တိုၵ်းၵၼ်၊ တိလႆႈၶူဝ်းၶွင်တင်းၼမ်။
ပူၼ်ႉမႃးမိူဝ်ႈဝၼ်းတီႈ 06/06/2014 ၵၢင်ၼႂ်ယၢမ်း 06:22 မူင်း သိုၵ်းမၢၼ်ႈတပ်ႉၸုမ်းလူင် (တပ်ႉမ) 77 ဢွၵ်ႇငႃးသိုၵ်း တူင်ႉၼိုင်ႁွၼ်ႈထဝ်ႇႁွတ်ႈထိုင်တၢင်းဢိူင်ႇဝၢၼ်ႈၸၢမ်၊ ၾၢႆႇၼိူဝ်သဵၼ်ႈတၢင်းၵႃး ၼမ်ႉတူႈ-လႃႈသဵဝ်ႈ၊ ၵႂႃႇသွၵ်ႈၼႂ်းထိူၼ်ႇၸွမ်းထုင်ႉသၼ်လွႆ ႁူဝ်ၼမ်ႉသီႇလိၼ်း၊ လႆႈၽႃႇၺႃးၵၼ်တင်း ၵူၼ်းပႂ်ႉယၢမ်းပၼ်ၵူၼ်းသူႇ/ ၵိၼ်/ သမ်း ယႃႈမဝ်းၵမ်ႄလႈ လႆႈယိုဝ်းၵၼ် 3-4 မိၼိတ်ႉ။ ၾၢႆႇၵူၼ်းသူႇ/ သမ်း/ၵိၼ်ယႃႈမဝ်းၵမ် လႅၼ်ႈပၢႆႈပူၼ်ႉၵႂႃႇ တင်းၼမ်၊ ၾၢႆႇသိုၵ်းမၢၼ်ႈ တိၺွပ်းလႆႈၵူၼ်းၵဵဝ်ႇၶွင်ႈယႃႈ 7 ၵေႃႉ- လႅင်ႇၶၢဝ်ႇၼႂ်းပိုၼ်ႉတီႈလၢတ်ႈ။
လႅင်ႇၶၢဝ်ႇၼႂ်းပိုၼ်ႉတီႈသိုပ်ႇလၢတ်ႈဝႃႈ- ပေႃးဝႃႈသိုၵ်းမၢၼ်ႈတပ်ႉမ 77 ႁိုၼ်ႇၶဝ်ႈမႃးၼႆၵေႃႈ ၵူၼ်းပႂ်ႉယၢမ်းၼၼ်ႉ လၢၵ်ႈၵွင်ႈယၢမ်းယိုဝ်းသႂ်ႇၵမ်းလဵဝ်၊ သိုၵ်းမၢၼ်ႈတိလႆႈၵူၼ်းၵဵဝ်ႇၶွင်ႈယႃႈမဝ်းၵမ် 7 ၵေႃႉ၊ ၼႂ်းၼၼ်ႉ ပႃးၵူၼ်းၼမ်ႉတူႈ 3 ၵေႃႉ၊ ၵူၼ်းၼမ်ႉသၼ်ႇ 1 ၵေႃႉ၊ ၼႂ်းၵူၼ်းၼမ်ႉတူႈၼၼ်ႉ ပႃးၶႄႇၵေႃႉၼိုင်ႈ၊ တီႉလႆႈငိုၼ်းၼပ်ႉႁူဝ်လၢၼ်ႉမၼ်း။ လိူဝ်သေၼၼ်ႉ ပဵၼ်ၵူၼ်းယူႇဝၢၼ်ႈလႂ် လုၵ်ႉမိူင်းလႂ်မႃးဢမ်ႇႁူႉ။ တီႉလႆႈပႃးလူတ်ႉၶိူင်ႈ၊ ၵွင်ႈယၢမ်း၊ ၵွင်ႈလူမ်း၊ ၶွၼ်ႉ၊ လႅဝ်း၊ ယႃႈၾိၼ်ႇ၊ ယႃႈၾိၼ်ႇၽိူၵ်ႇ၊ ယႃႈမႃႉၸိူဝ်းၼႆႉတင်းၼမ်- ဝႃႈၼႆ။
ၽူႈၵွၼ်းဢိူင်ႇဝၢၼ်ႈၸၢမ် ဢူးၶိၼ်ႇမွင်ႇၵျီႇ (ႁွင်ႉ ဢူးပူဝ်းထွင်ႇ) လၢတ်ႈဝႃႈ- တူဝ်ၵဝ်ၶႃႈၵႂႃႇတူၺ်း လႆႈႁၼ်တိဝႆႉ 4 ၵေႃႉ၊ တီႉလႆႈပႃးယႃႈၾိၼ်ႇၽိူၵ်ႇ ယႃႈမႃႉၸိူဝ်းၼႆႉ။ တီႈၼႂ်းၸႄႈဝဵင်းၼမ်ႉတူႈၼႆႉ ၵူၼ်းသူႇ သမ်း ၵိၼ် ၵႃႉၶၢႆ ယႃႈမဝ်းၵမ် ၼမ်ၶိုၼ်ႈမႃးၵူႈမိုဝ်ႉၵူႈဝၼ်း။ ဢိင်ၼိူဝ်ၼမ်လိူဝ်မႃးသေ လွင်ႈႁူမ်ႇလူမ်ႈ ၵူၼ်းဝၢၼ်ႈၵူၼ်းဢိူင်ႇၵေႃႈ လီမႆႈၸႂ်မႃး၊ ၵွပ်ႈဝႃႈ ပေႃးၽူႈလၵ်ႉၶဝ်ႈႁိူၼ်းပိူၼ်ႈၼႆ ၺႃးသင်ၵေႃႈဢဝ်၊ ၺႃးငိုၼ်း 2-3 ႁဵင်ၵေႃႈဢဝ်ၵႂႃႇ၊ ပေႃးၸဝ်ႈႁိူၼ်းယူႇၵေႃႈယွၼ်းတီႈၸဝ်ႈႁိူၼ်း၊ ပေႃးၸဝ်ႈႁိူၼ်းဢမ်ႇယူႇၵေႃႈလၵ်ႉဢဝ်၊ ဢဝ်ၶူဝ်းၶွင်ၵူၼ်းဝၢၼ်ႈ ၵႂႃႇၶၢႆ ၵိၼ်တိၵ်းတိၵ်း။ လွင်ႈၼႆႉ ၶႂ်ႈတုၵ်းယွၼ်းႁႂ်ႈၸဝ်ႈၼႃႈတီႈၶဝ် ယူႇယူႇႁႂ်ႈၵႆႉ မႃးတိၺွပ်းပၼ် ၵူၼ်းၸိူဝ်းၼႆႉ- ဝႃႈၼႆ။
“ၾၢႆႇၽွင်းငမ်းဝၢၼ်ႈဢိူင်ႇႁဝ်းၶႃႈတႄႉ ႁဵတ်းသၢင်ႈၵႂႃႇၸွမ်းပၵ်းၸွမ်းပိူင်ယူႇသေတႃႉ ပေႃးဝႃႈၵဵဝ်ႇၵပ်း လွင်ႈတိၺွပ်း ၵူၼ်း သူႇ သမ်း ၵိၼ် ၵႃႉၶၢႆ ယႃႈမဝ်းၵမ်ၸိုင် ႁဝ်းၶႃႈၵႂႃႇတိၼ်လၢႆမိုဝ်းပဝ်ႇၸိူင်ႉၼႆ တေႁဵတ်းႁိုဝ်တိၺွပ်းၶဝ်လႆႈ၊ ၶဝ်ႁဵတ်းပၼ်တီႈႁဝ်းၶိုၼ်းသေယဝ်ႉဢေႃႈ။ ပေႃးၸဝ်ႈၼႃႈတီႈၽူႈမီးဢႃႇၼႃႇၶဝ်၊ ၽူႈမီးပုၼ်ႈၽွၼ်းၶဝ်ႁူမ်ႈၵၼ် သၢၼ်မိုဝ်းၵၼ်တင်း ၽူႈယႂ်ႇပွၵ်ႉ/ဝၢၼ်ႈ/ဢိူင်ႇသေ ယူႇယူႇၵႆႉတိပၼ် ၵူၼ်းသူႇ သမ်း ၵိၼ် ယႃႈမဝ်းၵမ် ၸိူင်ႉၼႆတႄႉ ႁဝ်းၶႃႈယိၼ်းၸူမ်းၶႃႈဢေႃႈ”- ၽူႈၵွၼ်းဢိူင်ႇဝၢၼ်ႈၸၢမ်လၢတ်ႈ။
တီႈၼႂ်းၸႄႈဝဵင်းၼမ်ႉတူႈ ဢိူင်ႇဝၢၼ်ႈၸၢမ် ႁူဝ်ၼမ်ႉသီႇလိၼ်းၼႆႉ မိူၼ်ၼင်ႇ ၵၢတ်ႇယႃႈမဝ်းၵမ်။ ၵူၼ်းမႃး သိုဝ်ႉၶၢႆ ၵေႃႈၼမ်၊ လုၵ်ႈဢွၼ်ႇၵႂႃႇၶၢႆၼမ်ႉၶႅင် ၸိူဝ်းၼႆႉ လႆႈၵႂႃႇၶၢႆထိုင်ၼႂ်းယွမ်ႇၼႂ်းယုမ်း၊ ၼမ်ႉၶႅင်ၵေႃႈလႆႈၶၢႆလီ။ ၵူၺ်းၵႃႈ တႃႇတေၵႂႃႇထိုင်လႆႈဢွင်ႈတီႈ ၵူၼ်းၵဵဝ်ႇၶွင်ႈယႃႈမဝ်းၵမ်ၶဝ်ယူႇသဝ်းၼၼ်ႉ ယၢပ်ႇဝႆႉ၊ ၵွပ်ႈဝႃႈၸွမ်း ႁူဝ်ၵိဝ်ႇႁူဝ်တၢင်း ၵေႃႈ မီးၵူၼ်းယိပ်းၵွင်ႈသေပႂ်ႉယၢမ်း၊ ပေႃးပဵၼ်ၵူၼ်းပႅၵ်ႇၼႃႈ ၶဝ်ႈၵႂႃႇ တိုၼ်းဢမ်ႇလႆႈ- ၼႆယဝ်ႉ။
ၼႂ်းၸႄႈဝဵင်းၼမ်ႉတူႈၼႆႉ ဢိင်ၼိူဝ်လွင်ႈသူႇ/ ၵိၼ်/ သမ်း/ ၵႃႉၶၢႆ ၵိၼ်ယႃႈမဝ်းၵမ်ၼမ်လိူဝ်မႃးသေ ၽူႈလၵ်ႉ ၵူၼ်းၸူၼ်ၸိူဝ်းၼႆႉၵေႃႈ လိူင်ႇၼမ်မႃးၵူႈမိုဝ်ႉၵူႈဝၼ်း၊ တုမ်ႉတိူဝ်ႉလွင်ႈႁူမ်ႇလူမ်ႈ လွင်ႈယူႇသဝ်းၵိၼ်သၢင်ႈ ၵူၼ်းဝၢၼ်ႈ ၵူၼ်းသူၼ်- ၼႆယဝ်ႉ။


text:
ၵူၼ်းၵိၼ်သၢၵ်ႈလွတ်ႈၶဝ် ထုၵ်ႇလီဝႆႉသတိ (4) ပိူင်
- Details
- Created on 10 June 2014
- Written by တႆးလွတ်ႈလႅဝ်း
ၵူၼ်ၵိၼ်သၢၵ်ႈလွတ်ႈၶဝ်ၼႆႉ ၸၢင်ႈယူပ်ႈယွမ်းထၢတ်ႈ (4)ပိူင် မိူၼ်ၼင်ႇပႃႈတႂ်ႈၼႆႉ ယူႇယဝ်ႉ။
(1) Proteins ထၢတ်ႈပရူဝ်ႇတိၼ်း(ထၢတ်ႈၼိူဝ်ႉ)
(2)Vitamins (ထၢတ်ႈဝီႇတႃႇမိၼ်ႇ)
(3)Calories (ထၢတ်ႈၵႄႊလူဝ်ႇရီႇ)
(4)Minerals ( ထၢတ်ႈႁိၼ်ႁေႈ)
လွၵ်းလၢႆးႁေႉၵင်ႈ မၢၵ်ႇၵႅဝ်း(kidney)လူႉလႅဝ်
- Details
- Created on 18 April 2014
- Written by တႆးလွတ်ႈလႅဝ်း
ၵူၼ်းယူႇလီ ၼႆၼၼ်ႉ တေလႆႈယူႇလီ တင်းတူဝ်လႄႈၸႂ် ယူႇယဝ်ႉ။ သင်ဝႃႈ ၼႂ်းတူဝ်ၵူၼ်းႁဝ်း ၽိတ်းပိူင်ႈ သေပိူင်ပိူင်ၼႆ တေၼႄၽၢင်ႁၢင်ႈ ဢမ်ႇယူႇလီမႃး ၵမ်းလဵဝ်ယဝ်ႉ။ ယွၼ်ႉၼၼ်လႄႈ ၽွင်းၶၢဝ်းမႆႈ ၸိူင်ႉၼႆထုၵ်ႇလီလႆႈ ၵိၼ်ပၼ်ၼမ်ႉ ၼမ်ၼမ် လႄႈလုမ်းလႃး တူဝ်လီလီ ယူႇ။ တၢင်းပဵၼ်မၢၵ်ႇၵႅဝ်းၼႆႉ ဝၢႆးၼႆႉမႃး ၸၢင်ႈ ႁၢဝ်ႉႁႅင်းသေတႃႉ ဢွၼ်တၢင်းမိူဝ်ႈပႆႇပဵၼ်ၼႆႉ ပေႃးႁေႉၵင်ႈလႆႈၼႆ တေဢမ်ႇၸၢင်ႈ ႁၢဝ်ႉႁႅင်းသေ တေၸၢင်ႈႁၢႆလႆႈယူႉယဝ်ႉ။
ၼမ်ႉသႅၼ်ႈသႂ် ဢၼ်မီးဝႆႉ ၼႂ်းရူတ်ႉႁိုင်ပဵၼ်ၽေး
- Details
- Created on 31 March 2014
- Written by တႆးလွတ်ႈလႅဝ်း
ပေႃးၵိၼ်ၼမ်ႉသႅၼ်ႈဢၼ် ဝႆႉၼႂ်းရူတ်ႉႁိုင်ၼႆ မီးတိုဝ်ႉတၢင်းပဵၼ် ၶႅၼ်ႊသိူဝ်ႊ လႄႈတၢင်းပဵၼ် တၢင်းပဵၼ်တၢင်ႇမဵဝ်း လႆႈငၢႆႈၼႆ ၽူႈမီးပၢႆးဝူၼ်ႉ ၽၢႆႇပိုၼ်ႉႁူႉပၢႆးယူႇလီ မိူင်းပွတ်းဝၼ်းတူၵ်းၶဝ် လႆႈၶူၼ်ႉၶႂႃႉ ႁႃငဝ်ႈႁၢၵ်ႈၼင်ႇၼႆ။
မၢၵ်ႇၶိူဝ်သူမ်ႈၼႆႉ ပၼ်ၽွၼ်းလီသင်လၢႆလၢႆ
- Details
- Created on 27 March 2014
- Written by တႆးလွတ်ႈလႅဝ်း
မၢၵ်ႇၶိူဝ်သူမ်ႈၼႆႉ ပဵၼ်ၸုမ်းမၢၵ်ႇမႆႉသေတႃႉ ပေႃးႁဵတ်းၽၵ်းၼႆ လႆႈသႂ်ႇပႃးတႃႇသေႇယူႇ ၽၵ်းဢၼ် ဢမ်ႇသႂ်ႇၼၼ်ႉ ၵမ်ႉပႃႈဢေႇၵူၺ်း။ မၢၵ်ႇၶိူဝ်သူမ်ႈၼႆႉ မီးၼမ်ႉၵတ်ႉ ႁဵတ်းႁႂ်ႈ ၽိဝ်ၼင်ႁၢင်ႈလီ ယူႇလီလႄႈ ၵူၼ်းၼွၵ်ႈမိူင်းၶဝ် ဢဝ်ႁဵတ်းၶွင်ဝၢၼ်တၢင်းၵိၼ် ဝၢႆးၶဝ်ႈ ဢမ်ႇၼၼ် ဢဝ်လေႃး ၸွမ်းမၢၵ်ႇမႆႉ ၵူႈမဵဝ်းမဵဝ်းသေ ၵိၼ်တၢင်ၶဝ်ႈၵေႃႈ မီးယဝ်ႉ။ မၢၵ်ႇၶိူဝ်သူမ်ႈၼႆႉ မၼ်းတေမီး သီလႅင်၊ လိူင်၊ ၶဵဝ် လႄႈသီသူမ်ႈမၢၵ်ႇၸွၵ်း ၸိူဝ်းၼႆႉယဝ်ႉ။